Nazim massalaige aduehun sirrukohgen kuriah gengosfi\nނާޒިމްގެ މައްސަލައިގެ އަޑުއެހުން ސިއްރުކޮށްގެން ކުރިއަށް ގެންގޮސްފި\nހަނގުރާމަވެރި ހަތިޔާރު ގެންގުޅުނު ކަމުގެ ކުށް ސާބިތުވެ، 11 އަހަރު ދުވަހުގެ ޖަލު ހުކުމެއް ތަންފީޒުކުރައްވަމުން ގެންދަވާ ކުރީގެ ޑިފެންސް މިނިސްޓަރު މުހައްމަދު ނާޒިމްގެ އިސްތިއުނާފުގެ އަޑުއެހުން ސިއްރުކޮށްގެން ކުރިއަށް ގެންގޮސްފިއެވެ. ފުރަތަމަ އަޑު އެހުންތައް ކުރިއަށް ގެންގޮސްފައިވަނީ އާންމުކޮށް ހުޅުވާލައިގެންނެވެ.\nނާޒިމްގެ މައްޗަށް އިއްވާފައިވާ 11 އަހަރު ދުވަހުގެ ޖަލު ހުކުމް އިސްތިއުނާފު ކުރުމަށް ހައިކޯޓަށް ހުށަހަޅާފައިވާއިރު މިއަދު ވަނީ އެ މައްސަލައިގެ ދެ އަޑުއެހުމެއް ކުރިއަށް ގެންގޮސްފައެވެ. ފުރަތަމަ އަޑުއެހުން ކުރިއަށް ގެންދިޔައީ އާންމުކޮށް ހުޅުވާލައިގެންނެވެ.\nމިއަދުގެ ފުރަތަމަ އަޑުއެހުން:\nމިއަދުގެ ފުރަތަމަ އަޑުއެހުން ފެށީ މެންދުރުކުރި 11:15ގައެވެ. މި އަޑު އެހުމުގައި ދައުލަތުގެ ވަކީލެއްގެ ގޮތުގައި ޝަރީއަތުގެ މަޖިލީހުގައި ބައިވެރިވެލެއްވި އެސިސްޓެންޓް ޕީޖީ ހުސެއިން ނާސިހު ވަނީ ދައުލަތުން މީގެކުރިން ހުށަހަޅާފައިވާ ސިއްރު ލިޔުމުގެ ތަފްސީލީ ލިޔުމެއް ހުށަހަޅާފައެވެ. އަދި ނާޒިމްގެ ގާނޫނީ ވަކީލުން ވަނީ ދަށު ކޯޓުން އިއްވި ހުކުމުން އެ ފަރާތަށް ފާހަގަވާ ބައެއް ނުކުތާތައް ފާހަގަކޮށްފައެވެ.\nނާޒިމްގެ ގާނޫނީ ވަކީލް ހުސްނުއްސުއޫދު ފާހަގަކުރެއްވި ބައެއް ނުކުތާތައް:\n1- ދިފާއުވާން ހުށަހެޅި ހުރިހާ ހެކިންގެ ހެކިބަސް ނަގާފައިނުވާކަން\n2- ނާޒިމްގެ ގޭގައި ހަތިޔާރުވާކަމަށް ފުލުހުންނަށް މައުލޫމާތުދިން މީހާ ވުޖޫދުގައިވާ މީހެއްތޯ ބެލިފައިނުވާކަން އަދި އެމީހާ ނާޒިމް ގޭގައި ބަޑި ބާއްވަދާނެތޯ ބަލާފައިނުވާކަން\n3- ނާޒިމްގެ ގެއިން ފެނުނު ކަޅު ދަބަހުން ނާޒިމް އަދި އެގޭގައި އުޅޭ އެއްވެސް މީހެއްގެ ފިންގާ ޕްރިންޓް ފެނިފައިނުވާކަން\n4- ނާޒިމްގެ ޑްރައިވަރުންގެ ހެކި ބަސް ނަގާފައިނުވާކަން\n5- ނާޒިމްގެ ގޭގެ ދޮރުތައް ބާރުގެ ބޭނުންކޮށްގެން ހުޅުވީ، އެހެން ގޮތެއް ނެތިގެން ނޫންކަން އެނގެން އޮތްކަން\nމިއަދުގެ ދެވަނަ އަޑުއެހުން:\nމިއަދުގެ ދެވަނަ އަޑުއެހުން ފެށީ، މެންދުރުފަހު އެކެއް ޖެހިއިރުއެވެ. މި އަޑުއެހުމުގައި ފުރަތަމަ އޮތީ ނާޒިމްގެ ފަރާތުން ފާހަގަކުރާ ނުކުތާތައް ފާހަގަކުރުމެވެ. އެއަށްފަހު ދައުލަތުން އެ ނުކުތާތަކަށް ޖަވާބުދިނެވެ.\nނާޒިމްގެ ވަކީލް ފާހަގަކުރި ބައެއް ނުކުތާތައް:\n1- ހަތިޔާރު ފެނުނު ކޮޓަރިއަކީ ނާޒިމްގެ އެކަނި ބޭނުންކުރާ ކޮޓަރިއެއް ނޫންކަން ސާބިތުކޮށްދޭން ހުށަހެޅި ހެއްކަން ފުރުސަތުދީފައިނުވާކަން\n2- ދިފާއުވުމަށް އެކަށީގެންވާ ވަގުތު ނުލިބުނުކަން\n3- އިސްތިއުނާފުގެ މައްސަލައިގައި އާ ގާނޫނުލް އުގޫބާތަށް ހައިކޯޓުން ރިޔާއަތްކުރަންޖެހޭނެކަން\nދައުލަތުގެ ވަކީލުން ފާހަގަކުރި ބައެއް ކަންތައްތައް:\n1- ނާޒިމް ބަޑި އެތެރިކުރިކަން ކޯޓަށް ސާބިތުވެފައިވާކަން އަދި ބަޑި އެތެރެ ނުކުރާކަން ނާޒިމަށް ސާބިތުކޮށްދެވިފައިނުވާކަން\n2- ހަތިޔާރު ފެނިފައިވަނީ ނާޒިމްގެ ކޮންޓްރޯލްގައިވާ ތަނަކުންކަން\n3- ދަބަހުން ފިންގާޕްރިންޓް ނުފެނުމަކީ އެއާ ނާޒިމްއާ ގުޅުން މެދުކެނޑޭނެ ކަމެއް ނޫންކަން\n4- ހެކި ބަސް ނަގާފައިނުވަނީ މައްސަލައާ ގުޅުން ނެތް މީހުންގެކަން\n5- ނާޒިމްގެ މައްޗަށް ހުކުމް އިއްވިއިރު އާ ގާނުނުލް އުގޫބާތަށް އަމަލުކުރަން ފަށާފައިނުވާ ކަމަށާއި އެހެންކަމުން އިސްތިއުނާފުގެ މަރުހަލާގައި އާ ގާނޫނުލް އުގޫބާތަށް ރިޔާއަތްކުރަން ނުޖެހޭނެކަން\nދައުލަތުން ހުށަހެޅި ސިއްރު ލިޔުމާ ގުޅޭގޮތުން ގޮތެއް ނިންމުމަށް ޝަރީއަތުގެ މަޖިލިސް ސިއްރުކުރުމަށް ފަނޑިޔާރު ނިންމެވިއެވެ. އެ ހިސާބުން ޝަރީއަތް ކުރިއަށް ގެންދިޔައީ ސިއްރުކޮށްގެންނެވެ.\nއަޑުއެހުންތައް ނިންމާލެއްވުމަށްފަހު ހައިކޯޓުގެ ބޭރުގައި ނޫސްވެރިންނަށް މައުލޫމާތު ދެއްވަމުން ހުސްނުއްސުއޫދު ވިދާޅުވީ، މާދަމާ ނާޒިމްގެ ފަރާތުންނާއި ދައުލަތުގެ ފަރާތުން ހުށަހަޅާފައިވާ ހެކިން ކޯޓަށް ހާޒިރުކުރާނެ ކަމަށެވެ.\nމާދަމާ ވެސް ނާޒިމްގެ އިސްތިއުނާފު މައްސަލައިގެ އަޑު އެހުމެއް ކުރިއަށްދާނެ ކަމަށް ފަނޑިޔާރު ވިދާޅުވެފައިވާއިރު އަޑުއެހުން ކުރިއަށްދާނެ ގަޑިއާއި އަޑުއެހުން ކުރިއަށް ގެންދާނެ ގޮތެއް އެނގިފައެއް ނުވެއެވެ.


މިއިރާކޮޅު – 06 - DhiDaily\nމިއިރާކޮޅު – 06\nލިޔުނީ: މުޙައްމަދު ނީރު\nކުއްލި އަކަށް ރަމްސާ ކޮށްލި ހަރަކާތާއިއެކު ފުންމައިގެން ކަހަލަ ގޮތަކަށް އަސްފާން ތެދުވިއެވެ. ކުރެވުނު އިހުސާސާއިއެކު ރަމްސާގެ ދެ ލޮލުން ކަރުނަ ފާއްދާލިއެވެ. އަވަސް އަވަހަށް ތެދުވަމުން ގުނަވަންތައް ނިވާކޮށްލެވުނުއިރު ބަޑި ފަޅައިގެން ހިނގައްޖެއެވެ. އަސްފާނަށް އެއްވެސް ސަމާލުކަމެއް ނުދީ ރޮމުން ރޮމުން ރަމްސާ ދުއްވައިގަތެވެ.\nކުރެވުނު ކަންތަކާއިމެދު އަސްފާނަށް ވިސްނާ ލެވުނެވެ. ރަމްސާއަށް ގޮވައި ވާހަކަ ދައްކަން އަސްފާން މަސައްކަތްކުރި ނަމަވެސް އެކަން ކާމިޔާބެއް ނުވިއެވެ.\nހަދާނެ ގޮތަކާއިމެދު ވިސްނާ ފިކުރު ކުރަން ހުރި އަސްފާން ސިއްސައިގެން ދިޔައީ ފޯނު ރިންގްވާން ފެށި އަޑަށެވެ. އަވަސް އަވަހަށް ފޯނު ނަގަމުން ބަލާލިއިރު ގުޅަނީ ނާދިހް އެވެ. ނާދިހް އަކީ ބޯޓުގެ ކެޕްޓަނެވެ. ރަމްސާ ގޮސް އެ ވާހަކަ ދައްކައިފިނަމަ ބޮޑު މައްސަލައެއް ފެންމަތި ވާނެކަން އަސްފާނަށް ޔަގީނެވެ. ވަޒީފާ ވެސް ގެއްލި ދާނެއެވެ. ފޯނަށް ޖަވާބު ދޭނީތޯ މަޑުކުރާނީތޯ ވިސްނަން ހުއްޓައި ފޯނު ކެނޑިއްޖެއެވެ. އަނެއްކާ ވެސް ނާދިހް ގުޅިއެވެ.\nކޮންމެ ގޮތެއް ވިޔަސް ހެޔޮކަމަށް އަސްފާން ފޯނު ނެގިއެވެ. ނާދިހް އެދުނީ ބޯޓަށް ދާން އައުމަށެވެ.\nއަސްފާން ހަމައަކަށް އެޅުނެވެ. ރަމްސާ އެ ވާހަކަތައް ނުދައްކާކަން އެނގުނެވެ.\nބޯޓަށް އެރުމާއިއެކު ރަމްސާ ވަނީ ކޮޓަރި އަށެވެ. އޭގެ ފަހަކުން ނުނިކުމެއެވެ.\nބޯޓްގައި ކުރަންހުރި މަސައްކަތްތައް ނިންމާލުމަށްފަހު އަސްފާން ނިދާން އޮށޯތްއިރު އެގާރަ ޖަހައިފިއެވެ. ރަމްސާއާ ވާހަކަ ދައްކަން ކުރި އެއްވެސް މަސައްކަތެއް ކާމިޔާބެއް ނުވިއެވެ.\nއެނދުގައި ހަމަޖެހިލަމުން ފޯނު ބަލާލިއިރު ދެ ފަހަރަށް މަޒާޔާ ގުޅާފައި އޮތެވެ.\nވައިބަރ އިން ވެސް މަޒާޔާ މެސެޖްކޮށްފައި ހުއްޓެވެ. ފޮޓޯތަކެއް ކަހަލަ އެއްޗެއް ވެސް ފޮނުވާފައި ހުއްޓެވެ. ފޮޓޯއެއް ފޮނުވާލަން ބުނި ހަނދާންވީ ދެނެވެ. ދެކޭ ހިތުން ކެތްމަދުވެފައިހުރި މަޒާޔާ ދެކިލުމަށް އަސްފާން އަވަސް ވިއެވެ.\nފުލުފުލުގައި ހައެއްކަގަނޑު ފޮޓޯ ލޯޑުވިއެވެ. ފެނުނު މަންޒަރުން އަސްފާން ދިޔައީ ސިއްސައިގެންނެވެ. ގަބޫލުކުރަން ދަތި ވެގެން ކަހަލަ ގޮތަކަށް ދެ އަތަކަށް ބޯ ހަލުވާލެވުނެވެ. ފުންމައިގެން ކަހަލަ ގޮތަކަށް ކޮޅަށް ވެސް ތެދުވެވުނެވެ. އެންމެފަހުން އޮތް މެސެޖާއިއެކު މާޔޫސް ވެގެން އެނދުމައްޗަށް ވެއްޓިގަނެވުނެވެ.\nކުއްލިއަކަށް ހިތަށް ސިފަވެގެން ދިޔައީ މިރޭ ހިނގާދިޔަ ހާދިސާއެވެ. އެކަމުގެ ސަބަބުން ރަމްސާއަށް ކޮށްފައިވާ އަސަރެވެ. އޭނާ ދެކެ ރަމްސާ އައިސްފައިވާ ރުޅިއެވެ. ވާހަކަ ދައްކަން އެތައް މަސައްކަތެއްކޮށް ކުރިމަތިވި ނާކާމިޔާބެވެ.\nފޮޓޯތަކަށް ބަލާލުމުން އެ ފޮޓޯތަކަކީ ތިންވަނަ މީހަކު ނަގާފައިވާ ފޮޓޯތަކެއްކަން އެނގެއެވެ. އިތުރަކަށް އަސްފާން ދައްކާނެ ވާހަކައެއް ނެތެވެ. ހުރިހާ މަންޒަރެއް ވަރަށް ސާފެވެ. ތަފްސީލެއް ބޭނުމެއް ނުވެއެވެ. ބަލާލާ ކޮންމެ މީހަކަށް ވެސް އެއީ ދެ ލޯބިވެރިންގެ ފޮޓޯތަކެއްކަން ޔަގީން ވާނެއެވެ.\nރަމްސާ އާއި އަސްފާންގެ ލޯބިން ފުރިގެންވީ، ގައިގޯޅި ހާމަކަން ބޮޑު އެ ފޮޓޯތައް މަޒާޔާއަށް ލިބުނު ގޮތަކާއިމެދު އަސްފާން ވިސްނަން ފެށިއެވެ. އެތައް ފަހަރަކު މަޒާޔާއަށް ގުޅިއެވެ. މަޢާފަށް އެދި އަބަދުގެ އަބަދަށް މަޒާޔާ ގާތަށް ދާން ބޭނުން ވާހަކަ ބުނަން ބޭނުން ވިއެވެ. އެއީ ރަމްސާ އާދޭސް ކުރާ ވަރުން މަޖަލަކަށް ކޮށްލި ކަމެއް ކަމަށް ބުނެ އޭނާގެ ކުށެއް ނެތްކަން ދައްކަން ބޭނުންވިއެވެ.\nވިސްނާ ވިސްނާ ވެސް އަސްފާނަށް ގޮތެއް ނުނިންމުނު އެތައް ސުވާލެއް ކުރިމަތި ވިއެވެ. މަޒާޔާއަށް ފޮޓޯތައް ފޮނުވީ ރަމްސާ ބާއެވެ؟ މަޒާޔާގެ ނަންބަރު ރަމްސާ ހޯދީ ކިހިނެތްބާއެވެ؟ މަޒާޔާ އާއި އަސްފާންގެ މެދުގައި ލޯބީގެ ގުޅުމެއް އޮންނަކަން ރަމްސާއަށް އެނގޭ ބާއެވެ؟ އެކަން އެނގިހުރެ ރަމްސާ އޭނާއާ ގުޅުނީ ކީއްވެގެން ބާއެވެ؟ ބޯޓުގައި މަޒާޔާ ދަންނަ އެހެން މީހަކު ހުރީ ބާއެވެ؟ ރަމްސާއަށް މަޒާޔާ އެނގުނީ ކިހިނެތް ބާއެވެ؟\n“ އިތުރަށް ދައްކާނެ ވާހަކައެއް ނެތް. އަސްފާން ބޭނުން ވެގެން އުޅޭ ކަހަލަ މިނިވަން ޚިޔާލުގެ މިނިވަންކަމަށް ލޯބިކުރާ ޒަމާނީ ލޯބިވެރިއެއް ތިހުރީ ލިބިފަ. އަސްފާން ބޭނުން ވެގެން ތިޔަ އުޅޭ ކޮންމެ ކަމަކަށް އޭނާ އޯކޭ ވާނެ. ލިބުނު ކާމިޔާބާއިގެން ކުރިޔަށް ދޭ. އަހަރެން ހޯދަން މަސައްކަތް ނުކުރާތި. އެތައް ފަހަރަކު މަޢާފް ކުރެވިއްޖެ. އަސްފާން ބަދަލެއް ނުވި. ވަރަށް ބޮޑަށް މަރުޚަބާ. “ މަޒާޔާ ކޮށްލި އެންމެ ފަހު މެސެޖާއިއެކު ފޯނު ނިވާލިއެވެ.\nމަޒާޔާއާ ވާހަކަ ދައްކަން އަސްފާން ކުރި ހުރިހާ މަސައްކަތެއް ދިޔައީ ފަނު ފުލުންނެވެ. އެރޭ ނިވާލި ގޮތަށް ނަންބަރުގެ ހިދުމަތް ވެސް ކަނޑާލިއެވެ.\nމަޒާޔާގެ ދިރިއުޅުން ރާއްޖޭން ބޭރަށް ބަދަލުކުރިކަން އަސްފާނަށް އެނގުނީ ރައްޓެއްސެއްގެ ފަރާތުންނެވެ. އިތުރު އެއްވެސް މަޢުލޫމާތެއް ނުލިބުނެވެ.\nރަމްސާއާ ވަކިން ކެތްކުރަން އަސްފާނަށް އުނދަގޫ ވިއެވެ. އެ ލޯބިވެތި ފިރުމުންތަކާއި އެ ބީހިލުންތަކަށް ހިތް އެދި ގޮވަމުންދިޔަ ގޮވުންތައް ތަކުރާރު ވަމުން ދިޔައެވެ.\nވެދިޔަ ކަންތައް ވެދިޔައީއެވެ. އެ ކަމެއް ދެން ބަދަލެއް ނުވާނެއެވެ. ގެއްލިއްޖެ ވަގުތެއް އަނބުރާ ނުގެނެވޭނެއެވެ. މަޒާޔާ ބުނީ ރަނގަޅަށެވެ. މަޒާޔާގެ ފަރާތުން އަސްފާނަށް ނުލިބުނު ހަމައެކަނި ފުރުސަތަކީ އެއީއެވެ. އަސްފާން ބޭނުން ވެގެން އުޅެނީ ވެސް އެކަމެވެ. ތަކުރާރުކޮށް އެތައް ފަހަރަކު އެތައް ކަމެއް ފަޅާއަރައި މަޒާޔާ އޭނާއަށް މަޢާފް ކޮށްފިއެވެ. ދެން އެ ފުރުސަތެއް ނުލިބޭނެއެވެ.\nއަސްފާނާއި ރަމްސާގެ މެދުގައި ހިނގާދިޔަ ހާދިސާއަށްފަހު ރަމްސާގެ އުޅުމަށް ވަރަށް ބޮޑު ބަދަލެއް އައެވެ. އެކަން ފާހަގަވެ ބައެއް މުއައްޒަފުން އަސްފާނާއި ވެސް އެ ވާހަކަ ދެއްކިއެވެ.\nއޭނާ އާއި ރަމްސާގެ ފޮޓޯތައް މަޒާޔާއަށް ފޮނުވި މީހަކު އެނގޭތޯ އަސްފާން ކުރި މަސައްކަތް ވެސް ވީ ބޭކާރެވެ.\nވިސްނާ ފިކުރު ކުރަމުންދިޔަ ވަރަކަށް އަސްފާންގެ ވިސްނުން މަޑުމަޑުން ބަދަލުވާން ފެށިއެވެ. ރަމްސާއާމެދު އޭނާގެ ހިތުގައި އޮތް ޝަޢުގުވެރިކަމަށް އެހެން ނަމެއް ކިޔަން މަޖުބޫރު ވެއްޖެއެވެ. އޭނާގެ ފަރާތުން ރަމްސާއަކަށް ދެރަގޮތެއް ނުވާނެއެވެ. ހިތާމައެއް ހިތްދަތިކަމެއް ނުލިބޭނެއެވެ. ދުނިޔޭގެ ލަދެއް މާލާމާތެއް ކުރިމައްޗެއް ނުވާނެއެވެ.\nރޭގަނޑުގެ ދިހައެއް ޖަހާކަން ހާއިރެވެ.\nޒުވާނުންގެ މަރުކަޒު ހޯލުގައި ކުރިޔަށް ދިޔަ ބޮޑުބެރުގެ ހަރަކާތްތައް ބަލައިލުމަށް ފަތުރުވެރިންނާއިއެކު އަސްފާން ވެސް ހުއްޓެވެ. ދިވެހިންގެ ޝަގާފަތާއި ގުޅިފައިވާ ފޯރިގަދަ އެހާމެ ހިތްގައިމު އެ ހަރަކާތްތައް ގިނަ ފަތުރުވެރިންނަށް ވަރަށް ކަމުދިޔައެވެ. ބައެއް ފަތުވެރިން ސްޓޭޖަށް އަރައި ނެށުމުގައި ވެސް ބައިވެރި ވިއެވެ.\nވަގުތަކަށް އިންތިޒާރު ކުރަމުން ފާރަލަމުން ދިޔަ އަސްފާން ބޯޓާއި ދިމާއަށް މިސްރާބު ޖެހިއެވެ. ބޯޓުގައި މިހާރު ހުންނާނީ ރަމްސާ އެކަންޏެވެ. މިއަށްވުރެ ރަނގަޅު ފުރުސަތެއް ދެން ނުލިބޭނެއެވެ. ކޮންމެ ގޮތަކުން ނަމަވެސް އޭނާގެ ނިންމުން ރަމްސާއަށް އިއްވަން އޭނާ ބޭނުމެވެ. އިތުރަށް ކަންތައް ކުރާނެގޮތެއް އެނގޭނީ އެއަށްފަހުއެވެ.\nމާޔޫސްކަމާއި އެކަނިވެރިކަމާއެކު ޚިޔާލަކަށް ގެއްލިފައި ކަހަލަ ގޮތަކަށް ބޯޓުގެ ޑެގްގައި އިށީންދެލައިގެން ރަމްސާ އިނެވެ. އަސްފާންގެ އެ ޢަމަލުތަކުގެ ސަބަބުން އޭނާއަށް ލިބިފައިވާ ހިތާމަ އާއި ހިތްދަތިކަމަށް ކުޑަ ނަމަވެސް ބަދަލެއް ނާދެއެވެ. ބޯޓާއި ދިމާއަށް އައި އަސްފާން އޭނާއަށް ފެނުނީ ބޯޓާއި ވަރަށް ކައިރިވި ފަހުންނެވެ. އަވަސް އަވަހަށް އެތަނުން ފައިބައިގެން ކޮޓަރިއާ ދިމާއަށް ރަމްސާ ހިނގައިގަތްއިރު އަސްފާން ބޯޓަށް އަރައިފިއެވެ.\nއަސްފާނާއި ކުރިމަތިލާން ބޭނުން ނުވި ރަމްސާއަށް ވަދެވުނީ ކޮޓަރި އަށެވެ. ދޮރު ލެއްޕި ނަމަވެސް ތަޅުލުމުގެ ކުރިން އަސްފާން ގޮސް އެކަމަށް ހުރަސް އެޅިއެވެ. ރަމްސާއަކަށް އިތުރު ފުރުސަތެއް ނުލިބުނެވެ.\nތަކުރާރުކޮށް މަޢާފަށް އެދެމުން އަސްފާން ބުނަމުން ދިޔައީ ވާހަކަ ދައްކާލަން އޭނާއަށް ފުރުސަތެއް ދިނުމަށެވެ. ރަމްސާ ހުރީ ދޮރުގެ އެތެރެއިން ހިފަހައްޓައިގެންނެވެ. ގަދަކަމުން ކޮޓަރިއަށް ވަނުމުގެ ބަދަލުގައި އަސްފާން ބޭނުންވީ ރަމްސާގެ ރުހުމުގައި ކޮޓަރިއަށް ވަންނާށެވެ. ބާރުގެ ބޭނުން ކޮށްގެން ކޮޓަރިއަށް ވަންނަން މަސައްކަތް ކޮށްފިނަމަ ރަމްސާއަށް އަނިޔާއެއް ވެދާނެތީ އެކަމަށް އަސްފާން ސަމާލުކަން ދިނެވެ.\nއަސްފާން ކުރަމުންދިޔަ އާދޭހާއި ތަކުރާރުކޮށް އެދެމުންދިޔަ އެދުމުގެ ސަބަބުން ރަމްސާގެ ހިތަށް އަސަރު ކުރިއެވެ. އެ މީހަކު ދެކެ ރަމްސާ އެންމެ ލޯބިވި އަދި އެ މީހަކާއިއެކު އުމުރު ދުވަހު އުޅެން ބޭނުންވާ އަސްފާންގެ އާދޭސްތަކަށް ބީރު ކަންފަތެއް ދީގެން ހުރެވޭ ވަރެއް ނުވިއެވެ. އަސްފާން ކުރި ކުށަށް އެކަށީގެންވާ އަދަބެއް ދޭން ބޭނުންވި ނަމަވެސް އެހިތްވަރެއް ނުލިބުނެވެ.\nދޮރުފަތުން ރަމްސާ ދޫކޮށްލީ މާޔޫސްވެ ހިތްވަރު އެލުމުންނެވެ.\nއަސްފާން ކޮޓަރިއަށް ވަތްއިރު ރަމްސާ އޮތީ އެނދުމަތީގައި ބަނޑުވަތަށް އޮށޯވެގެންނެވެ. އަސްފާން ގޮސް ރަމްސާގެ މަގަތުން އިށީންނަމުން ގޮވާލި ނަމަވެސް ރަމްސާ އަޅައެއް ނުލިއެވެ. އަސްފާނަކަށް ސަމާލުކަމެއް ނުދިނެވެ.\nކޮންމެ ގޮތަކަށް ރަމްސާ ކަންތައް ކުރި ނަމަވެސް އަސްފާން މިރޭ އެތަނުން ނުކުންނާނީ އެދެމެދުގައިވާ ގުޅުމަށް ކޮންމެ ވެސް ގޮތެއް ނިންމާފައެވެ. އޭނާ ދައްކަން ބޭނުންވާ ހުރިހާ ވާހަކައެއް ރަމްސާއަށް އަޑު އިއްވާފައެވެ. ރަމްސާ ދައްކަން ބޭނުންވާ ވާހަކައެއް ދައްކަން ފުރުސަތު ދީ އެ ވާހަކަތައް އަޑުއަހާފައެވެ.\nގަދަކަމުން ކަހަލަ ގޮތަކަށް އަސްފާން ރަމްސާ ކޮޅަށް ނެގިއެވެ. އޭނާގެ ވާހަކަތައް އަޑު އަހައި ޖަވާބެއް ނުދެނީސް އެތަނުން ނުދާނެކަމަށް ބުންޏެވެ. އޭނާގެ ކުރެވުނީ ކުށެއް ކަމަށް ގަބޫލު ކުރާތީ ތަކުރާރުކޮށް މަޢާފަށް އެދެވިއްޖެ ކަމަށް ބުންޏެވެ. މަޢާފް ކުރުމާއި ނުކުރުމަކީ ރަމްސާގެ ކަމެއްކަން ހަނދާން ކޮށްދިނެވެ.\n“ ކުޑަކޮށް ވެސް ރަމްސާ އަހަރެން ދެކެ ލޯބިވާނަމަ މި ވަރަށް އާދޭސް ކުރާއިރު އަހަރެންނަށް މަޢާފް ކުރާނެ. މަޢާފް ނުކުރުމުގެ މާނައަކީ ރަމްސާ އަހަރެން ދެކެ ލޯބި ނުވަނީއޭ. އެކުގައި އުޅެން ބޭނުން ނުވަނިއްޔޭ. އެހެން ވިއްޔާ އެހެން ވެސް ބުނެބަލަ. އަހަރެން ވެސް ބޭނުމެއް ނޫން ގަދަކަމުން ރަމްސާ ލައްވައި އެއްވެސް ކަމެއް ކުރުވާކަށް. އަބަދު އާދޭސް ކުރަމުން ފަހަތުން ދުވާކަށް. ލޯބިވާތީ އާދޭސް މި ކުރަނީ. އެކުގައި އުޅެން ބޭނުންވާތީ މި ވަރަށް މި މަސައްކަތް ކުރަނީ. އެކަން ގަބޫލު ކުރުމާއި ނުކުރުމަކީ ރަމްސާގެ ކަމެއް. “ އަސްފާން މަސައްކަތްކުރީ ރަމްސާއާ ހަތަރުކަޅި ހަމަކުރަން ނަމަވެސް އެކަމެއް ނުވިއެވެ.\nއަސްފާން ދައްކަމުންދިޔަ ވާހަކަތަކަށް ރަމްސާ އެއްވެސް ސަމާލުކަމެއް ނުދިނެވެ. އިސްޖަހާލައިގެން އިން ގޮތަށް އިނީއެވެ.\n“ އެހީއަކަށް … އަހަރެން އެންމެ ބޭނުންވި ވަގުތު …. އަހަރެންގެ ހަށިގަނޑުން ނާޖާއިޒް …. ފައިދާ ނަގަން މަސައްކަތް ކުރީ ލޯބިވާތީ ދޯ ؟ …. މިހާރު ވެސް އަސްފާން ތި ހަދަނީ …. ދޮގެއް ނޫންކަން އަހަރެންނަށް އެނގެނީ ކިހިނެތް ؟ މާދަމާ ….. ވެސް … “ ރޮމުން ރޮމުން ކަހަލަ ގޮތަކަށް ރަމްސާ ދައްކަން ފެށި ވާހަކަތައް ފުރިހަމަ ކުރެވޭގޮތެއް ނުވިއެވެ. އެ ހާދިސާގެ ސަބަބުން ރަމްސާގެ ހިތުގެ އެންމެ ފުންމިނަށް އަސަރު ކޮށްފައިވާ ކަހަލައެވެ. ހުއްޓާލީ އިތުރަށް ކުރިޔަށް ނުގެންދެވިގެންނެވެ.\nރަމްސާގެ އެ ބަސްތައް އަސްފާންގެ ހިތަށް ހަރާލި ވިހަގަދަ ތީރެއް ފަދައެވެ. ހިތްވަރު ކުރަން ކިތަންމެ ބޭނުންވި ނަމަވެސް ހިތްވަރެއް ނުކުރެވުނެވެ. ދެ ލޮލުން ކަރުނަ ފާއްދާލިއެވެ.\n“ ހެޔޮނުވާނެ ރަމްސާ. އަހަރެންނާއިމެދު ތި ގޮތަށް ނުދެކިބަލަ. އެއީ އަހަރެން ގަސްދުގައި ކުރި ކަމެއް ނޫނޭ. ދިމާވި ހާލަތުގެ ސަބަބުން ރަމްސާގެ ފުރާނަ ސަލާމަތް ކުރަން އަހަރެން އުޅުނީ. ވަގުތާއި ހާލަތުގެ ގޮތުން ހާސްވެ ކަންބޮޑުވި ވަރުން ގޯހެއް ހެދުނީ. އެ ގޮތް ބޭނުން ވެގެން އަހަރެން އުޅޭނަމަ ކުރިން ވެސް އެހެން އުޅުނީހެއްނު. ރަމްސާގެ ހަށިގަނޑުން ނާޖާއިޒް ފައިދާއެއް ނަގަން ބޭނުން ނަމަ އެކަމަށް ކޮންމެ ވެސް މަސައްކަތެއް ކުރީހެއްނު. ވިސްނަ ބަލަ. އަހަރެން ދުވަހަކު ވެސް އެހެން އުޅުނިންތަ ؟ ރަމްސާ ނޫނެކޭ ބުނާ ކަމަކަށް ދެކޮޅު ހެދިންތަ ؟ ގަދަކަމުން ކަމެއް ކުރަން އުޅުނިންތަ ؟ އެއްޗެކޭ ބުނުމުގެ ކުރިން ވިސްނާލަބަލަ. އަހަރެން ރަމްސާ ދެކެ މިވާ ޙަޤީޤީ ލޯބި ރަމްސާއަށް ގަބޫލު ނުކުރެވުނީތީ ހިތާމަ ކުރަން …. ދުވަސްތަކެއް ބޭކާރު ކޮށްލެވުނީތީ ދެރަވަން. “ އޭނާއާމެދު ރަމްސާއަށް ދެކެވުނު ގޮތުގެ ސަބަބުން އަސްފާންގެ ހިތުގެ އެންމެ ހިމަނާރަށް ވެސް އަސަރުކޮށްފައިވާ ކަހަލަ އެވެ. ދެރަވެ ހިތުގައި ޖެހުނު ވަރުން ވާހަކަ ދައްކަން ވެސް އުނދަގޫ ވިއެވެ.\nރޮމުން ރޮމުން އަސްފާން ދެއްކި ވާހަކަތަކުގެ ސަބަބުން ރަމްސާއަށް ވެސް ރޮވިއްޖެއެވެ. އަސްފާންގެ އެ ވާހަކަތަކާމެދު އިތުރަށް ވިސްނަން ޖެހިއްޖެއެވެ. އަސްފާންގެ ހިތުގައި އޭނާއާމެދު އޮތީ ސާފު ތާހިރު ލޯބިކަން ޔަގީން ވިއެވެ. އެރޭ އެ ހާލަތުގައި އަސްފާނަށް ގޯހެއް ހެދުނީ ކީއްވެގެންކަން ގަބޫލު ކުރެވުނެވެ. އަސްފާން ބުނި ފަދައިން އެރޭ ފިޔަވާ ކޮންމެ ހާލަތެއްގައި ވެސް އަސްފާން އޭނާއާއެކު އުޅެމުން ދިޔައީ އޭނާ ބެހެއްޓި ހިސާބެއްގައި ހުރެގެންނެވެ.\nއަސްފާނާއި ވަކިން އުޅުމަކީ ރަމްސާ ވެސް ބޭނުންވާ ގޮތެއް ނޫނެވެ. ހިތަށް ފަސޭހަ ކަމެއް ވެސް ނޫނެވެ. ދިމާވި ކަންތަކުގެ ސަބަބުން ހިތަށް ކުރި އަސަރުން އެގޮތް މަޖުބޫރު ވީއެވެ. ހުވަފެންތައް ވިއްސި ވިހާލި ވާން ބޭނުން ނުވީއެވެ. އުންމީދުތައް ހާސިލު ވޭތޯ ހިތްވަރު ކުރީއެވެ. ހުވަފެންތައް ޙަޤީޤަތަކަށް ވެދާނެކަމުގެ ކަމުގެ އުންމީދު އާވިއެވެ.\n“ އަސްފާން އަހަރެންނާއި ކައިވެނި ކޮށްފާނަންތަ ؟ “ ރަމްސާ އަސްފާނާއި ހަތަރުކަޅި ހަމަކޮށްލިއެވެ.\nއިންތިޒާރޭ އޮތީ ހިތް އެދޭތީ …… ވާހަކަ ވަރަށް ރީތި.


Covid-19: Italy In Record Adhadhakah Meehun Rangalhu Vehje - Vaguthu\nކޮވިޑް-19: ޓެސްޓް ކުރި މީހުންގެ އަދަދު ދަށަށް! - 22 މިނެޓް ކުރިން\nކޮވިޑް-19: އިޓަލީން ރެކޯޑް އަދަދަކަށް މީހުން ރަނގަޅުވެއްޖެ\nއިޓަލީގައި ނުރައްކާތެރި ކޮވިޑް-19 ޖެހުނު މީހުންގެ ތެރެއިން ގިނަ އަދަދެއްގެ ބަޔަކު ބަލިން ރަނގަޅުވެއްޖެ އެވެ.\nއިޓަލީގެ ސިވިލް ޕްރޮޓެކްޝަން އޭޖެންސީން ނެރެފައިވާ ތަފާސް ހިސާބުތަކަށް ބަލާއިރު، އެޤައުމުން އެޤައުމުގައި ފާއިތުވެދިޔަ ދުވަސްތަކުގައި ވަނީ ރެކޯޑް އަދަދަކަށް މީހުން މި ބަލިން ރަނގަޅުވެފައެވެ.\nމިހާތަނަށް އިޓަލީން ކޮވިޑް-19 ޖެހުނު މީހުންގެ ތެރެއިން 75945 މީހަކު ބަލިން ރަނގަޅުވެފައި ވާއިރު، ބުދަ ދުވަހު އެކަނިވެސް 4693 މީހަކު ރަނގަޅުވެފައިވާ ކަމަށް އިޓަލީގެ ސިވިލް ޕްރޮޓެކްޝަން އޭޖެންސީން ބުނެފައި ވެއެވެ. މިއީ އެއް ދުވަހެއްގެ ތެރޭގައި އެޤައުމުގައި މި ބަލިން އެންމެ ގިނަ ބަޔަކު ރަނގަޅުވި ފަހަރެވެ.\nމިދިޔަ ދެމަހެއްހައި ދުވަސް ތެރޭ ކޮވިޑް-19 ގެ ނުރައްކާ އެންމެ ބޮޑުވި ޤައުމުތަކުގެ ތެރޭގައި އިޓަލީ ހިމެނުނުއިރު، އެޤައުމުން މިހާތަނަށް ޖުމްލަ 205463 މީހަކު މި ބައްޔަށް ފައްސިވެފައި ވެއެވެ. އެޤައުމަކީ މިހާތަނަށް ދުނިޔޭގައި މި ބަލި ފެތުރޭ ޤައުމުތަކުގެ ތެރެއިން ތިންވަނައަށް އެންމެ ގިނަ ބަޔަކު ފައްސިވެފައިވާ ޤައުމެވެ.\nމިހާތަނަށް އިޓަލީން ކޮވިޑް-19 ޖެހުނު މީހުންގެ ތެރެއިން 27697 މީހަކު މަރުވެފައި ވެއެވެ. މިދިޔަ 24 ގަޑިއިރަށް ބަލާއިރު، އެޤައުމުން މި ބަލީގައި މަރުވި މީހުންގެ އަދަދަކީ 285 އެވެ. މިއީ މިދިޔަ ހަތަރު ވަރަކަށް ދުވަހުގެ ތެރޭގައިވެސް އެޤައުމުން މި ބަލީގައި އެންމެ މަދު ބަޔަކު މަރުވި ފަހަރެވެ. އިޓަލީ އަކީ ކޮވިޑް-19 ޖެހިގެން ދުނިޔެއިން ދެވަނައަށް އެންމެ ގިނަ ބަޔަކު މަރުވި ޤައުމުވެސް މެއެވެ.\nފާއިތުވެދިޔަ ދުވަސްތަކުގައި ކޮވިޑް-19 ގެ ނުރައްކާ އިޓަލީއަށް ކުޑަވަމުން އަންނަ ކަމަށް އެޤައުމުގެ އިދާރާތަކުން ބުނެއެވެ. އެގޮތުން ސީރިއަސް ހާލުގައި ފަރުވާދެމުންދާ މީހުންގެ އަދަދުވެސް ދަށްވާ ކަމަށް އެ އިދާރާތަކުން ބުނެފައި ވެއެވެ. މިހާރު އިޓަލީގައި ކޮވިޑް-19 ޖެހިގެން ފަރުވާދެމުންދާ މީހުންގެ ތެރެއިން ހާލު ސީރިއަސްވެ އައިސީޔޫގައި ތިބީ 1694 މީހެކެވެ.\nއިޓަލީ ހިމެނޭހެން މިހާތަނަށް ދުނިޔޭގެ 212 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައިވެއެވެ. ޤައުމުތަކުން މިހާތަނަށް 3.2 މިލިއަންއަށްވުރެ ގިނަ މީހުން މި ބައްޔަށް ފައްސިވެފައިވާއިރު، އޭގެތެރެއިން 233411 މީހަކު ވަނީ މަރުވެފައެވެ.


South Asian Junior and Cadet Table Tennis Championship Raees Solihi ifthithaakohdhevvaifi – adduLIVE\nސަރަހައްދީ ޓެނިސް މުބާރާތް ފަށައިފި\nMay 10, 2022, 09:28 މުޙައްމަދު ހަނީފު\n"ސައުތު އޭޝިއަން ޖޫނިއަ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕް 2022" ހުޅުވުމުގެ ރަސްމިއްޔާތު ރައީސް އިބްރާހީމް މުހައްމަދު ސޯލިހު ރޭ އިފުތިތާހުކޮށް ދެއްވައިފި އެވެ.\nސޯޝަލް ސެންޓަރުގެ އިންޑޯ ހޯލުގައި ބޭއްވި މި ރަސްމިއްޔާތަށް ފަހު ރައީސް ވަނީ ރޭ ރާއްޖެ އާއި ބަނގުލަދޭޝް ބައްދަލުކުރި ޑަބަލްސް މެޗް އަދި ރާއްޖެއާ ސްރީލަންކާ ބައްދަލުކުރި ޑަބަލްސް މެޗް ވެސް ބައްލަވާލައްވައިފަ އެވެ.\nދެކުނު އޭޝިއާ ސަރަޙައްދުގެ ހަތް ޤައުމެއްގެ ޖޫނިއާ އެތުލީޓުން ބައިވެރިވާ، "ސައުތު އޭޝިއަން ޖޫނިއާ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕް 2022" މުބާރާތް ކުރިއަށް ދާނީ މި މަހުގެ މި މަހުގެ 12 އާ ހަމައަށެވެ.\nބައިނަލްއަގްވާމީ މުބާރާތްތައް ރާއްޖޭގައި ބާއްވާއިރު ފުޓުބޯޅަ ފިޔަވައި އެހެން ކުޅިވަރުތަކުން ކޭމްޕްކުރުން އޮތީ ކުރަންނުޖެހޭ ކަމެއްގެގޮތުގައި.ނަމަވެސް ޒުވާން ޓީޓީ ޓީމް މިހާރުތިބީ ބީހައިވް ހޮޓަލުގަ ކޭމްޕް ކޮށްގެން.މިއީ ޓީޓީ ޓީމެއް ކޭމްޕްކުރި ފުރަތަމަ ފަހަރު.ފައިދާތަކެއް ކުރާނެ.🇲🇻🏓 pic.twitter.com/wMjYqT5IGS\n— Ahmed Mahloof (@AhmedMahloof) May 4, 2022\nމުބާރާތުގައި ބައިވެރިވާ ގައުމުތަކުގެ ތެރޭގައި ރާއްޖޭގެ އިތުރުން ސްރީ ލަންކާ، ބޫޓާން، ނޭޕާލް، ބަންގްލަދޭޝް، އިންޑިޔާ އަދި ޕާކިސްތާން ހިމެނެ އެވެ.


Niumaithakuge Therein - Dhulha Heyo Sihhathu | #Dhiislam\nނިޢުމަތްތަކުގެ ތެރެއިން – ދުޅަހެޔޮ ޞިއްޙަތު\n7 months ago |0comment| August 11, 2017\nالحمد لله رب العالمين. والصلاة والسلام على أشرف الأنبياء والمرسلين. نبينا وحبيبنا وقدوتنا محمد وعلى آله وأصحابه ومن تبعهم بإحسان إلى يوم الدين. أما بعد\nއާދެ! ދުޅަހެޔޮ ޞިއްޙަތަކީ، ﷲ ތަޢާލާ އިންސާނުންނަށް ދެއްވެވި ނިޢުމަތްތަކުގެ ތެރެއިން ވަރަށް އަގުބޮޑު ނިޢުމަތެކެވެ. އިސްލާމްދީނުގައި ވަރަށްބޮޑު އަހަންމިއްޔަތުކަމެއް ދެވިފައިވާ ނިޢުމަތެކެވެ. މިކަން ﷲ ގެ ފޮތާއި ރަސޫލާ ޞައްލަﷲ ޢަލައިހި ވަސައްލަމަގެ ސުންނަތަށް ބަލައިފިމީހަކަށް ވަރަށް ރަނގަޅަށް އެނގިގެންދާނެއެވެ. ﷲ ތަޢާލާވަނީ ޞިއްޙަތަށް ގެއްލުންވާފަދަ އެންމެހައި ކަންތަކުން ދުރުވެ ރައްކާތެރިވެ ތިބުމަށް އަމުރުކުރައްވާފައެވެ. (وَلاَ تُلْقُواْ بِأَيْدِيكُمْ إِلَى التَّهْلُكَةِ) البقرة: ١٩٥ ” އަދި ތިޔަބައިމީހުންގެ އަމިއްލަ އަތްތަކުން ނަފްސު ހަލާކުގެތެރެއަށް އެއްލާ ނުލާށެވެ.” އަދި ރަސޫލާ ޞައްލަﷲ ޢަލައިހިވަސައްލަމަ ވަނީ ދުޅަހެޔޮ ޞިއްޙަތެއްދެއްވުން އެދި ﷲ ތަޢާލާގެ ހަޟްރަތުގައި ދެންނެވުމަށް އުންމަތަށް އިރުޝާދު ދެއްވާފައެވެ. أَيُّهَا النَّاس لاَ تَتَمَنَّوا لِقَاءَ العَدُوِّ، وَسَلُوا اللهَ العَافِيَةَ ” އޭ މީސްތަކުންނޭވެ. އަދުއްވުންނާއި ބައްދަލުކުރުމަށް (ހަނގުރާމައަށް) ނެއެދޭށެވެ. ދުޅަހެޔޮ ޞިއްޙަތަކަށް އެދި ﷲ ގެ ޙަޟްރަތުގައި ދަންނަވާށެވެ.”\nއާދެ! ޤިޔާމަތްދުވަހު އެންމެފުރަތަމަ ސުވާލު ވެވޭ ނިޢުމަތްތަކުގެތެރޭގައި ދުޅަހެޔޮ ޞިއްޙަތުގެ ނިޢުމަތް ހިމެނެއެވެ. އެހެންކަމުން ރަސޫލުﷲ ޞައްލަﷲ ޢަލައިހިވަސައްލަމަ ވަނީ ދުޅަހެޔޮޞިއްޙަތެއް ﷲ ތަޢާލާ ދެއްވާފައިވާ މީހުންނަށް، މި ނިޢުމަތުގެ ބޭނުން ރަނގަޅުގޮތުގައި ހިފުމަށް ވަޞިއްޔަތްކުރައްވާފައެވެ. ﷲ ތަޢާލާ އަމުރުކުރައްވަވާފައިވާ ކަންތައްކުރުމުގައެވެ. އެއިލާހުގެ ރުހިވޮޑިގަތުން ޙާޞިލުކުރުމުގައެވެ. اِغْتَنِمْ خَمْسًا قَبْلَ خَمْسٍ ” ފަސްކަމެއް ތިޔަބައިމީހުންނާއި ކުރިމަތިވުމުގެ ކުރިން ފަސްކަމެއްގެ ފައިދާ ހެޔޮގޮތުގައި ލިބިގަންނާށެވެ.” އޭގެ ތެރެއިން އެއްކަމަކަށް އެކަލޭގެފާނު ޙަދީޘްފުޅު ކުރައްވާފައިވަނީ وَ صِحَّتَكَ قَبْلَ سَقَمِكَ ” ބަލިވުމުގެ ކުރިން ދުޅަހެޔޮކަމުގެ ފައިދާ ހެޔޮގޮތުގައި ލިބިގަންނާށެވެ.” ނަމަވެސް މަދުބަޔަކު މެނުވީ މި ނިޢުމަތުގެ ބޭނުން ހެޔޮގޮތުގައި ނުހިފައެވެ. އަގު ވަޒަނެއް ނުކުރެއެވެ. نِعْمَتَانِ مَغْبُونٌ فِيْهِمَا كَثِيْرٌ مِنَ النَّاِس: الصِّحَّةُ وَالْفَرَاغُ ” ގިނަ ބަޔަކަށް އޭގެ އަގު ވަޒަންނުކުރެވޭ (އެއަށް ފަރުވާކުޑަކޮށްފައިވާ) ދެ ނިޢުމަތެއްވެއެވެ. އެއީ ޞިއްޙަތާއި ހުސްވަގުތެވެ.”\nއާދެ! މި ނިޢުމަތަކީ ﷲގެ އަމުރުފުޅުތަކާއި ޚިލާފަށް އުޅޭމީހުންގެ މައްޗަށްވާ ހުއްޖަތެކެވެ. އަދި އެއިލާހު އެންގެވި ގޮތަށް އުޅޭ މީހުންނަށްޓަކައިވާ ހުއްޖަތެކެވެ. އެހެންކަމުން މި ނިޢުމަތުން ފައިދާލިބޭނީ އެއިލާހު އެންގެވި ގޮތަށް އުޅޭ މީހުންނަށެވެ. ދުނިޔެއާއި ދުނިޔޭގައި ވާހައި އެއްޗަކަށް ވުރެ އެބައިމީހުންނަށް މި ނިޢުމަތުގެ ފައިދާ ބޮޑެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްފުޅެއްގައި އައިސްފައިވެއެވެ. وَالصِّحَّةُ لِمَنْ اتَّقَى خَيْرٌ مِنَ الْغِنَى ” އަދި ޞިއްޙަތަކީ ތަޤުވާވެރީންނަށް، މުދަލަށް(މުއްސަނދިކަމަށް) ވުރެންވެސް އަގުބޮޑު އެއްޗެކެވެ.” އެހެންކަމުން މުއުމިނުން އަބަދުވެސް ދުޅަހެޔޮ ޞިއްޙަތެއް ދެއްވެވުން އެދި ދުޢާ ކުރެއެވެ. އުއްމުލް މުއުމިނީން ޢާއިޝާ ރަޟިޔަﷲ ޢަންހާ ވިދާޅުވިއެވެ. لَوْ عَلِمْتُ لَيْلَةَ الْقَدْرِ مَا سَأَلْتُ رَبِّيْ عَزَّ وَجَلَّ فِيْهَا إِلاَّ الْعَافِيَةَ حَتَّى أُصْبِحَ ” ތިމަންކަމަނާއަށް ލައިލަތުލްޤަދްރި އެނގިވަޑައިގެންފިނަމަ، ފަތިސްވެއްޖެއުމަށް ދާންދެން ﷲގެ ޙަޟްރަތުގައި ދުޅަހެޔޮ ސިއްޙަތެއްނޫން އެހެން އެއްޗެއް ދެއްވެވުން އެދި ނުދަންނަވާ ހުށީމެވެ.”\nފެނުމުގެ ނިޢުމަތް ދެއްވުމުން އެ ނިޢުމަތުގެ ބޭނުން ﷲ ޙަރާމް ކުރެއްވެވި ތަންތަނަށާއި އެއްޗިއްސަށް ބެލުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. ފެނުމުގެ ބާރު ﷲ ގެންދަވައިފިނަމަ ދެން އަނބުރާ ގެނެސްދޭނީ ކާކުތޯއެވެ؟\nއަޑުއިވުމުގެ ނިޢުމަތް ﷲ ދެއްވެވުމުން އެ ނިޢުމަތުގެ ބޭނުން ލަވަޔާއި މިއުޒިކާއި އަދިވެސް ﷲ ޙަރާމްކުރެއްވެވި އެއްޗެހި އަޑުއެހުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. އަޑުއިވުމުގެ ބާރު ﷲ ގެންދަވައިފިނަމަ ދެން އަނބުރާ ގެނެސްދޭނީ ކާކުތޯއެވެ؟\nއަތް ދެއްވުމުން އެ ނިޢުމަތުގެ ބޭނުން މީހުންނަށް އަނިޔާކުރުމުގައްޔާއި ﷲގެ ދީނަށާއި އެ ދީނަށް ތަބާވާން މަސައްކަތްކުރާ މީހުންނަށް މަލާމަތްކޮށް އެއްޗެހި ލިޔުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. ﷲ ތިއަތުގެ ބާރު ގެންދަވައިފިނަމަ ދެން އެ ބާރު އަނބުރާ ގެނެސްދޭނީ ކާކުތޯއެވެ؟\nފައި ދެއްވުމުން އެ ނިޢުމަތުގެ ބޭނުން ﷲ ޙަރާމްކުރައްވަވާފައިވާ ކަންތައްތައް ކުރުމުގައި ހިފަމުންދާ މީހުންނޭވެ! ތި ނިޢުމަތުން މަޙުރޫމު ވެފައިވާ މީހުންނަށް ބަލައި ޢިބުރަތް ލިބިގަންނާށެވެ. ﷲ ތިފައިގެ ބާރު ގެންދަވައި ތިބާއަކީ ނުކުޅެދޭ މީހަކަށް ހައްދަވައިފިނަމަ ދެން ތިބާއަށް އެ ނިޢުމަތް އަނބުރާ ގެނެސްދޭނީ ފަހެ ކާކުތޯއެވެ؟\nދުޅަހެޔޮ ޞިއްޙަތެއް ދެއްވުމުން އެއިލާހަށް އުރެދުމުގައި އެ ނިޢުމަތުގެ ބޭނުން ހިފަމުންދާ މީހުންނޭވެ! އަދިވެސް ﷲ އަށް ބިރުވެތިވާކަށް ނުވޭތޯއެވެ؟ އެ އިލާހު ތިނިޢުމަތް ގެންދަވައިފިނަމަ ދެން އަނބުރާ ގެނެސްދޭނީ ކާކު ތޯއެވެ؟\nﷲ ތަޢާލާ އަޅުގަނޑުމެން އެންމެންނަށް ވެސް ހިދާޔަތު ދައްކަވާފާނދޭވެ. އަދި ބަލިވުމުގެ ކުރިން ޞިއްޙަތުގެ ބޭނުން ހެޔޮގޮތުގައި ހިފާ ބައެއްކަމުގައި އަޅުގަނޑުމެން އެންމެންވެސް ލައްވަވާށިއެވެ.


Anekkaves uthuru jaluge masakayi fashanee\nއަނެއްކާވެސް އުތުރު ޖަލުގެ މަސައްކަތް ފަށަނީ\nހދ. ނޭކުރަންދޫ: އުތުރުގައި ހަދާ ނޭކުރަންދޫ ޖަލުގެ މަސައްކަތް ފަށަން ހޯމް މިނިސްޓްރީން މިހާރު ދަނީ ތައްޔާރުވަމުން -- ފޮޓޯ: ތިލަދުން\nރާއްޖޭގެ އުތުރުން ހދ. ނޭކުރެންދޫގައި ހަދާ ޖަލުގެ މަސައްކަތް ފަށަން ހޯމް މިނިސްޓްރީން ތައްޔާރު ވެއްޖެ އެވެ. -- މި ޖަލު އަޅަން ސަރުކާރުގެ ޕްލޭންތަކުގައި ގެންގުޅޭތާ 15 ވަރަަކަށް އަހަރުވެފައި ވެއެވެ.\nނޭކުރެންދޫގައި ޖަލު އަޅަން މިއަހަރުގެ ބަޖެޓުގައި ވެސް މިންވަރެއް ހިމަނާފައި ވެއެވެ. އަދި ޖަލުގެ މަސައްކަތް ފަށަން އީއައިއޭ ހަދަން މިދިޔަ އަހަރުގެ ތެރޭގައި ބަޔަކާ ހަވާލުކުރަން ވެސް އުޅުނެވެ.\nއުތުރު ޖަލާބެހޭ ގޮތުން އަވަސް އިން މިއަދު ސުވާލެއް ކުރުމުން ހޯމް މިނިސްޓްރީގެ މީޑިއާ އޮފިޝަލަކު ވިދާޅުވީ ޖަލު އިމާރާތް ކުރުމުގެ މަސައްކަތް ފަށަން ހަދާ އީއައިއޭ ނިންމާފައިވާ ކަމަށާއި މިހާރު ކުރިއަށް ދަނީ ޖަލާ ގުޅިފައިވާ މަގުތައް ހެދުމުގެ މަސައްކަތް ކަމަށާއި މަގުތައް ސާފުކޮށް ނިމުމުން ޖަލުގެ ވަށާފާރު ރާނައިދޭނެ ބަޔަކު ހޯދަން އިއުލާނު ކުރާނެ ކަމަށެވެ.\n"މަގާއި ޖަލު ހެދުމަށް ބޭނުންވާ ސަރަހައްދުން ބައެއް ރުށް ގަސް ނަގައި ބަދަލު ދޭން ޖެހޭ، އެ މަސައްކަތް ކުރިއަށް އެބަދޭ. އޭގެފަހުން ޖަލުގެ ވަށާ ފާރު ރާނައި ދޭނެ ބަޔަކު ހޯދަން އިއުލާން ކުރާނަން،" އެ އޮފިޝަލް ވިދާޅުވި އެވެ.\nރާއްޖޭގައި މިހާރު ޖަލުތައް ހުންނަނީ މާލެ އާއި ހުޅުމާލެ އާއި ދޫނިދޫ އާއި މާފުއްޓާއި ހިންމަފުށީގަ އެވެ.\nއިމްރާން އަބްދުﷲ މިނިސްޓްރީ އޮފް ހޯމް އެފެއާޒް ނޭކުރެންދޭ + މޯލްޑިވްސް ކަރެކްޝަނަލް ސާވިސް ނޭކުރެންދޫ ޖަލު


Medhu Irumathee gai oi America ge lashkarakee terrorist jamaa'atheh: Iran | Mihaaru\nއީރާނުގެ ރިވޮލިއުޝަނަރީ ގާޑުގެ ސިފައިން މާޗް ކުރަނީ. --ފޮޓޯ:އޭޕީ\nމެދުއިރުމަތީގައި އޮތް އެމެރިކާގެ ލަޝްކަރަކީ ޓެރަރިސްޓް ޖަމާއަތެއް: އީރާން\n09 އެޕްރީލް 2019 - 13:43 8 comments\nތެހެރާން (އެޕްރީލް 9) - މެދުއިރުމަތީގައި އޮތް އެމެރިކާ ސިފައިންގެ ލަޝްކަރަކީ ޓެރަރިސްޓް ޖަމާއަތެއް ކަމަށާއި އެމެރިކާ އަކީ ވެސް ޓެރަރިޒަމަށް ވާގިވެރިވާ ގައުމެއް ކަމަށް އީރާނުން ބުނެފި އެވެ.\nއީރާނުން މިހެން ބުނެފައި ވަނީ އެ ގައުމުގެ ރިވޮލިއުޝަނަރީ ގާޑްސް ކޮޕްސް އަކީ ޓެރަރިސްޓް ޖަމާއަތެއްގެ ގޮތުގައި އެމެރިކާގެ ރައީސް ޑޮނަލްޑް ޓްރަމްޕް ނިންމެވުމުން އެކަމަށް ރައްދު ދިނުމުގެ ގޮތުން ކަމަށެވެ.\nއީރާނުގެ ރަސްމީ ޓީވީން ބުނެފައި ވަނީ އެމެރިކާ އިން ގާނޫނާ ޚިލާފު ގޮތްގޮތަށް އަމަލު ކުރަމުން ދަނީ މެދުއިރުމަތީގައި ތެހެރާންގެ ބާރުގަދަވުމުގެ ސަބަބުން ކަމަށެވެ. އަދި އިސްލާމިކް ސްޓޭޓް (އައިއެސް) ބަލިކުރުމުގައި އީރާނުން ކާމިޔާބު ހޯދާފައިވާތީ އެކަމާ އެމެރިކާ އިން ހަސަދަވެރިވާ ކަމަށް ވެސް ބުނެފައިވެ އެވެ.\nއެމެރިކާ އިން މީގެ ކުރިން ވެސް ވަނީ ރިވޮލިއުޝަނަރީ ގާޑްސް ކޮޕްސްއާ ގުޅިފައިވާ ބައެއް ޖަމާއަތްތައް ބްލެކްލިސްޓް ކޮށްފަ އެވެ. ނަމަވެސް މިއީ ރިވޮލިއުޝަނަރީ ގާޑްސް ކޮޕްސް އެކުގައި ބްލެކްލިސްޓް ކުރި ފުރަތަމަ ފަހަރެވެ. އަދި މިއީ ބޭރު ގައުމެއްގެ އަސްކަރީ ޔުނިޓެއް ޓެރަރިސްޓް ޖަމާއަތެއްގެ ގޮތުގައި އެމެރިކާ އިން ކަނޑައެޅި ފުރަތަމަ ފަހަރު ވެސް މެ އެވެ.\nއީރާނުގެ ޚާރިޖީ ވަޒީރު ޖާވަދް ޒަރީފް ވަނީ މެދުއިރުމަތީގައި ތިބޭ އެމެރިކާ ސިފައިންގެ ލަޝްކަރު ޓެރަރިސްޓް ގްރޫޕުގެ ލިސްޓުގައި ހިމެނުމަށް ރައީސް ހަސަން ރޫހާނީގެ އަރިހުން އެދިވަޑައިގެންފަ އެވެ.\nއީރާނަށް ކަނޑައަޅާފައި ހުންނަ އެމެރިކާގެ ސަފީރު ބްރިއަން ހޫކް އަދި ސްޓޭޓް ޑިޕާޓްމަންޓުގެ ކައުންޓަޓެރަރިޒަމް ކޯޑިނޭޓަރު ނަތަން ސޭލްސް ވިދާޅުވީ ޓްރަމްޕް ސަރުކާރުން އެ ނިންމުން ނިންމީ ސަރުކާރުގެ ހުރިހާ އެޖެންސީތަކަކާ މަޝްވަރާ ކުރުމަށް ފަހު ކަމަށެވެ.\nއިތުރު ލިޔުންތައް އީރާން މިލިޓަރީ އެމެރިކާ


Kujja bandah maruve, dhe dhuvas vandhen bandugai!\nކުއްޖާ ބަނޑަށް މަރުވެ، ދެ ދުވަސް ވަންދެން ބަނޑުގައި!\n28 މާރޗް 2021 - 14:38:08\nރާއްޖޭގައި އަމިއްލަ ހޮސްޕިޓަލެއްގައި ކުޑަކުއްޖަކު ބަނޑަށް މަރުވެ، ދެ ދުވަސް ވީ އިރުވެސް އެކުއްޖާ ބަނޑުން ނުނަގާ ބާއްވައިފިއެވެ.\nބަނޑަށް އަށް މަސް ވެފައިވާ މިކުއްޖާ މަރުވިކަން އެ ހޮސްޕިޓަލުން އަންގާފައިވަނީ މި މަހުގެ 25 ވަނަ ދުވަހު އެ އަންހެން މީހާ ބަލިވެގެން އެޑްމިޓް ކުރުމަށް ފަހު ކުރި ސްކޭނެއްގައި އެކުއްޖާގެ ވިންދު ނެތްކަން އެނގުމުންނެވެ.\nމި މަހު 25 ގައި ކުއްޖާ މަރުވެފައި ވާއިރު ކުއްޖާ ބަނޑުން ނަގާފައިވަނީ ދެ ދުވަހުގެ މުއްދަތަކަށް ބަނޑުގައި ބޭއްވުމަށް ފަހުގައި ކަމަށް އާއިލާއިން ބުނެއެވެ. އަދި މައިމީހާއަށް ވެދާނެ ގެއްލުމަކަށް ބަލައި އަވަހަށް ދަރިފުޅު ބަނޑުން ނެގުމަށް އާއިލާއިން އެދުނު ކަމުގައި ވިޔަސް މިކަން ވަނީ އަވަހަށް ވާ ގޮތް ނުވެފައެވެ.\n"ބޭބީ މަރުވިކަމަށް ބުނިތާ ކުޑައިރުކޮޅެއްފަހުން ބަނޑުގަ ދެ ދުވަސް ވެފަނެގީ.. ނެގިއިރު އޮތީ ހަނގަނޑު އޮތީ ނޮޅިފަ،"\nމިކަމުގައި އެ ހޮސްޕިޓަލަށް ގުޅުމުން ފޯނު ނުނަގާތީ އަދި ބަހެއް ލިބޭ ގޮތް ވަނީ ނުވެފައެވެ.\nމި މަހުގެ ކުރީ ކޮޅުގައި އައިޖީއެމްއެޗްގައި ވެސް ދުވަސް ނުފުރާ ވިހެއި ކުއްޖެއްވެސް ވަނީ މަރުވަންދެން ބާއްވާފައިކަމަށް އާއިލާއިން ވަނީ ތުހުމަތުކޮށްފައެވެ.\nމިފަދަ މައްސަލަ ތަކާއި ގުޅިގެން މެޑިކަލް ޕްރޮފެޝަނަލްސް އެސޯސިއޭޝަނުން ބުނެފައި ވަނީ މިފަދަ މައްސަލަ ތަކުގައި ގާނޫނީ ގޮތުން އެޅޭނެ އެއްވެސް ފިޔަވަޅެއް ނެތް ކަމަށާއި، މިފަދަ ކަންތަކުގައި މުވައްޒަފުން ރައްކާތެރި ކުރުމަށް ހާއްސަ ގާނޫނެއް ވެސް ހެދިފައި ނުވާ ކަމަށެވެ.


ވާހަކަ | Fuvahmulahcity - Part 2\nއަހުދު ތަކާއި ވަޢުދުތައް ވާނެއެވެ. އުޑުން ތަރި ބާލަދޭނެއެވެ. ތަޢުރީފުން ހިތްތައް ޣާފިލްކޮށްލާނެއެވެ. މަކަރާއި ހީލަތުން އައިބުތައް ފޮރުވާލާނެތެވެ. ހިއްސުތަކާއި ކުޅެލާ ބޭނުންވާ އެދުން ހާސިލްކޮށް ނިންމާވެސް\nތަރިރުހަނދު އޮއްސި އުދަވަމުންދާހެން އަހަރެންގެ ހަޔާތުގެ ދުވަސްތައްވެސް ފާއިތުވަމުން އޮވެގެން ކުރިއަށް ދެއެވެ. އެކިފަހަރު އެކި ކުލަވަރު ދައްކަމުންނެވެ. އަހަރެންގެ ހަޔާތުގެ މާޒީގެ ސަފްހާތަކުން އެތަކެއް ބައިވެރިންނަށް\nއަހަރެންގެ ލޮލުން ހޯސްލާފައި ކަރުނަތައް އޮހިގަތެވެ. އަދި ހަޔާތުގެ އެކިއެކި ދުވަސްތައް ވަކިވަކިން ލޮލުގެ ކުރިމަތީގައި ހާމަވާން ފެށިއެވެ. ޚިޔާލުތައް ބޮނޑިބޮނޑި ވެގެންގޮސް އަހަރެންގެ ކެތްތެރިކަން ކޮޅުންލައިފިއެވެ.\nލޯބިވާ ދޮންބޭބެއަށް ހެޔޮދުޢާ ސަލާމް! ހާލު ކިހިނެއްތޯ؟ ޝާދީ މުބާރަކް! މިސިޓީ މިލިޔަނީ ބޭބެއަށް ފަހަރެއްގައިވެސް އަރައިފާނެ ބޮޑު އޮޅުމެއް ފިލުވާ ދިނުމަށްޓަކައެވެ. އަދި އަހަރެންގެ މަރާބެހޭގޮތުން\nމާލަސްވެއްޖެ (ފުރަތަމަ ބައި)\n3 އަހަރު ކުރިން November 23, 2016 Aishath Shahuma0ޚިޔާލު\nއޭނާ މަރުވީއެވެ. ކީއްވެތޯ އަހާލައިފިނަމަ ކޮންމެ މީހަކުވެސް ބުނާނީ ޙައްޤުހަމަވުމުންނެވެ. އޭނާ ދުނިޔޭގައި އުޅުމުގެ ވަގުތު ހަމަވީއެވެ. އެއީ ކޮންމެ މީހަކަށްވެސް އަންނާނެ ދުވަހެކެވެ. ކޮންމެއަކަސް މިނިސްޓްރީ\nނީމާ އޭނާގެ ބެސްޓް ފްރެންޑް ނީޒާމެންގެ ގޭގެ ޖޯލިފަތީގައި އެއިނީ ހަވީރު ހިނގާލަން ނިކުތުމަށްޓަކައި އައިހެވެ. ކުޑައިރުކޮޅެއްވީތަނާ ނީޒާވެސް އައިސް ނީމާއާ ބައްދަލުކޮށްފިއެވެ. މިއަދު ހަވީރު މިދެކުދިން\nކުއްވެރިއަކީ ދެވަނަ ބައި\nއަހަރެން އެކަންތައް ކުރުވީ ރަށުގައި ހުރި އެންމެ މޮޅު ފަންޑިތަވެރިޔާ ލައްވައެވެ. އަހަރެންގެ ގަސްތު ބުނެދިނުމުން މާގިނަދުވަހެއް ނުނެގިއެވެ. ރައިހާނާޔަށް ބިރުގަންނަ ކަހަލަ އެއްޗެތި ފެނުމާ، ހުވަފެންފެނުމާ،\nއިންތިޒާރުގެ ނިމުން2ވަނަ ބައި\nޖެހިގެން އައިދުވަހުވެސް ރަވީއެއްނައެވެ. އޭގެ އަނެއްދުވަހުވެސް ރަވީގެ ޚަބަރެއް ނުވިއެވެ. ނަމަވެސް ހުސްނާ ރަވީއަށް އިތުބާރުކުރެއެވެ. ރަވީއަކީ، އޭނަގެ ފިރިމީހާއެވެ. ރަވީ އޭނަޔަށް އޮޅުވާލާފައެއް ނެތެވެ. ދުވަހަކުވެސް\nހަޔާތުގެ ޑައިރީ އޭނާގެ ގަލަމުން (ހަތަރުވަނަ ބައި)\nތަންދޮރު އޮޅުންފިލާގޮތްވިއިރު އޮވެވުނީ ހޮސްޕިޓަލުގައިކަން އެގުނެވެ. މިފަހަރު ހޭލެވުމާއެކު ކަރުނަތައް އޮހޭގޮތެއް ނުވިއެވެ. އަހަރެން މަޑުމަޑުން ނިތްކުރީގައި ފިރުމާލީމެވެ. އަތުގައިޖެހުނީ ބެންޑޭޖެކެވެ. ނިތްކުރީއާއެކު ބޯފަޅައިގެންގޮސްފައިވާކަން އެގުނީ ދެނެވެ.\nކުއްވެރިއަކީ … ؟\n3 އަހަރު ކުރިން November 22, 2016 Aishath Shahuma0ޚިޔާލު\nއަހަރެމެންގެ ދެމަފިރިންނަށް ލިބުނު ތިން ކުދިންގެތެރެއިން އަހަންނަށް ލޯބި ވެވެނީ، އެންމެ ދޮށީ ފިރިހެންދަރިފުޅު ދެކެއެވެ. އަހަރެންގެ ފިރިމީހާ މުޙައްމަދު އެންމެ ގާތްކޮށް ލޯބިން އުޅެނީ އެންމެ


REPORT: Mi varu kollan heyo nuvaane!\nއާންމުވި ވީޑިއޯގެ ސްކްރީންޝޮޓެއް--\nކުށެއް ކުރިޔަސް މިވަރުކޮށްލަން ހެޔޮ ނުވާނެ!\n22 ނޮވެންބަރ 2020 - 11:17:11\nފުލުހުންގެ މުއައްސަސާއާ ގުޅިގެން އާންމުންގެ ކަންބޮޑުވުން އިންތިހާއަށް އެބަ ހުއްޓެވެ. ނަތީޖާއެއްގެ ގޮތުން ވައްކަމާއި ފޭރުމާއި މާރާމާރީ ފަދަ ކުށްތަކަށް މީހުން އަރައިގަތުމާއެކު އެމީހުންނަށް "އަދަބު" ދިނުމުގެ ކަންކަން ނިންމާލަނީ ރައްޔިތުން ނިކުމެ އެވެ.\nމިފަހުން ސޯޝަލް މީޑިއާގައި އާންމުވީ މިފަދަ ކަމެއް ބަޔަކު ކުރާ މަންޒަރެވެ. ފަޅުގައި އަޅާފައި އޮތް ދޯންޏަކަށް ޒުވާނަކު އަރާއި ވައްކަން ކުރުމުން، އޭނާއަށް ދޯނީގައި ތިބި މީހުން، އަނިޔާކޮށް ވީޑިއޯކޮށް އެ ދޫކޮށްލީ ސޯޝަލް މީޑިއާއަށެވެ.\nވީޑިއޯ އިން ފެނިގެންދަނީ ގަމީސް ބާލުވާ، ޒުވާނާގެ ގައިގައި ރަނގަޅަށް ތަޅާލާ މަންޒަރެވެ. ކޮޅުފައިން ޖެހުމާއި އަތުގައި އޮތްހާ އެއްޗަކުން އޭނާގެ މުޅި ގައިގައި ތަޅާ އަނިޔާކުރަމުންދިޔައީ އެތައް ސުވާލެއް ކުރިމަތިކުރަމުންނެވެ. އެގޮތުން ވަގަށް ނެގީ ކޯޗެއްތޯ އާއި އެވީ ކޮންތާކުތޯ އޭނާއާ ސުވާލުކުރަމުންދެ އެވެ.\nއަދި އެ އަނިޔާތަކާއެކު ވައްކަން ކުރި ކަމަށް ބުނާ މީހާ، ފޯނުތަކެއް ވަގަށް ނެގި ކަމަށް އެއްބަސްވެ، އެކަމެއް ކިޔައިދޭ މަންޒަރު ފެނިގެންދާއިރު ވީޑިއޯ އާންމުވެ ގިނަ ބަޔަކު ވަނީ ވައްކަން ކުރުމަކީ ކުށެއް ކަމަށާއި އަދި އެފަދަ ގޮތަކަށް މީހަކަށް އަނިޔާ ދިނުމަކީ ވެސް ރަނގަޅު ކަމެއް ނޫންކަމަށް ބުނެ ފާޑުކިޔާފަ އެވެ.\nއެއްވެސް މިންވަރަކަށް އިންސާނިއްޔަތު ކަމުގެ ކުލުނެއް ވެސް ނުފެންނަ މިންވަރަށް މީހަކަށް އަނިޔާދެމުންދާއިރު ހަނދާނަށް ނާންނަ ކަމަކީ ތިމާވެސް މިވެއްޓެނީ އަނެކާއާ އެއްވަރަށް ކަމެވެ. އަންނަ ރުޅިގަނޑުގައި މީހަކަށް އަނިޔާދެމުންދާއިރު ތިމާއަށް ވެސް މި އަރައިގަނެވެނީ ކުށަކަށްކަން ހަނދާނަކު ނުހުރެ އެވެ.\nމީގެ ކުރިން ވެސް މިފަދަ އެތައް ހާދިސާއެއް ރާއްޖޭގެ ރަށްތަކުގައި ހިނގާފައި އެބަހުއްޓެވެ. މާރާމާރީއެއް ހިނގުމުން ގްރޫޕް ހަދާފައި ގޮސް އަނެއްކާ ވެސް ތަޅައިގަންނަނީ އެވެ. ވައްކަމެއް ކުރުމުން ވެސް އެ މީހެއްގެ ބޯ ބާލައި ތަޅާއި ތިރިކޮށްލަން ނިކުންނަނީ އެވެ. މިކަމެއް ކުރަން ނިކުންނަމުން ހުއްޖަތެއްގެ ގޮތުގައި އަބަދުވެސް ދައްކަމުން އަންނަނީ ތަކުރާރުކޮށް، ފުލުހުންނަށް ރިޕޯޓްކުރުމުން ވެސް އަދަބު ނުލިބި އެމީހަކު މުޖުތަމައުގެ ތެރޭގައި އުޅެމުން އަންނަ ކަމެކެވެ. މިހެންކަމުން، އަމިއްލައަށް ނިކުމެ، އެކަން ކޮށްލުމުން ހިތްހަމަޖެހޭކަމަށް ބުނެ އެވެ.\nއެހެންނަމަވެސް ގަބޫލުކުރަން ޖެހޭ ހަގީގަތަކީ މިކަމަކީ ހަމައެކަނި ފުލުހުންނާ ހަމައިން ނިންމާލެވެން އޮތް ކަމެއް ނޫންކަމެވެ. މިފަދަ މީހުން ހައްޔަރުކޮށް ކޯޓަށް ގެންދިއުމުން އެތަނުން ވެސް އެތައް ބަޔަކު ދޫވެފައި އެބަހުއްޓެވެ. މިކަމަށް ހައްލެއް އަންނަން އޮތީ ހުރިހާ އިދާރާއަކުން ވެސް އެބައެއްގެ ޒިންމާ ފުރިހަމަ ގޮތުގައި އަދާކޮށްގެންނެވެ.\n"ދޭތިން އެކައްޗަށް" އިހްތިޖާޖް:9މީހަކު ހައްޔަރުކޮށްފި\nކޯޓަށް ހާޒިރުކުރުމަށް މީހަކު ހޯދަނީ\nއެކްސިޑެންޓުގައި ގޯސް ހެދީ ފުލުހުންގެ ވެހިކަލް!\n"ޝަޒައިލްގެ މަނީ ލޯންޑަރިން މައްސަލައެއް ފާހަގައެއް ނުވޭ"\nމަޖިލީހުން އިޒްރޭލު ކުށްވެރި ކޮށްފި\nފަހު ވަގުތު ކީޕަރު ޖެހި ލަނޑުން ލިވަޕޫލަށް އުއްމީދު\nކޮންމެ ގަޑި އިރަކު ފަލަސްތީނުގެ ތިން ކުޑަކުދިން ޒަހަމުވޭ\nއެންޑީއޭގެ ސީއީއޯ މަގާމުން ވަކިކޮށްފި


ރައީސް ޞާލިޙްގެ ހަށިކޮޅުގައި އަލިފާންޖެހުމަށް ގޮވައިލި ކޮންޓެންޓު ބްރޯޑްކާސްޓުކުރި މައްސަލަ ބަލަން އެމްޑީޕީން އެދިއްޖެ - DhiDaily\nރައީސް ޞާލިޙްގެ ހަށިކޮޅުގައި އަލިފާންޖެހުމަށް ގޮވައިލި ކޮންޓެންޓު ބްރޯޑްކާސްޓުކުރި މައްސަލަ ބަލަން އެމްޑީޕީން އެދިއްޖެ\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙްގެ ހަށިކޮޅުގައި އަލިފާންޖެހުމަށް ގޮވައިލި ކޮންޓެންޓު ބްރޯޑްކާސްޓުކުރި މައްސަލަ ކަމާބެހޭ ފަރާތްތަކުން ބަލައި އެ ކަމަށް އެކަށީގެންވާ ޤާނޫނީ ފިޔަވަޅު އެޅުމަށް އެމްޑީޕީން މިއަދު ގޮވާލައިފިއެވެ.\nމި ސަރުކާރު ނިސްބަތްވާ އެމްޑީޕީން މިހެން ބުނެފައިވަނީ ރައީސް ޞާލިޙްގެ ހަށިކޮޅުގައި އަލިފާންޖެހުމަށް ގޮވާލައި ޗެނަލް 13 އިން ސެޕްޓެންބަރު3ވީ ބުރާސްފަތި ދުވަހުގެރޭގައި ލައިވް ޕްރޮގްރާމެއްގައި ގެނެސްދިން ކޮންޓެންޓުގެ މައްސަލަ އާއި ގުޅިގެންނެވެ.\nމި ގޮތުން އެ ޕާޓީން ވަނީ މި ޢަމަލު ކުށްވެރިކުރާކަމަށް ބުނެ އެއްވެސް އިންސާނެއްގެ ޖާނާއި މާލަށް ފުރާނައަށް ގެއްލުންދިނުމަށާއި އެފަދަ ޢަމަލުތައް ހިންގުމަށް ގޮވާލައި ހިތްވަރުދިނުމަކީ އެއްވެސް ޙާލެއްގައި އެ ޕާޓީން ބަލައިގަންނަ ޢަމަލުތަކެއް ނޫންކަމެއް ބުނެފައެވެ. އަދި މިއީ އެއްވެސް ތަޙްޛީބު މުޖުތަމަޢެއްގެ ތެރޭގައި ޤާނޫނީގޮތުން ކުރަން ހުއްދަކުރާކަމެއްވެސް ނޫންކަމަށް ވެސް އެމްޑީޕީން ބުނެއެވެ.\nމީގެ އެމްޑީޕީއަކީ އިންސާނީ ކަރާމާތާއި ދިރިހުރުމުގެ ހުރުމުގެ ޙައްޤަށް އުނިކަން ލިބޭ ޢަމަލުތަކާއި ދެކޮޅަށް ވަކާލާތުކުރުންކަމަށާއި ސިޔާސީ މަސައްކަތަކީ ގޮށްމުށުގެ ބާރާއި ބިރުދެއްކުމުން ސަލާމަތްވެގެންވާ ބުއްދިއާއި ފިކުރުގެ މައްޗަށް ކުރެވޭ ޢިލްމީ ބަހުސުގެ އިތުރުން ހިންގާ ސުލްހަވެރި ހަރަކާތުންކުރެވޭ މަސައްކަތެއްކަމުގައި ކަނޑައެޅުންކަމަށް ވެސް އެމްޑީޕީން ބުނެއެވެ.\nއެމްޑީޕީން ވަނީ ތަފާތު ސިޔާސީ ފިކުރުތަކާއި ޚިޔާލު ފާޅުކުރުމާއި މިނިވަން ނޫސްވެރިކަމަކީ އެ ޕާޓީން އިސްވެ އޮވެ ނުހަނު ޤުރުބާނީއާއި، ބުރަ މަސައްކަތުން ހޯދި ޙައްޤުތަކެއްކަމަށް ވެސް ބުނެފައެވެ. އަދި އެ ޙައްޤުތައް ހިިމާޔަތްކުރުމަށް އަބަދުވެސް އެމްޑީޕީން ދެމިއޮންނާނެކަމަށް ވެސް އެ ޕާޓީން ބުނެފައިވެއެވެ.


މިކޮމިޝަނުގެ ނަންބަރު:(IUL)427-OPR/1/2019/10 ،3 ޖުލައި 2019 އިޢުލާނަށް އިޖާބަދިން ފަރާތްތަކުން އިންޓަވިއުއިން ފާސްވުމަށް ބޭނުންވާ އަދަދަށް މާރކްްސް ލިބިފައިނުވާތީ ، އިއުލާން ބާތިލް ކުރުމަށްފަހު އަލުން އިއުލާން ކުރަމެވެ.\nމަޤާމް: ލީގަލް އޮފިސަރ\nސެކްޝަން :ލީގަލް އެންޑް ލައިސަންސިންގ ސެކްޝަން\nމުސާރަ: -/7000 ރ\nމިދާއިރާއާއި ގުޅޭ ފީލްޑަކުން ޑިޕްލޮމާ ޙާޞިލް ކޮށްފައިވުމާއި އެދާއިރާއިން މަދުވެގެން3އަހަރު ދުވަހުގެ ތަޖުރިބާ ލިބިފައިވުން ނުވަތަ މިދާއިރާ އާ ގުޅޭ ފީލްޑަކުން ޑިގްރީ ހާޞިލްކޮށްފައިވުން.\nމަސައްކަތުގައި ގިނަ ވަގުތު ހޭދަކުރެވޭ ހީވާގި އަދި ގަޑިއަށާއި ހާޟިރީއަށް ފަރުވާބަހައްޓާ މީހަކަށް ވުން.\nމިދާއިރާގައި މަސައްކަތް ކުރުމުގެ ތަޖްރިބާ ލިބިފައިވާ ފަރާތްތަކަށް އިސްކަން ދެވޭނެ އެވެ.\nޤާނޫނީ ގޮތުން ކޮމިޝަނަށް ލަފާދިނުން.\nކޮމިޝަނުން ދަޢުވާ ކުރާ މައްސަލަތަކާއި ކޮމިޝަނަށް ރައްދުވާ މައްސަލަތަކުގައި ކޯޓުތަކާއި ޓްރައިބިއުނަލްތަކުގައި ކޮމިޝަން ތަމްސީލުކުރުން.\n.3ސެކްޝަނުން ފޮނުވަންޖެހޭ ސިޓީ ތައް ތައްޔާރު ކޮށް ފޮނުވަން ޖެހޭ ފަރާތްތަކަށް ފޮނުވުމުގެ އެންމެހާ މަސައްކަތްކުރުން.\n.4 ކޮމިޝަނުގެ ހުރިހާ ޑިޕާޓްމަންޓްތަކަށް ގާނޫނީ ގޮތުން އެހީތެރިކަން ފޯރުކޮށްދިނުން.\n.5ކޮމިޝަންގެ ހިންގާގަވާއިދުތަކާއި އުސޫލުތަކާއި "ޕްރޮސެސް އެންޑް ޕްރޮސީޖަރޒް" އެކުލަވާލުމުގައި ގާނޫނީ ލަފާދިނުން.\n6.ކޮމިޝަން މެންޑޭޓްގައި ހިމެނޭ ކަންކަމާއި ގުޅޭގޮތުން ހޭލުންތެރި ޕްރޮގްރާމްތައް ރާވާ ވެރިންގެ ލަފަޔާއި އިރުޝާދުގެ ދަށުން ހިންގުން.\n7.ކޮމިޝަނުން ބަލާ ނިންމާ ޝަކުވާ ތަކުގެ މަޢުލޫމާތު ކަނޑައެޅިފައިވާ އުސޫލާ އެއްގޮތަށް ވެބްސައިޓުގައި ޝާއިއު ކުރުމުގެ ކަންކަން ކުރިއަށް ގެންދިއުން.\n8.ކޮމިޝަނުގެ ތަސައްވަރު ރަނގަޅު ކުރުމަށްޓަކައި ކުރަންޖެހޭ މަސައްކަތްތަކުގައި އެހީތެރި ވެދިނުން.\n9.ކޮމިޝަނުގެ މަސައްކަތްތަކާއި ގުޅުންހުރި ކަންކަމުގައި އެހީތެރިވެދިނުން.\nމަސައްކަތުގެ ހުނަރާއި ފެންވަރާއި، ގާބިލްކަމާއި ސިފަތައް\nދިވެހި އަދި އިގިރޭސި ބަހުން ލިޔަންދެވޭ ޓެސްޓުން ފާސްވުން\nމިވަޒީފާއަށް ހޮވިއްޖެނަމަ، އަމިއްލަ ޕްރޮފެޝަންއާއި ގުޅުންހުރި މަސައްކަތްތައް ކުރިއަށް ގެންދިއުމަށް ވިސްނާފައިވާގޮތް\nމި އިޢުލާނާއި ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 3334317 ނުވަތަ 3334333 ނަންބަރު ފޯނާ އެވެ. އިތުރު މަޢުލޫމާތު މި ކޮމިޝަންގެ ވެބްސައިޓް www.broadcom.org.mv އިން ލިބިވަޑައިގަންނަވާނެއެވެ.\nސުންގަޑި: 06 އޮގަސްޓް 2019 0000


5 ފެބްރުއަރީ 2020 14:00\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގެ 2020 ވަނަ އަހަރުގެ 1 ވަނަ ބައްދަލުވުން\n1.އޭޝިއަން ޑިވެލޮޕްމަންޓް ބޭންކް (އޭ.ޑީ.ބީ) ގެ މާލީ އެހީގައި ރާއްޖޭގައި ޤާއިމް ކުރަމުންދާ ނެޝަނަލް ސިންގަލް ވިންޑޯ ޕްރޮޖެކްޓަށް އައި.ޓީ ސްޕެޝަލިސްޓެއް ހޯދުމަށް މިނިސްޓްރީ އޮފް އިކޮނޮމިކް ޑިވެލޮޕްމަންޓުން 28 އެޕްރީލް 2019 ގައި ކޮށްފައިވާ އިޢުލާނާ ގުޅިގެން އެ މަޤާމަށް މީހަކު ހަމަޖެއްސުމުގައި އޭ.ޑީ.ބީ ގެ ގައިޑްލައިންތަކާ ޚިލާފަށް މިނިސްޓްރީ އޮފް އިކޮނޮމިކް ޑިވެލޮޕްމަންޓުން ޢަމަލުކޮށްފައިވާތީ، އެ މައްސަލަ ބައްލަވައި ދެއްވުމަށް އެދި ފޮނުއްވާފައިވާ މައްސަލައާ ގުޅޭ މަޢުލޫމާތު އިކޮނޮމިކް މިނިސްޓްރީއަށް ހުށަހަޅުއްވައިގެން ހޯއްދެވުމަށް ނިންމެވިއެވެ. 2.(ސްޕެޝަލިސްޓް ޑޮކްޓަރ ޓްރެއިނިންގ ޕްރޮގްރާމް 2019) މި ޕްރޮގްރާމްގެ ދަށުން "ނޭޕާލް އެކަޑަމީ އޮފް މެޑިކަލް ސައިންސް" އަށް އަމިއްލަ ޚަރަދުގައި ކިޔަވަން ދިއުމަށް ޕްލޭސްމަންޓް ނޮމިނޭޓް ކުރުމުގައި މިނިސްޓްރީ އޮފް ހަޔަރ އެޑިއުކޭޝަނުން ޢަމަލުކޮށްފައިވަނީ އާންމު އުޞޫލުތަކާ ޚިލާފަށް ކަމަށްބުނެ، ފޮނުއްވާފައިވާ މައްސަލައާ ގުޅޭގޮތުން މިނިސްޓްރީ އޮފް ހަޔަރ އެޑިއުކޭޝަނަށް މިކަމުގެ މަޢުލޫމާތު ހޯއްދެވުމަށް ސިޓީ ފޮނުއްވުމަށް ނިންމެވިއެވެ. 3.މޯލްޑިވްސް ކަރެކްޝަނަލް ސަރވިސްގެ ވަޒީފާއިން ރިޓަޔަރވުމަށް ބޭނުންފުޅުވާ މުވައްޒަފުންނަށް ރިޓަޔަރމަންޓްގެ އިނާޔާތް ލިބޭނެގޮތް ހަމަޖައްސަވައިދެއްވުމަށް އެދި ފޮނުއްވާފައިވާ މައްސަލައާ ގުޅޭގޮތުން ، ޕޭ ކޮމިޝަންގެ ބޭފުޅުން ކޮމިޓީއަށް ހާޒިރުކޮށް މި މައްސަލައާ ގުޅޭ މައުލޫމާތު ހޯއްދެވުމަށެވެ. 4.ދަޢުލަތަށް ގިނަދުވަހު ޚިދުމަތްކުރައްވާފައިވާ ބޭފުޅުންގެ ޚިދުމަތުގެ އަގުވަޒަންކުރުމުގެ މުޙިންމުކަން ފާހަގަކޮށް، އެފަދަ ފަރާތްތަކުގެ ޙައްޤުތައް ޙިމާޔަތްކުރެވޭނެ ގޮތްތަކެއް ހަމަޖެއްސުމުގެ މުޙިންމުކަން ފާހަގަކޮށް ފޮނުއްވާފައިވާ މައްސަލައާ ގުޅޭގޮތުން މިފަދަ މައްސަލަތަކުގައި ޢަމަލުކުރައްވަމުން ގެންދަވާގޮތް މައްސަލަ ހުށަހަޅުއްވާފައި ފަރާތަށް ސިޓީއަކުން ދެންނެވުމަށް ނިންމެވިއެވެ. 5.ހުޅުމާލެއިން ކުއްޔަށް ދޫކޮށްފައިވާ ފުލެޓްތަކުގެ ޖޫރިމަނާ ސަރުކާރުން، ބައެއް ފަރާތްތަކަށް މަޢާފުކޮށްދީފައިވާތީ އެ މައްސަލައާ ގުޅޭގޮތުން ހައުސިންގ ޑިވެލޮޕްމަންޓް ކޯޕަރޭޝަން ލިމިޓެޑްގެގެ ބޭފުޅުންނާ ބައްދަލުކުރެއްވުމަށް ނިންމެވިއެވެ.


Blog - Baeh heeakee.....\n"ހަމަ ކަށަވަރުން ބައެއް ހީއަކީ ފާފައެކެވެ."\n04 އޮކްޓޯބަރު 2018\nމުއުމިނުންނާ މުޚާޠަބުކުރައްވައި ގިނަ އަމުރުފުޅުތަކެއް ކީރިތި ޤުރުއާނުގައިވާނީ މާތް ﷲ ވަނީ ބާވައިލައްވައިފައެވެ. މިފަދަ އަމުރުފުޅުތަކަކީ ކޮންމެ މުއުމިނަކުމެ އެ އަމުރުފުޅަކަށް ފުރިހަމައަށް ތާބާވާންޖެހޭ އެއްޗެއް ކަމާމެދަކު ޝައްކެއް ނެތެވެ. މި ފަދަ ގިނަ އަމުރުފުޅުތަކަކީ އިޖުތިމާޢީ ހަމަޖެހުމާއި އަޅުގަނޑުމެންގެ އުފާ ފާގަތި ކަމަށްޓަކައި ކުރައްވައިފައިވާ އަމުރުފުޅުތަކެކެވެ.\nކޮންމެ ފަދަ އަމުރުފުޅެއް ﷲ ކުރައްވައިފައި އޮތަސް އެ އަމުރުފުޅަކަށް ތަބާވުމަކީ ވާޖިބެކެވެ. ވާޖިބެއް އަދާކުރުމުން ލިބޭނީ ސަވާބެވެ. އެފަދަ އަމުރުފުޅުތަކަށް ފަރުވާ ކުޑަކޮށް ނުވަތަ ތަބާނުވެއްޖެ ނަމަ އެއީ ފާފައެކެވެ. އެޔަށް ލިބޭނީ ޢުޤޫބާތެވެ. ޢަޛާބެވެ. މިއީ ކޮންމެ މުސްލިމެއްގެ ހިތުގައި އަބަދު ވެސް ހަރުލައްވަންޖެހޭ މުހިއްމު ޙަޤީޤަތްތަކެކެވެ.\nމި ފަދަ ގިނަ އަމުރުފުޅުތަކެއް ކީރިތި ޤުރުއާނުގެ ޙުޖުރާތު ސޫރަތުގައި މާތް ﷲ ވަނީ ބާވައިލައްވައިފައެވެ. އެ ސުރަތުގެ 12 ވަނަ އާޔަތުގެ މާނައިގައިވެއެވެ. "ތިޔަބައިމީހުން ހީގެ ތެރެއިން ގިނަ ކަންތައްތަކާ ދުރުވެގަންނާށެވެ. ހަމަ ކަށަވަރުން ބައެއް ހީއަކީ ފާފައެކެވެ." މިއީ ވަރަށް ގިނަ މީހުންގެ ހަނދާނުގައި ނުހންނަ އަމުރުފުޅެއް ފަދައެވެ. ހީގެ މައްޗަށް ވާހަކަތައް ހަދައިލައިގެން މީސްމީޑިއާގައި ފަތުރައިލާ އިރު، މިއިން ކޮންމެ ޢަމަލަކީ ބަރާބަރަށް ލިޔެވި ރެކޯޑްކުރެވޭ ޢަމަލެއްކަމެއް ގިނަ މީހުން ހަނދާނެއް ނުހުރެއެވެ. އަދި މިއިން ކޮންމެ ޢަމަލަކީ އެޔާމެދު ތިމާއާ ސުވާލުކުރެވި ޖަވާބުދާރީ ވާންޖެހޭނެ ޢަމަލެއްކަމެއް ނުދަނެތެވެ. މި ކަންކަން ނުކުރަން މާތް ﷲ އަންގަވައިފައިވަނީ އަޅުގަނޑުމެން އަދަބުވެރިކުރުއްވައި މުޖުތަމަޢު އުފާފާގަތި ކަމުގެ ވެއްޓަކަށް ހެއްދެވުމަށްޓަކައެވެ. ކުރުކޮށް ދަންނަވާނަމަ އަޅުގަނޑުމެންގެ ލާބައާއި މަންފާއަށްޓަކައެވެ.\nމި ދިޔަ މަހު 28 ވަނަ ދުވަހަކީ "މަޢުލޫމާތު ހޯދައި ލިބިގަތުމުގެ ޙައްޤުގެ ބައިނަލްއަޤުވާމީ ދުވަހެވެ." މި ދުވަސް ދިވެހިރާއްޖޭގައި ފާހަގަކުރަމުން އަންނަތާ ދެތިން ހަތަރު އަހަރެއް ވެއްޖެއެވެ. އެ ދުވަހުގެ މުނާސަބަތުގައި ޓީވީ ޚިޠާބެއް ދިނުމަކީ އިންފޮމޭޝަން ކޮމިޝަނަރުގެ ހައިސިއްޔަތުން ކޮންމެ އަހަރަކު ވެސް އަޅުގަނޑު ކުރާ ކަމެކެވެ. މި ޚިޠާބު ދުރަށް ދައްކަނީ ހަމައެކަނި ދައުލަތުގެ މީޑީއާއިންނެވެ. ޓީވީއެމުންނެވެ. ރާއްޖޭގެ މީޑިއަމްތަކުގެ ނުވަތަ ޓީވީތަކުގެ ފަލްސަފާތައް ހުންނަ ގޮތުން އެކި ޓީވީތައް އަޑުއަހަނީ، ވަކި ޖަމާޢަތެކެވެ. ނުވަތަ އޯޑިއެންސެކެވެ. މިސާލަކަށް ދައުލަތުގެ ޓީވީ ނުބަލާ ބަޔަކު ވެސް އުޅެފާނެއެވެ. އެހެންވީމާ އަޅުގަނޑުމެންގެ އޮފީހުން ކުރާ ކަމެއް ޓީވީއެމް ނުބައްލަވާ ބޭފުޅުންނަށް އެނގިވަޑައިނުގެންފާނެއެވެ. ވީމާ ޓީވީއެމް ނުބައްލަވައި ހަމައެކަނި ހިންދީ ޑްރާމާތައް ނުވަތަ އިނގިރޭސި ސީރީސް އެކަނި ބައްލަވާ ބޭފުޅުންނަށް މިއޮއްހާ ދުވަހު، ކޮންމެ އަހަރަކު މި ދުވަސް ފާހަގަކުރާކަމެއް، އެ ދުވަހުގެ މުނާސަބަތުގައި އަޅުގަނޑު ޓީވީ ޚިޠާބެއް ދޭކަމެއް އެނގިވަޑައިނުގެންފާނެއެވެ. މި ދެންނެވި ފަދަ ބޭފުޅުންގެ ތެރޭގައި، މި ކަންކަން ދެނެވަޑައިނުގަންނަވާ ބޭފުޅުން ތިއްބެވުމަކީ ހަމަ ވަރަށް ޖާއިޒުކަމެކެވެ. ބަޔަކު ކަމެއް ކުރާކަން އެހެން ބަޔަކަށް ނޭނގުމަކީ އެކަމެއް ނުކުރާ ކަމަށް ހެދޭނެ ސަބަބެއް ނޫނެވެ.\nމިއަހަރުގެ ޚިޠާބު ދިން ދުވަސްވަރަކީ ކޮންމެވެސް ސަބަބަކާ ހުރެ ނަމަވެސް ކުރިން ޓީވީއެމް ނުބައްލަވާ ކޮންމެވެސް ބޭފުޅުންކޮޅެއް، ހިންދީ ޑްރާމާއާއި އިނގިރޭސި ސީރީސްތައް ފިޔަވައި، އެ ޓީވީ ބައްލަވަން ފެއްޓެވި ދުވަސްކޮޅެއްކަމަށް ވީވެސް ތޯއްޗެކެވެ. މި ފަދަ ބޭފުޅުންނަށް، އަޅުގަނޑުގެ ޚިޠާބެއް ޓީވީއެމުން އިވިވަޑައިގަންނަވާނީ އަލަށް ނޫންތޯއެވެ؟ މި ފަދަ ބޭފުޅުންނަށް މިކަންވީ ވަރަށް އާ ކަމަކަށެވެ. އެހެންވެ މި ދުވަސް އަޅުގަނޑުމެން މި ފާހަގަކުރަނީ ފުރަތަމަ ފަހަރަށް (އަލަށް) ކަމަށް "ހީފުޅުކުރެއްވުނީއެވެ." އިސްވެ ދެންނެވި އާޔަތުގައި ވާފަދަ ކުށް ހީއެއް ކުރައްވައިގެން މީގެ ކުރިން އެ ފަދަ ޚިޠާބެއް އަޅުގަނޑު ނުދޭކަމަށް ނިންމެވީއެވެ.\nއަދި މިވަރުން ފުދުނީކީ ނޫނެވެ. ހިތްޕުޅަށް އެރިހާ އެއްޗެއް މީސްމީޑިއާގައި ޢާއްމުވެސް ކުރެއްވީއެވެ. އެ ހިސާބުން އަނެއްކާ ﷲގެ އިތުރު އަމުރުފުޅަކާ ޚިލާފުވެވަޑައިގެނެވެނީއެވެ. ޙުޖުރާތު ސޫރަތުގެ 11 ވަނަ އާޔަތުގައި އެއް ބަޔަކު އަނެއް ބަޔަކަށް ފުރައްސާރަ ނުކުރަން މާތް ﷲ އަންގަވައިފައިވާ އަމުރުފުޅާ ޚިލާފުވެވަޑައިގެންނެވުނީއެވެ. އަދި ހަމަ އެ ސޫރަތުގެ 12 ވަނަ އާޔަތުގައި "އެއްބަޔަކު އަނެއް ބަޔަކަށް ޣީބަ ނުބުނާށޭ" އޮތް ބަސްފުޅާ ވެސް ޚިލާފު ވެވަޑައިގެނެވުނީއެވެ.\nދެން އަދި އެހެން ކަމެކެވެ. މި ފަދަ ހަގީގަތާ ޚިލާފު މެސެޖްތައް މީސްމީޑިއާގައި އެއް ބަޔަކު އަނެއް ބަޔަކާ ޙިއްސާ (ޝެއަރ) ވެސް ކުރެއްވުނީއެވެ. އަނެއްކާ ﷲގެ އަނެއް އަމުރުފުޅަކާ ޚިލާފުވެވުނީއެވެ. ޙުޖުރާތު ސޫރަތުގެ6ވަނަ އާޔަތުގައި މާތް ﷲ އަންގަވައިފައިވަނީ "އޭގެ ތެދު ދޮގު ބަލައި ޙަޤީޤަތް ހޯދުމަށެވެ." އެކަމަކު އެކަން ނުކޮށް އަޅުގަނޑުމެންނަށް ފެންނަ ކޮންމެ އެއްޗެއް އިވޭ ކޮންމެ އަޑެއް ފަތުރައިލެވެނީއެވެ.\nކަމެއް ކުރާށޭ ނުވަތަ ނުކުރާށޭ މާތް ﷲ އަންގަވައިފައިވާ ކޮންމެ އަމުރުފުޅަކީ އެ އަމުރުފުޅަކަށް އަޅުގަނޑުމެން ބޯލެނބުން ވާޖިބު އަމުރުފުޅެކެވެ. އަދި އެ އަމުރުފުޅަކަށް ތަބާވެއްޖެ ނަމަ، އަޅުގަނޑުމެންނަށް އެތައް ސަވާބަކާއި ފައިދާއެއް ދަރުމަކުރައްވައިފައިވާ އަމުރުފުޅުތަކެވެ. އެ އަމުރުފުޅުތަކާ ޚިލާފުވެއްޖެ ނަމަ މީގެ އަނެއް ކޮޅުވެސް އެބަ އޮތްކަން ހަނދާންކުރަން އެބަޖެހެއެވެ.\nއިންޓަރނެޓާއި މީސްމީޑިއާއި މި ޒަމާނުގެ ޓެކްނޯލެޖީގެ އެންމެހައި ވަސީލަތްތަކަކީ މާތް ﷲ އަޅުގަނޑުމެންނަށް ދެއްވައިފައިވާ ވަރަށް މަތިވެރި ނިޢުމަތްތަކެކެވެ. އެ ނިޢުމަތްތަކަށް ޝުކުރުވެރިވުމަކީ އަޅުގަނޑުމެންނަށް ވާޖިބުކަމެކެވެ. އެ ފަދަ ނިޢުމަތްތަކަށް ޝުކުރުވެރިވުމަކީ އެ ނިޢުމަތްތަކުގެ ބޭނުން ހެޔޮ ގޮތުގައި (ފައިދާ ހުރި މަގުގައި) ބޭނުން ހިފައި ﷲ އެންގެވި ގޮތަށް ޢަމަލުކުރުމެވެ. ސިއްރާއި ފާޅުގައި ﷲ އަށް ކިޔަމަންތެރިކަން އަދާކުރުމެވެ. ތަޤުވާވެރިވުމެވެ.\nނިޢުމަތަށް ޝުކުރުވެރިވުމާއި ނުވުމުގެ ނަތީޖާ ވަރަށް ބަލާޣާތްތެރި ޢިބާރާތަކުން ކީތިރި ޤުރުއާނުގެ އިބްރާހީމް ސޫރަތުގެ7ވަނަ އާޔަތުގައި މާތް ﷲ ވަނީ ބަޔާންކުރައްވައިފައެވެ. އެ އާޔަތުގެ މާނައިގައިވެއެވެ. "ތިޔަބައިމީހުން ޝުކުރުކޮށްފި ނަމަ، ހަމަކަށަވަރުން ތިމަން ރަސްކަލާނގެ ތިޔަބައިމީހުންނަށް (ނިޠުމަތް) އިތުރުކޮށްދެއްވާހުށީމެވެ. އަދި ތިޔަބައިމީހުން (ޝުކުރު ނުކޮށް) ކާފިރުވެއްޖެ ނަމަ (ދަންނާށެވެ!) ހަމަކަށަވަރުން ތިމަން ރަސްކަލާނގެ ޢަޛާބު ގަދަފަދަވެގެންވެއެވެ."\nވީމާ، މާތް ﷲ ދެއްވައިފައި މިވާ މަތިވެރި ނިޢުމަތްތަކާމެދު ހަރާންކޯރު ނުވެ، އެފަދަ ނިޢުމަތްތަކަށް ޝުކުރުކުރާ ބަޔަކަށް އަޅުގަނޑުމެންވާން އެބަޖެހެއެވެ. ކަންކަމުގެ މަޢުލޫމާތު ފަތުރައިލުމުގެ ކުރިން އެކަމުގެ ހަގީގަތް ހޯދައި، ﷲ ގެ އަމުރުފުޅުތަކަށް ފުރިހަމަޔަށް ބޯ ލަބާ ބަޔަކަށް ވާންއެބަޖެހެއެވެ. ﷲގެ އެއްވެސް އަމުރުފުޅަކާ ޚިލާފުވުމަކީ ވަރަށް ނުރައްކާތެރިކަމެކެވެ.\nހީގެ މައްޗަށް ބިނާކޮށް ޚަބަރު ފެތުރުމަކީ ކުރުން ހެޔޮވާވަރުގެ ކަމެއް ނޫނެވެ. ކަންކަމުގެ ތެދު ދޮގު ބަލައި ހަގީގަތް އޮޅުންފިލުވުމަކީ މިއަދު އިނގިލިކުރިން ވެސް ކޮށްލެވެން އޮތް ކަމެކެވެ. ވީމާ އެ ހިތްވަރު އަޅުގަނޑުމެން ލިބިގަންނަން އެބަޖެހެއެވެ.\nހީގެ މައްޗަށް ކަންކަން ނިންމާ ނަމަ، ބަޔަކު އެކަމަށް ސަނާ ކިޔަސް ކަންކަމުގެ ހަގީގަތާމެދު ވިސްނައި ފިކުރު ކުރާ މީހުންގެ މަލާމާތް ވެސް ރައްދުވާނެއެވެ. މީގެ އިތުރަށް އެއްވެސް، ކަމަކާ ނުލައި އަޅުގަނޑުމެންގެ ޢަމަލުތަކުގެ ފަތަށް ފާފަ އިތުރުވަމުންދާނެއެވެ. "ހަމަ ކަށަވަރުން ބައެއް ހީއަކީ ފާފައެކެވެ."\nވީމާ މި ކަންކަމާމެދު ވިސްނާކަށް ނުވޭތޯއެވެ! ހަމަކަށަވަރުން ކޮންމެ މީހަކީ ވެސް މަރުވާނޭ މީހެއްކަން އެއީ ދުނިޔެ ދައްކާ ޙަޤީޤަތެކެވެ.


ޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް: ހައިކޯޓު | Jazeera\tޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް: ހައިކޯޓު - Jazeera\nޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް: ހައިކޯޓު\nނާޒިމް ހަސަން August 13, 2020 106 views0\nޖަލުގައި ޖާގަ ނެތިގެން މީހަކު ދޫކޮށްލީ ރަނގަޅަށް ކަމަށް ހައިކޯޓުން ކަނޑައަޅައިފިއެވެ. އެމީހާ ބަންދުން ދޫކޮށްލީ މަސްތުވާތަކެތީގެ މައްސަލައެއްގައި ހައްޔަރުކޮށްފައި ހުއްޓައެވެ.\nމަސްތުވާތަކެތީގެ ޓްރެފިކިންގެ ދައުވާ ލިބޭ އެމީހާ ފުރަތަމަ ބަންދުގައި ބެހެއްޓުމަށް އަމުރު ކުރީ ރިމާންޑް ޖަލެއްގައެވެ. ނަމަވެސް އޭގެ ބަދަލުގައި އޭނާ ބެހެއްޓީ ފުލުހުންގެ ބަންދުގައެވެ. އޭނާ ރިމާންޑް ޖަލެއްގައި ނުބެހެއްޓުނީ ޖަލުގައި ޖާގަ ނެތީމަ ކަމަށް ފުލުހުން ބުނެފައިވެއެވެ.\nއެކަމާ ގުޅިގެން އޭނާ ބަންދުން ދޫކޮށްލުމަށް ކުރިމިނަލް ކޯޓުން އަމުރުކުރިއެވެ. އެ އަމުރު ދައުލަތުން ހައިކޯޓުގައި އިސްތިއުނާފުކުރި އެވެ.\nއިސްތިއުނާފު މައްސަލާގައި ހައިކޯޓުގައި ދައުލަތުން ބުނެފައިވަނީ އޭނާ ރިމާންޑް ޖަލެއްގައި ބަންދު ނުކުރެވުނީ ކޮވިޑާ ގުޅިގެން ޖަލު ފުރިފައި އޮތުމުން ޟަރޫރީ ހާލަތެއްގެ ދަށުން ކަމަށެވެ. އަދި މިފަހުން ޖިނާއީ އިޖުރާއަތުގެ ގާނޫނަށް ގެނައި އިސްލާހުގެ ތެރެއިން ހާއްސަ ހާލަތުގައި ހޯމް މިނިސްޓްރީން ކަނޑައަޅާ ތަންތަނުގައި މީހުން ބަންދު ކުރެވިދާނެ ކަމަށެވެ.\nނަމަވެސް ހައިކޯޓުން މި ހާލަތުގައި ގާނޫނު ބުނާ ހާއްސަ ހާލަތަށް އަމަލު ނުކުރެވޭނެ ކަމަށެވެ. އެއީ ހުކުމްގައިވާ ގޮތުން ހާއްސަ ހާލަތުގެ ދަށުން ހޯމް މިނިސްޓްރީން ކަނޑައަޅާ ތަނެއްގައި ބަންދު ކުރެވޭނީ ތަހުގީގު މަރުހަލާގައިވާ މީހުން ކަމަށާއި މި މައްސަލައަކީ ޕެރޯލްގެ ގާނޫނުގެ ދަށުން ރިމާންޑް ޖަކެއްގައި ބަންދު ކުރުމަށް އަމުރުކޮށްފައިވާ މައްސަލައެއް ކަމަށެވެ.\nއެހެންވެ، ދަށު ކޯޓުގެ އަމުރު ރަނގަޅު ކަމަށް ކަނޑައަޅައި އެމީހާ ދޫކޮށްލި ދޫކޮށްލުމަށް ހައިކޯޓުން ތާއިދުކުރިއެވެ.


Netanyahu7aharah siyasee harakaathaa dhurah!\nނަތަންޔާހޫ7އަހަރަށް ސިޔާސީ ހަރަކާތްތަކާ ދުރަށް!\nއިޒްރޭލުގެ ކުރީގެ ބޮޑުވަޒީރު ބެންޖަމިން ނަތަންޔާހޫ: ހަތް އަހަރަށް ސިޔާސީ ހަރަކާތްތައް ބަންދު ވެދާނެ\nއިޒްރޭލުގެ ކުރީގެ ބޮޑުވަޒީރު ބެންޖަމީން ނަތަންޔާހޫއަށް ތުހުމަތު ކުރެވޭ ގިނަ މައްސަލަތަކެއް އިޒްރޭލު ކޯޓުތަކުގައި ހިންގަމުން އެބަދެ އެވެ. ބައެއް މައްސަލަތަކަކީ އޭގެ ޒާތުގައި ސާބިތުވެއްޖެ ނަމަ ދިގު ޖަލު ހުކުމެއް އިއްވާނެ މައްސަލަތަކެކެވެ.\nއެހެން ނަމަވެސް، އިޒްރޭލުގެ އެޓާނީ ޖެނެރަލާއި ނަތަންޔާހޫއާ ދެމެދު ދެކެވުނު ވާހަކަތައް ކޮޅެއްގައި ޖެހި މިހާރު އޮތީ ހުކުމް އިއްވާ ހިސާބުގައި ކަމަށް އެ ގައުމުގެ ނޫސްތަކުން ބުނެ އެވެ.\nޚަބަރުތައް ބުނާ ގޮތުން ނަތަންޔާހޫއަށް އޮތީ ދެގޮތެކެވެ. އެޓާނީ ޖެނެރަލް ހުށަހެޅުއްވި ފުރަތަމަ ގޮތުގެ ފުރަތަމަ މާއްދާގައި އޮތީ ނަތަންޔާހޫ ކުށަށް އިއުތިރާފުވެ ވަޑައިގެން ހައެއްކަ މަހު ޖަލުގައި މަޑުކުރައްވައި ކޮމިއުނީޓީ މަސައްކަތަށް ނުކުމެ ވަޑައިގަތުމެވެ.\nދެވަނަ މާއްދާގައި އޮތީ ނަތަންޔާހޫ ހިންގަވާ ސިޔާސީ އޮފީސްތައް ތަޅުލުމަށް ފަހު ހަތް އަހަރު ވަންދެން ސިޔާސީ އެއްވެސް ހަރަކާތެއްގައި ބައިވެރިވެ ވަޑައި ނުގަތުމެވެ.\nއަނެއް ގޮތަކީ ޝަރުއީ ދާއިރާއިން ކަނޑައަޅާ އުސޫލުތަކާ އެއްގޮތަށް މައްސަލަ ބަލައި އެކަމުގައި އޮތް ތަބީއީ ހުކުމާ ހަމައަށް ވަޑައިގަތުމެވެ.\nއިޒްރޭލުގެ ނޫސްތަކުން ބުނާ ގޮތުން ނަތަންޔާހޫއަށް މިއީ ރަނުގެ ފުރުސަތަކަށް ވާނެ އެވެ. އެޓާނީ ޖެނެރަލްގެ ހުށަހެޅުން ނަތަންޔާހޫ ގަބޫލު ކުރައްވާނެ ކަމަށް ވެސް ނޫސްތަކުން ބުނެ އެވެ.\nނަތަންޔާހޫއާ ދެކޮޅަށް އިޒްރޭލުގެ ކޯޓްތަކަށް ވައްދާފައި ހުރި މައްސަލަތަކުގެ ތެރޭގައި މަގާމުގެ ނާޖާއިޒު ފައިދާ ނެންގެވުމާއި ރިޝްވަތު ހިއްޕެވުން ހިމެނެވެ. އަދި އަމަން ގެއްލޭ ގޮތަށް ސިޔާސީ ނުފޫޒު ބޭނުން ކުރަައްވައި ސަޕޯޓަރުންނަށް އަދަބާ ޚިލާފު އަމުރު ކުރެއްވުން ހިމެނެ އެވެ.\nނަތަންޔާހޫގެ އުމުރަކީ 72 އަހަރެވެ. ސިޔާސީ ހަރަކާތްތަކާ ދުރަށް ޖެހިވަޑައިގެން ހަތް އަހަރު ހޭދަ ކުރެއްވުމަށް ފަހު، އަލުން އެނބުރި ސިޔާސީ ހަރަކާތްތަކުގައި ބައިވެރިވެ ވަޑައިގެންނެވޭނީ 2028 ގައެވެ. އެއިރު އޮންނާނީ 79 އަހަރު ފުރިފަ އެވެ.\nސިޔާސީ ލީޑަރުން އާންމު ހާލަތްތަކުގައި 80 އަހަރާ ހިސާބުން ސިޔާސީ ހަރަކާތްތައް ދޫކޮށްލައްވަ އެވެ. އެހެން ނަމަވެސް، ނަތަންޔާހޫއަށް ބަލާއިރު އޭނާގެ ބައްޕަ 102 އަހަރު ވަންދެން ދުނިޔޭގައި ހުންނެވި އެވެ. އަދި 90 އަހަރު ފާއިތުވެ ދިޔައިރު ވެސް އިޖުތިމާއީ ހަރަކާތްތަކުގައި މުރާލިކަމާއެކު ހެލިފެލިވެ އުޅުއްވި އެވެ.\nނަތަންޔާހޫއަށް މި ހުކުމް އިއްވައިފި ނަމަ ވާދަވެރިން އަތްޖަހާ ޕާޓީ ބާއްވާނެ އެވެ. އިޒްރޭލުގެ ބޮޑުވަޒީރު ނަފްތަލީ ބެނެޓްގެ ވިސްނުންފުޅުގައި ވެސް ހުރީ މިކަހަލަ ގޮތަކަށް ސިޔާސީ މަޝްރަހުން ނަތަންޔާހޫ ގެއްލުވާލުމެވެ.\nއިޒްރޭލް ޕޮލިޓިކްސް ބެންޖަމިން ނަތަންޔާހޫ + ނަފްތަލީ ބެނެޓް\nނަތަންޔާހޫ އާއިލާއަށް ސެކިޔުރިޓީ ދިނުން ހުއްޓާލަނީ


މިއަދު ރާއްޖެއިން އުމްރާއަށް ދާ މީހުނަށް ފުރޭ ގޮތް ވެއްޖެ\nއުމްރާގެ އަޅުކަމަށް މިއަދު ސައުދީ އަރަބިއްޔާއަށް ދާން ފުރާ މީހުނަށް ހުރަހެއް ނެތް ކަމަށް ބުނެފި އެވެ.\nކޮރޯނާ ވައިރަސް ފެތެރެމުންދާތީ ސައުދި އަރަބިއްޔާއިން ވަނީ އެ ގައުމަށް މީހުން އެތެރެވުން މަނާކޮށްފަ އެވެ. އެހެންވެ، އުމްރާއަށް ދިޔުމުގެ ފުރުސަތު ވަނީ ބަންދުވެފަ އެވެ.\nނަމަވެސް މިއަދު އުމްރާއަށް ފުރަން ދިވެހިންތަކެއް ތިބީ ތައްޔާރުވެ އެވެ. އޭގެ ތެރޭގައި ނަވާ ހައްޖު އެންޑް އުމްރާ ގުރޫޕްގެ ފަރާތުން އުމްރާއަށް ދާ 49 މީހުން ހިމެނެ އެވެ.\nއެ ޖަމިއްޔާގެ ހަވާލުގައި މިއަދު ފުރާ މީހުންނަށް މިހާރު ވަނީ ފުރޭނެ ގޮތްވެފަ އެވެ. އެ އެންމެންނަށް ވިސާ ލިބިފައިވާއިރު ފުރުމަށް ހުރަހެއް ނެތް ކަމަށް ސައުދީ އެއާލައިނުން ވެސް ވަނީ އަންގާފަ އެވެ. އެ ގުރޫޕްގެ ފަރާތުން އެޑްވާންސް ޓީމެއް ވެސް ވަނީ ސައުދީއަށް މިހާރު ގޮހެވެ.\nސައުދީގެ ފޮރިން މިނިސްޓްރީއިން މިއަދު ބަޔާނެއް ނެރެ އެ ގައުމަށް ވަނުން މަނާކޮށްފައިވާކަން އިއުލާން ކޮށްފައިވީ ނަމަވެސް އުމްރާއަށް ނުދެވޭނެ ކަމަކަށް އަދި ރަސްމީކޮށް އަންގާފައިނުވާ ކަމަށް އިސްލާމިކް މިނިސްޓްރީއިން ބުނެ އެވެ.\nސައުދީއިން މިއަދު ބުނީ އެ ފިޔަވަޅު އެޅީ ސައުދީ ރައްޔިތުންނާއި ހަރަމްފުޅަށް ޒިޔާރަތް ކުރާ މީހުންގެ ރައްކަލަކަށް ކަމަށެވެ.\nކޮވިޑް-19 މިހާތަނަށް 80،000 އަށް ވުރެ ގިނަ މީހުންނަށް ޖެހިފައިވެ އެވެ. އަދި މީގެ ތެރެއިން 2،770 މީހަކު ވަނީ މަރުވެފަ އެވެ. ޗައިނާއިން ފެތުރެންފެށި މި ބަލި މިހާތަނަށް 46 ގައުމެއްގައި ފެތުރިފައިވެ އެވެ.\nއަރުޝީފަށް ނެގީ 27/02/2020 14:58\nއެންމެފަހުން އަޕްޑޭޓްކުރީ 27/02/2020 14:58\nކޮވިޑް-19: ފެހި ސިގްނަލް ލިބެންދެން ރަނގަޅު ފިޔަވަޅުތައް އަޅަން ޖެހޭ\nހުސައިން ޝަރީފް2މިނެޓު ކުރިން\nދުނިޔެ ބިރުވެރިކަމުން ފުރިފަ! އެތައް ލައްކަ ބައަކު ނިދަން ތިއްބާ ބަލާ އައިސް ޓަކިޖަހަނީ "ޕޮޒިޓިވް!" އާ "ކޮންޓެކްޓް ޓްރޭސިންގ!"\nއަބްދުއްލަތީފް 25 މިނެޓު ކުރިން\nމަންމަގެ ކޮރޯނާ ވަޞިއްޔަތް! މަންމަ ގަދަވެ ހުންނާތީ އުނދަގޫވާނަމަ މެޝިނުގަ އޮންނަން ނުޖައްސާ ވަޅިއަކުން ކަރު ބުރިކޮށްލަ ދީބަލަ!\nމިވަގުތު އިންކަމް ޓެކްސް ނަގަން އުޅުމަކީ ހެދޭނެ ގޯހެއް: ސައީދު\nއަހުމަދު ހަމީދު އާދަމް 30 މިނެޓު ކުރިން


އެލީޝާ (2) – Esfiya\nއެހެނިހެން ލޯބި2days ago\nކުރީގެ އެޕިސޯޑުގެ ތެރެއިން\n* ދެ އެކުވެރިން ކޮލެޖަށް ދެވުމުން ސިޑިން މައްޗައް އަރާ ކްލާހަށް ވަނެވެ.ކްލާހަށް ވަންނަން ނެގި ފިޔަވަޅުމަތީ އެލީޝާ ހުއްޓުނީ ކްލާހުގައި އިން ފިރިހެން ކުއްޖާ ފެނުމުންނެވެ.އެލީޝާ އަވަހަށް ނެންގޭކަމަށް ހަދާ ފަހަތުން ގޮނޑިއެއްގައި އިށީނެވެ.އޭރު ވެސް އެލީޝާ ހުރީ އެތެރޭން ރުޅިގަނޑު ކޮންޓުރޮލް ކޮށްގެނެވެ.ޒިވާން އަށްވެސް އެލީޝާ ފެނުމުން ވީ އެވަރެވެ.”މައި،އޭނަ ވެސް ކިޔަވަނީ މި ކޮލެޖުގަތަ”އެލީޝާ އެނާ ގާތުގައި އިން މައިރާ ކައިރީގައި ބުންޏެވެ.”މަށަށް ހީވަނީ ނަފްރަތު ލޯއެއްބަށް ހެން ބަދަލުވާނީ”މައިރާ އެހެން ބުނުމުން އެލީޝާގެ ރުޅިވީ ގަދައެވެ.”މަ އަދި އޭނަ ދެކެ ލޯބި ވާނެ،ނޮޓް ހެޕެނިންގް،އެނީވޭ އެއޮށް އައި ލެކްޗަރާ”ލެކްޗަރާ އައުމުން ދެކުދިންވެސް ލެކްޗަރާއަށް ސަމާލުކަން ދިނެވެ. *\n**2ވަނަ ބައި **\nއެހެން ފަހަރަކު ގަޑިއެއް ނިމެމުން ގޮސް ފަހު ގަޑި ޖެހުނީއެވެ.”މިއަދު ސަރ ހަވާލުކޮއްލާނަން ގުރޫޕް ވޯކްއެއް،އެ ވޯކް ކުރަން ޖެހޭނީ ގުރޫޕް ކޮންމެވެސް އެއް ކުއްޖެއްގެ ގޭގައި”ލެކްޗަރާ ކުލާސް ނިމެން ގަތް ވުމުންބުންޏެވެ.”ސަރ ކެން ވީ މޭކް އަވާރ އޯން ގުރޫޕްސް”ކުލާހުގައި ތިބި ކުދިން ތަކުގެ ތެރެއިން ކުއްޖަކު ބުންޏެވެ.އެއީ ޙުދު އެލީޝާ ވެސް ކުރަން ބޭނުންވެފައިވާ ސުވާލަކަށް ވުމުން އެލީޝާ ވެސް ހުރީ އެ ސުވާލުގެ ޖަވާބު ބޭނުންވެފައެވެ.”ނޯ،އެކްޗުއަލީ އައި އޮލްރެޑީ މޭޑް ދަ ގުރޫޕްސް”ލެކްޗަރާ އެހެން ބުނުމުން އެލީޝާ މާޔޫސްވިއެވެ.”ސޯ ހިޔާ އާ ދަ ގުރޫޕްސް،އެލީޝާ،މައިރާ،ޒިވާން،އެންޑް އަމަން،ދެން ލައުރާ،ރައިހާ،ރަޔާން،އެންޑް އިޝާން” ލެކްޗަރާ ގުރޫޕުތައް ބަހުމަށްފަހު ޕުރޮޖެކްޓް ހަފްތާގެ ހުކުރު ދުވަހަށް ނިންމުމަށް ބުނެފައި ލެކްޗަރާ ކުލާހުން ނުކުމެގެން ދިޔައެވެ.\nއެލީޝާ ހުރީ މައިރާއާ އެއް ގުރޫޕަކަށް ދެވުމުން ވަރަށް އުފާވެފައެވެ.އަދި އެހާމެ ކަންބޮޑުވެސް ވެފައެވެ.އެއީ ދެން ގުރޫޕުގައި ތިބޭ ދެކުދިންނަކީ ކާކުކަން ނެނގޭތީއެވެ.އެލީޝާ އަކީ އެލީޝާ އަކީ އެކޮލެޖަށް އައު ކުއްޖެއް ކަމުން އެހާގިނަ ރައްޓެހިންނެއް ނުތިބެއެވެ.”މައިރާ އެންޑް އެލީޝާ ރައިޓް؟އައި އެމް އަމަން،ވަން އޮފް ޔުއާ ގުރޫޕް މެންބާރ”މައިރާ އާއި އެލީޝާ ސިއްސައިގެން ދިޔައީ ފަހަތުން ކުއްޖަކު ވާހަކަ ދައްކަން ފެށުމުންނެވެ.”ޔާ”މައިރާ ބުނެލިއެވެ.މައިރާ ހުރީ އަމަން ފެނުމުން އާޝޯހް ވެފައެވެ.ނޫކުލައިގެ ދެލޯލައި ފަން އިސްތަށިގަނޑެކެވެ.ފިރިހެންވަންތަ ހަށިގަނޑެކެވެ.އަދި އެހާމެ ފިރިހެންވަންތަ އަޑެކެވެ.”ދެން މިގުރޫޕުގައި ހުންނަ ކުއްޖާ ކޮބާ”އެލީޝާ އަށް އަހާލެވުނެވެ.”މިހުރީ”ފަހަތުން އިވުނު އަޑުން އެންމެން ފަހަތަށް އެބުރުނެވެ.ފަހަތަށް އެބުރުނު އެލީޝާ ފަހަތުގައި ހުރި ކުއްޖާ ފެނުމުން ރުޅިގަދަވިއެވެ.”ތީނަ”ދެމީހުންނަށް އެއްކޮށް ބުނެވުނެވެ.”މަށަކަށް މީނައާ އައްކޮށެއް ވޯކް އެއް ނުކުރެވޭނެ”އެލީޝާ ބުންޏެވެ.”މަވެސް އެބައުޅެންތަ ތީނައާ އެއްކޮށް މަސައްކަތް ކުރަން”ޒިވާން ވެސް ބުންޏެވެ.”އައި ނޯ ތިދެމީހުން ވެސް ރުޅިއާދެކަން ދެމީހުންދެކެ ބަޓް ގުރޫޕް ވޯކް އަށް ތިރުޅި މަޑުކޮށްބަ ދެމީހުންވެސް ޕުލީސް”މައިރާ ތަންކޮޅެއް ހަރުކަށި އަދި އާދޭހުގެ ރާގަކަށް ބުންޏެވެ.”އޯކޭ ފައިން”މައިރާ އެހެން ބުނުމުން އެލީޝާ އަކަށް އިންކާރުކުރާކަށް ނުކެރުނެވެ.ޒިވާން ހުރީ އަދިވެސް އެއްބަސް ނުވާށެވެ.”ދެން ޒިވާންވެސް ހަމައެކަނި ޕުރޮޖެކްޓަށް ރުޅި އެއްސައިޑަކަށްލާބަ”އަނެއްކާވެސް މައިރާ ބުންޏެވެ.”އޯކޭ ތިކުއްޖާ ބުނީމަ މި ބައިވެރިވަނީ އަދަވައިސް މަށަކަށް އޭނަ އާ އެއްކޮށެއް ވޯކް އެއްނުކުރެވޭނެ، އެންޑް މަށަކީ ޒިވާން””އައިމް މައިރާ އެންޑް ދިސް އިސް އެލީޝާ އެންޑް ދެޓްސް އަމަން”މައިރާ ތަޢާރަފް ވެލުމަށްފަހު އެލީޝާ އާއި އަމަން ޒިވާން އަށް ތަޢަރަފް ކޮށްދިނެވެ.”ހާއި ޒިވާން،ނައިސް ޓު މީޓް ޔޫ”އަމަން ޒިވާން އާއި ސަލާމް ކޮށްލިއެވެ.”ނައިސް ޓު މީޓް ޓު ޔޫ ޓޫ”ޒިވާން ހިނިތުންވެލިއެވެ.\nހަތަރު ކުދިން ވެސް ޕުރެޖެކްޓް ހަދަން ނިންމީ ބުދަ ދުވަހު އެލީޝާ މެންގޭގައި ކަމުން އެލީޝާ ހުރީ ތަންކޮޅެއް ހިންހަމް ނުޖެހިފައެވެ.ހަތަރުކުދިންވެސް މަޝްވަރާ ކޮށް ނިންމުމަށްފަހު އެކުއްޖެއްގެ ދަބަސް ހިފައިގެން ގެއަށްދާން ނިކުތީ އެކީގައެވެ.”ބާއި ޒިވާން އެންޑް އަމަން”މައިރާ ގޭޓާ ހަމައަށް އެރުމަށް ފަހު ޒިވާންއަށާއި އަމަން ބަލާލުމަށްފަހު ބުނެލިއެވެ.”ބާއި”ޒިވާން އަށާއި އަމަން އަށް އެއްފަހަރާ ބުނެވުނެވެ.\nMivaahaka lahun up kohlevunythyve huruhaa kiyuntheringe arihun niyaayathah maafah edhemeve. Alhugadu mi vaahaka up kuranee2site asheve namaves vaahaka site ah adhives up nuve inumumuge sababun alhugadu ninmy vaahaka up kurumasheve. btw thanxs for reading this stry.lyssm 😊😊<3\nvarah reethi mibaives….waiting…………\nThankuuuu soo soo much 🙂\nISA varah avah next part kiyalan libeyne\nThis part is also awesome <3\nalso waiting for next part…\nHow thoughtful of you ❤❤❤❤❤❤\nISA next part varah avahah\nAhmed Abaan Mohamed\nVarah reeethi mashaﷲ\nVen next prt ……..waiting……….😃😃😃😃😇😇😴😴😴😴😴😴😴😴\nޢަޞްރު (ތެއާޅީސްވަނަ ބައި)\nދީނީ ލޯބި February 12, 2017\nލޯބި May 17, 2020\nހިތާމަ ލޯބި April 11, 2019\nމަންޝާ (ހަތްވަނަ ބައި)\nބިރުވެރި ލޯބި April 11, 2016


Spanish League Anna Mahu 8 Gai Fashanee - Vaguthu\nކޮވިޑް-19: 24 ގަޑިއިރުގެ ތެރޭގައި ރާއްޖެ އިން 78 މީހަކު ވަނީ ފައްސިވެފައި -9ގަޑިއިރު ކުރިން\nލަލީގާ އަންނަ މަހުގެ 8 ވަނަ ދުވަހު ފަށަނީ\n6 ދުވަސް ކުރިން ( މެއި 23, 2020 )\nކޮވިޑް-19 ގެ ސަބަބުން މެދުކަނޑާލާފައިވާ ސްޕެނިޝް ލީގުގެ ކުޅުން ޖޫން މަހުގެ 8 ވަނަ ދުވަހު ފެށުމަށް ސްޕެއިންގެ ސަރުކާރުން ހުއްދަ ދީފިއެވެ.\nކޮވިޑް-19 ޔޫރަޕުން އެންމެ ބޮޑަށް ފެތުރުނު އެއް ގައުމު، ސްޕެއިންގެ ފުޓްބޯޅަ ސީޒަން ވައިރަހާ ގުޅިގެން މެދުކަނޑާލީ މިދިޔަ މާޗް މަހުގެ މެދުތެރޭގަ އެވެ. ނަމަވެސް ވައިރަހުގެ ނުރައްކާ އެ ގައުމުގައި ކޮންމެވެސް ވަރަކަށް ކޮންޓްރޯލް ވަމުން އަންނާތީ ލަލީގާ އިން އަމާޒު ހިފީ އަންނަ މަހުގެ މެދުތެރޭ ފުޓްބޯޅަ ހަރަކާތްތައް އަލުން ފެށުމަށެވެ.\nސްޕެއިންގައި ފުޓްބޯޅަ ހަރަކާތްތައް އަލުން ފެށުމަށް ހުއްދަ ދިނީ ބޮޑު ވަޒީރު ޕެޑްރޯ ސަންޗޭޒް އެވެ. ސަންޗޭޒް ވިދާޅުވީ ސްޕެއިންގައި ކޮވިޑް-19 ފެނުނީއްސުރެ މިއަދާއި ހަމައަށް އެގައުމުގެ ރައްޔިތުން އަމަލު ކުރަމުން އައީ ކަމާއި ބެހޭ ފަރާތްތަކުގެ ލަފަޔާ އެއްގޮތަށް ކަމަށާއި އޭގެ ނަތީޖާއެއްގެ ގޮތުން އާންމުކޮށް ބާއްވަމުން އަންނަ އިޖުތިމާއީ އަދި ކުޅިވަރުގެ ހަރަކާތްތައް އަލުން ފެށުމުގެ ވަގުތު މިހާރު އައިސްޖެހިފައިވާ ކަމަށެވެ.\nރިޕޯޓްތައް ބުނާ ގޮތުން ލަލީގާގެ ކުޅުން ޖޫން މަހުގެ 8 ވަނަ ދުވަހު ފަށާނީ ރެއާލް ބެޓިސް އާއި ސެވިއްޔާ ބައްދަލުކުރާ ޑާބީ މެޗުންނެވެ. ރަސްމީކޮށް ލީގު ފަށާނެ ތާރީހެއް މި މަހުގެ 28 ވަނަ ދުވަހު ލަލީގާ އިން ކްލަބުތަކާއި ހިއްސާކުރާނެއެވެ. ސީޒަން ފުރިހަމަ ކުރާނެކަން އިއުލާނުކޮށް ޕްރެކްޓިސް ކުރިއަށް ގެންދަން ދިން ހުއްދައާއެކު ސްޕެނިޝް ކްލަބްތަކުން ވަނީ މިދިޔަ ބުދަ ދުވަހު ގްރޫޕް ޓްރެއިނިންތައް ފަށައިފައެވެ. އެކަމަކު ރައްކާތެރިކަމަށްޓަކައި އަދިވެސް ޓްރެއިނިންތައް ގެންދެވޭނީ ޓެކުލްކުރުމާއި ކުޅުންތެރިން ކޮންޓެކްޓް ނުވާގޮތަށެވެ.\nސްޕެނިޝް ލީގުގައި ކޮންމެ ޓީމަކަށްވެސް ބާކީ އަދި 12 މެޗު އެބައޮތެވެ. ލީގުގެ އެއް ވަނައިގައި މިވަގުތު އޮތީ ދެ ޕޮއިންޓުގެ ތަފާތަކާއެކު އެންމެ ފަހުގެ ޗެމްޕިއަން ބާސެލޯނާ އެވެ. ދެ ވަނައިގައި ރެއާލް މެޑްރިޑް އޮތްއިރު ތިންވަނައިގައި އޮތީ ސެވިއްޔާ އެވެ.\nޔޫރަޕުގެ ބޮޑު ފަސް ލީގުގެ ތެރެއިން ޖަރުމަނު ލީގު މިދިޔަ ހަފުތާގައި ވަނީ ފަށައިފައެވެ. ސްޕެނިޝް ލީގެކޭ އެއްގޮތަށް އިޓާލިއަން ލީގާއި އިނގިރޭސި ލީގު އަންނަ މަހު ފަށާނެ ކަމަށް ބެލެވެއެވެ. އިޓާލިއަން ލީގުގެ ކުޅުން އޮގަސްޓް މަހުގެ 20 ވަނަ ދުވަހުގެ ނިޔަލަށް ނިންމާލުމަށް އިޓަލީގެ ފުޓްބޯޅަ ފެޑެރޭޝަނުން އަންނަނީ މަސަތްކަތް ކުރަމުންނެވެ.\nކޮވިޑް-19: ރޭ ރާއްޖެ އިން ފައްސިވި މީހުންގެ ތެރޭގައި ހަތް މަހުގެ ކުއްޖެއް\nކޮވިޑް-19: އެމެރިކާ އިން އިތުރު 1212 މީހަކު މަރުވެއްޖެ\nކޮވިޑް-19: 2.6 މިލިއަން މީހުން ބަލިން ރަނގަޅުވެއްޖެ


Afghan ah ebbaaru lumugai China aa Russia ekugai\nއަފްޣާނަށް އެއްބާރުލުމުގައި ޗައިނާއާ ރަޝިއާ އެކުގައި\nރަޝިއާގެ ރައީސް ޕޫޓިން (ކުރިމަތީގައި) އަދި ޗައިނާގެ ރައީސް ޝީ ޖިންޕިން: އަފްޣާނަށް އެހީތެރި ވާނެ\nރަޝިއާގެ ރައީސް ލަޑިމިއާ ޕޫޓިން ޗައިނާގެ ރައީސް ޝީ ޖިންޕިންއަށް ފޯނުކުރައްވައި އަފްޣާނާ ބެހޭ ގޮތުން މަޝްވަރާކުރައްވައިފި އެވެ. ރަޝިއާގެ ރިޔާސީ ގަނޑުވަރު، ކްރެމްލިންއިން ބުނީ ދެރައީސުން ވާހަކަދެއްކެވީ އަފްޣާން އިގްތިސޯދަށް އެއްބާލުން ދެވެން ހުރި ގޮތްތަކާ ބެހޭ ގޮތުން ކަމަށެވެ.\nދެލީޑަރުންގެ މަޝްވަރާގައި އަފްޣާނުން ޓެރަރިޒަމް ނައްތާލުމާއި ތާލިބާނުން ވެރިކަންކުރަން ފެށުން ޑްރަގް ނެޓްވޯކްތައް އުފެދުމަށް އޮތް ބިރުވެރިކަމާ ބެހޭ ވާހަކަތައް ވެސް ހިމެނޭ ކަމަށް ކްރެމްލިންއިން ބުންޏެވެ.\nޝީ ވިދާޅުވި ކަމަށް ވަނީ އަފްޣާންގައި ސުލްހަ ގާއިމުކުރުމަށް އޮތް އެންމެ ފަސޭހަ ގޮތަކަށް ވާނީ އިގްތިސޯދު ހަރުދަނާކޮށް އާންމު ފަރުދުންނަށް ސަރުކާރުން އަޅާލާ މިންވަރު އިތުރުކޮށްގެން ކަމަށެވެ. އަފްޣާންގައި ތާލިބާނުން ސަރުކާރެއް އެކުލަވާލުމާއެކު ޗައިނާއިން އިންވެސްޓްމަންޓް ހުށަހަޅާނެ ކަމަށް ޝީ ވިދާޅުވި އެވެ.\nޕޫޓިން ވިދާޅުވީ ޗައިނާއާއެކު އަފްޣާންގެ ތަރައްގީއަށް ރަޝިއާ ވެސް ބައިވެރިވާނެ ކަމަށާއި މިވަގުތަށް އޮތް އެންމެ މުހިންމު ކަމަކީ ސުލްހަ ކަމަށެވެ. އަފްޣާނަކީ ގަބީލާތައް ގިނަ ގައުމަކަށް ވެފައި ކޮންމެ ގަބީލާއަކުން ވެރިކަން ކުރަން ނުކުތުން މައްސަލައަކަށް ވާނެ ކަމަށާއި ޓެރަރިސްޓް ހަމަލާތައް ގިނަވެދާނެ ކަމަށް އޮތް ބިރު ބޮޑު ކަމަށެވެ.\nތާލިބާނުން އޮގަސްޓް 15 ގައި އަފްޣާން ހިފައި ސަރުކާރެއް އުފައްދަން މަސައްކަތްކުރަމުން އެބަ ގެންދެ އެވެ. އަފްޣާންގައި ތާލިބާނުން ވެރިކަން ކުރަން ފެށުމުން އޮތް ބިރަކީ ސަރަހައްދީ ޓެރަސްޓް ގުރޫޕްތައް – އައިސިސް-ކޭ ފަދަ ހަނގުރާމަވެރި ގުރޫޕްތަކުން އަފްޣާނަށް ހަމަލާތައް އިތުރުކުރުމެވެ. އައިސިސް-ކޭ ދެކޭ ގޮތުން ތާލިބާނުންނަކީ ނައްތަލަން ޖެހޭ ދުޝްމަނުންނެވެ.\nޗައިނާ ރަޝިޔާ ޓެރަރިޒަމް + އަފްޣާނިސްތާން ތާލިބާން


ތަހުނިޔާ ދެންނެވުން: ޑރ ޝަހީދުއަށް މަރުހަބާ ! – Maldivian Democratic Party\nތަހުނިޔާ ދެންނެވުން: ޑރ ޝަހީދުއަށް މަރުހަބާ !\nޑރ ޝަހީދުއަށް މަރުހަބާ !\nއެމްޑީޕީގެ ނައިފަރު ދާއިރާގެ ރައީސް އަދި، ރައީސުލް ޖުމްހޫރިއްޔާގެ ފޮރިން ޕޮލިސީ އެޑްވައިޒަރ ޑރ.ޝަހީދު ޔޫއެންގެ ފަރާތުން އީރާންއަށް ކަނޑައެޅުއްވި ޚާއްސަ މުޝީރެއްގެ ގޮތުގައި ހަމަޖެއްސެވުމާއި ގުޅިގެން އެމަނިކުފާނަށް މުލަކަތޮޅު ނާލާފުށީގެ އެންމެހާ އެމްޑީޕީ މެންބަރުންގެ ނަމުގައި ވަރަށް ހޫނު މަރުހަބާއެއް ދަންނަވަމެވެ. އަދި މިކަމަކީ އެންމެހާ ދިވެހި ރައްޔިތުންނަށް ލިބިގެންދިޔަ ނުހަނު މަތިވެރި ޝަރަފެއް ކަމުގައި އަޅުގަނޑުމެން ގަބޫލުކުރަމެވެ.\nއެމްޑީޕީގެ އިސްފަރާތަކަށް މިލިބިގެންދިޔަ މަތިވެރި ކާމިޔާބީއަކީ މުޅި މިޕާޓީގެ އެންމެހާ މެންބަރުންވެސް އެކަމަށްޓަކައި ފަޚުރުވެރިވާނެ ކާމިޔާބީއެއް ކަމުގައި ގަބޫލުކޮށް މިޕާޓީގެ އެންމެއިސް ލީޑަރ ރައީސް ނަޝީދަށް ވެސް މަރުޙަބާ ދަންނަވަމެވެ. އަދި ހަމަމިނޭވާގައި ޕާޓީގެ ލީޑަރޝިޕަށްވެސް މަރުހަބާ ދަންނަވަމެވެ.\nއަޅުގަނޑުމެން އެދެނީ ޑރ. ޝަހީދު އަށާއި މިސަރުކާރަށް އަދި، އަޅުގަނޑުމެންގެ މިދިވެހި އުންމަތަށް އެންމެހާ ހެޔޮގޮތްތައް މިންވަރުކުރައްވައި ސާބިތުކަމާއިއެކު ކުރިއަށް ދިއުމުގެ ހެޔޮ ތައުފީގު ﷲ ތަޢާލާ މިންވަރު ކުރެއްވުމެވެ. އާމީން.\n17 ޖޫން 2011މ\nއާދަމް މުޙައްމަދު މަނިކު.


ކިތާބުލް މުޤައްދަސް ފެށުން 6\n1 ދުނިޔޭގައި އިންސާނުންގެ އަދަދު ގިނަގުނަ ވަމުން ދިޔައެވެ.2މާތްކަލާނގެ ދަރިންނަށް އިންސާނުންގެ އަންހެން ދަރިން ފެނި އެމީހުން ރީތިވިއެވެ. އެކުދިންގެ ތެރޭން އެމީހުން ރުހޭ ކުއްޖަކާ އެ ދަރިން ކައިވެނި ކުރިއެވެ.* 6:2 މާތްކަލާނގެ ދަރިންނޭ މިތަނުގައި ބުނެފައި މިވަނީ އެކަލާނގެއަށް އީމާންވެ ތިބި މީހުންނަށެވެ. ނުވަތަ މަލާއިކަތުންނެވެ.3މާތްރަސްކަލާނގެ ވަޙީކުރެއްވިއެވެ. ”ތިމަންކަލާނގެ ދިރުންދޭ ނޭވާއެއް އަބަދަކު އިންސާނުންނާއި އެކުގައި ނުވާނެ. އެއީ އެމީހުންނަކީ ފަނާވެ ނެތިދާނެ ބައެއް. އެމީހުންގެ މުއްދަތަކަށް ވާނީ ސަތޭކަ ވިހި އަހަރު.“\n4 ތަޤުވާވެރިންގެ ފިރިހެންދަރިންނާ އެހެން އިންސާނުންގެ އަންހެންދަރިން ކައިވެނިކޮށް އެމީހުންނަށް ލިބުނު ދަރިންގެ ފަރާތުން އުފެދުނު ދަރިކޮޅުގެ މީހުންނަކީ އިވަޖު ބާގައިގެ މީހުންނެވެ† 6:4 މިއީ އިސްކޮޅުން ދިގު ބާރުގަދަ ބައެކެވެ. ޢިބްރާނީ ބަހުން ކިޔައި އުޅެނީ ނެފިލިމް އެވެ.. އެދުވަސްވަރުގައާއި އަދި އޭގެފަހުގެ ޒަމާންތަކުގައި ވެސް މިފަދަ މީހުން ދުނިޔޭގައި އުޅުނެވެ. އަދި އެމީހުންނަކީ އިހުޒަމާނުގެ މޮޅެތި ޤަދަރުހުރި މީހުންނެވެ.\n13 ދެން މާތްﷲ ނޫޙުގެފާނަށް ވަޙީކުރެއްވިއެވެ. ”ތިމަންކަލާނގެ ދުނިޔޭގައިވާ ހުރިހާ އެންމެން ނެތިކޮށްލައްވާނަން. އެއީ ދުނިޔެ އަނިޔާވެރިކަމުން ފުރިފައި ވަނީ އެމީހުންގެ ސަބަބުން. ހަމަކަށަވަރުން ވެސް ވަރަށް އަވަހަށް ތިމަންކަލާނގެ އެމީހުންނާއި ދުނިޔެވެސް ނެތިކޮށް ލައްވާނަން. 14 ފަހެ ނޫޙު، ޖުފްރި‡ 6:14 ޖުފްރި ނުވަތަ ސަރްވި ލަކުޑިއަކީ ސައިޕްރަސް ގަހުގެ ލަކުޑިއެވެ. ގަހުގެ ލަކުޑިން ނަވެއް ބަނދޭ. އެނަވުގައި ކޮޓަރިތަކެއް ހަދާ، އަދި އެނަވުގެ ބޭރާއި އެތެރެފަރާތުގައި ކަތުރާން އުނގުޅާ.“\n15 ”އެނައު ބަންނައިރު، އެނަވުގެ ދިގުމިނުގައި ދުއިސައްތަ ރިޔަން (ގާތްގަނޑަކަށް 450 ފޫޓު)، ފުޅާމިނުގައި ތެއްތިރީސް ރިޔަން (ގާތްގަނޑަކަށް 75 ފޫޓު)، އުސްމިނުގައި ވިހި ރިޔަން (ގާތްގަނޑަކަށް 45 ފޫޓު) ހުންނަ ގޮތުގެ މަތިން ބަނދޭ.§ 6:15 ޢިބްރާނީ ބަހުން މިތަނުގައި ލިޔެވިފައި ވަނީ: ”އެނަވުގެ ދިގުމިނުގައި ތިންސަތޭކަ މުށް، ފުޅާމިނުގައި ފަންސާސް މުށް، އުސްމިނުގައި ތިރީސް މުށް ހުންނަން ޖެހޭނެ.“\n19 ”އަދި ދުނިޔޭގައި ވާހާ ދިރޭ ތަކެތީގެ ތެރެއިން ކޮންމެ ވައްތަރަކުން ޖޯޑެއް ވެސް އެނަވަށް އަރުވާ. އެއިން ކޮންމެ ވައްތަރަކުން ވެސް އަންހެން އެއްޗަކާއި ފިރިހެން އެއްޗެއް އަރުވާ. އެ އެއްޗެތި ސަލާމަތުން ބައިތިއްބާ. 20 ހުރިހާ ދޫނީގެ ވައްތަރަކުން ވެސް ދޭތި އަދި ޖަނަވާރުތަކުގެ ތެރެއިން ވެސް ވައްތަރަކުން ދޭތި އަދި ބިމުގައި ވާހާ ދިރޭ އެއްޗަކުން ވެސް ވައްތަރަކުން ދޭތި ތިބާއާއެކު ދިރިހުރުމަށްޓަކައި އަންނާނެ. 21 ތި އެންމެން ކެއުމަށް ބޭނުންވާނޭ ހުރިހާ ވައްތަރެއްގެ ކާނާ ވެސް ނަވަށް އަރުވާފައި ބަހައްޓާ. އެއީ އޭގައި ގެންދާ މީހުންނާއި ދިރޭ ތަކެތި ކެއުމަށްޓަކައި.“\n*6:2 6:2 މާތްކަލާނގެ ދަރިންނޭ މިތަނުގައި ބުނެފައި މިވަނީ އެކަލާނގެއަށް އީމާންވެ ތިބި މީހުންނަށެވެ. ނުވަތަ މަލާއިކަތުންނެވެ.\n†6:4 6:4 މިއީ އިސްކޮޅުން ދިގު ބާރުގަދަ ބައެކެވެ. ޢިބްރާނީ ބަހުން ކިޔައި އުޅެނީ ނެފިލިމް އެވެ.\n‡6:14 6:14 ޖުފްރި ނުވަތަ ސަރްވި ލަކުޑިއަކީ ސައިޕްރަސް ގަހުގެ ލަކުޑިއެވެ.\n§6:15 6:15 ޢިބްރާނީ ބަހުން މިތަނުގައި ލިޔެވިފައި ވަނީ: ”އެނަވުގެ ދިގުމިނުގައި ތިންސަތޭކަ މުށް، ފުޅާމިނުގައި ފަންސާސް މުށް، އުސްމިނުގައި ތިރީސް މުށް ހުންނަން ޖެހޭނެ.“


ރައީސުލްޖުމްހޫރިއްޔާގެ އޮފީހުގެ މުވައްޒަފުންގެ ފަރާތުން ވަރަށްބޮޑު އެއްބާރުލެއްވުމެއް ލިބިވަޑައިގަންނަވާ ކަމުގައި ރައީސުލްޖުމްހޫރިއްޔާ ވިދާޅުވެއްޖެ - The President's Office\nރައީސުލްޖުމްހޫރިއްޔާގެ އޮފީހުގެ މުވައްޒަފުންގެ ފަރާތުން ވަރަށްބޮޑު އެއްބާރުލެއްވުމެއް ލިބިވަޑައިގަންނަވާ ކަމުގައި ރައީސުލްޖުމްހޫރިއްޔާ ވިދާޅުވެއްޖެ\n6 ޖަނަވަރީ 2009، ރިފަރެންސް: 2009-14\nރައީސުލްޖުމްހޫރިއްޔާގެ އޮފީހުގެ މުވައްޒަފުންގެ ފަރާތުން ވަރަށްބޮޑު އެއްބާރުލެއްވުމެއް ލިބިވަޑައިގަންނަވާ ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ، ރައީސުލްޖުމްހޫރިއްޔާގެ އޮފީހުގެ ހުރިހާ މުވައްޒަފުންނާ އެމަނިކުފާނު މިއަދު މެންދުރުފަހު އެއޮފީހުގައި ބައްދަލުކުރައްވައި ވާހަކަފުޅު ދައްކަވަމުންނެވެ.\nރައީސުލްޖުމްހޫރިއްޔާގެ ވާހަކަފުޅުގައި، ވެރިކަން ބަދަލުވެގެންދިޔަ ވަގުތު ރައީސުލްޖުމްހޫރިއްޔާގެ އޮފީހުގެ މުވައްޒަފުން އެމަނިކުފާނަށް ވެދެއްވި އެއްބާރުލެއްވުމާއި އެހީތެރިކަން ޚާއްޞަ ގޮތެއްގައި ފާހަގަކުރައްވަމުން، ހުރިހާ ކަމެއްވެސް ހަމަޖެހިގެން ދިޔައީ، ވަރަށް އޮމާންކަމާއި އަމާންކަމާ އެކުގައި ކަމުގައި ވިދާޅުވިއެވެ. އަދި ރައްޔިތުންނަށް ޖަވާބުދާރީވެވަޑައިގަންނަވަންޖެހޭ ކަންކަމުގައި އޯގާތެރިކަމާއި މަޑުމައިތިރިކަމާއެކު ފުރިހަމައަށް ޖަވާބުދާރީވެވަޑައިގަތުމަށްވެސް އެދިވަޑައިގެންނެވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ރައީސުލްޖުމްހޫރިއްޔާގެ އޮފީހުގައި 33 އަހަރަށްވުރެ ދިގު މުއްދަތެއްގައި އަދި ސަރުކާރުގައި 49 އަހަރަށްވުރެ ދިގު މުއްދަތެއް ވަންދެން ޚިދްމަތް ކުރެއްވުމަށްފަހު، ޢުމުރުން 65 އަހަރުވެގެން މިމަހުގެ 8 ވަނަ ދުވަހު ވަޒީފާއިން ވަކިވެވަޑައިގަންނަވާ އެއޮފީހުގެ މުޝީރު މާފަންނު މުއިވިލު އަލްފާޟިލް ޢަބްދުލްޤައްޔޫމް ޙަސަންގެ ޚިދްމަތްތައް ފާހަގަކުރައްވައި، އޭނާއަށް ޝުކުރު އަދާކުރެއްވިއެވެ.


Zuvaanunnaky miadhuge leaderun: Ahmed Mahloof | Wathan.mv ޒުވާނުންނަކީ މިއަދުގެ ލީޑަރުން: މިނިސްޓަރ މަހްލޫފް | Wathan.mv\nޒުވާނުންނަކީ މިއަދުގެ ލީޑަރުން: މިނިސްޓަރ މަހްލޫފް\nމީގެ ކުރިން އަބަދުވެސް ހީވެފައި އޮންނަނީ މިހާރުގެ ޒުވާނުންގެ ދައުރު އޮތީ މާދަމާއަށް ކަމަށް ވިޔަސް، ހަގީގަތަކީ މިއަދުގެ ޒުވާނުންނަކީ މިއަދުގެ ވެސް ލީޑަރުން ކަމަށް މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަޙްމަދު މަޙްލޫފް ވިދާޅުވެއްޖެ އެވެ.\nބައިނަލް އަގުވާމީ ޒުވާނުންގެ ދުވަހާއި ގުޅިގެން މިނިސްޓަރު އިއްޔެ ދެއްވި ވީޑިއޯ މެސެޖެއްގައި ވާހަކަ ދައްކަވަމުން ވިދާޅުވީ، މިއަހަރުގެ މިދުވަސް ފާހަގަ ކުރަން މިޖެހުނީ ކޮވިޑުގެ ސަބަބުން މި ގައުމަށާއި، މުޅި ދުނިޔެ ވެސް ބޮޑެތި ގޮންޖެހުމެއްގެ ތެރޭގައި އޮތް ދަނޑިވަޅެއްގައި ކަމަށެވެ. އެހެން ނަމަވެސް އެ ގޮންޖެހުންތަކުން އަރައިގަތުމަށް ޒުވާނުންގެ ބޮޑު އެހީތެރިކަމަކާއި އެއްބާރުލުމެއް މިހާރުވެސް ލިބެމުންދާ ކަން މިނިސްޓަރު ވަނީ ފާހަގަ ކުރައްވާފަ އެވެ.\nމިދިޔަ އަހަރުގެ ޒުވާނުންގެ ދުވަސް ކުލަގަދަ ގޮތެއްގައި ނ.ވެލިދޫގައި ވަނީ ފާހަގަ ކޮށްފަ އެވެ. ފޯރިގަދަ ހަރަކާތްތަކަކާއި އެ ދުވަސް ފާހަގަ ކުރެއްވުމަށް އދގެ ސެކްރެޓަރީ ޖެނެރަލްގެ ސްޕެޝަލް އެންވޯއި އޮން ޔޫތު ޖަޔަތުމާ ވިކްރަމަންޔަކަ ވެސް ވަނީ ވަޑައިގެންފަ އެވެ. ނަމަވެސް ކޮވިޑްގެ ސަބަބުން މިފަހަރު ރަސްމީ ގޮތެއްގައި ޒުވާނުންގެ ދުވަހުގެ ރަސްމިއްޔާތުތައް ނުބާއްވަން ވަނީ ނިންމާފަ އެވެ.\n“އަޅުގަނޑުމެންނަށް އަބަދުވެސް ގަބޫލުކުރެވިފައި އޮންނަނީ، ޒުވާނުންނަކީ މާދަމާގެ ލީޑަރުން ކަމަށް. އެހެން ނަމަވެސް މިއަދުގެ ހަގީގަތަކީ މިއަދުގެ ޒުވާނުންނަކީ މިއަދުގެ ލީޑަރުން ކަމަށް،” މިއަދު ދެއްވި ވީޑިއޯ މެސެޖުގައި މަހްލޫފް ވިދާޅުވި އެވެ.\nމަހްލޫފް ވިދާޅުވީ، މި ސަރުކާރުގެ ސިޔާސަތަކީ ހުރިހާ ކަމެއްގައި ވެސް ޒުވާނުންގެ ހިއްސާ އޮވެމެ ކުރިއަށްދާން ކަމަށާއި، މިހާރުވެސް ޒުވާނުންގެ ބޮޑެތި ކަންބޮޑުވުންތަކެއް އެބަހުރި ކަމަށެވެ. އެހެން ނަމަވެސް އެކަންކަން ހައްލު ކުރާނީ ޒުވާނުންގެ ބައިވެރިވުމާ އެކު އެމީހުންގެ މަޝްވަރާއާއި ޙިޔާލު ހޯދައިގެން ކަމަށެވެ.\n“މިހާރުވެސް ރައީސް އިބްރާޙިމް މުހައްމަދު ސޯލިހުގެ ސަރުކާރުން ޒުވާނުންނަށް އަމާޒުކޮށްގެން ތަފާތު އެކި ދާއިރާތަކުން ތަފާތު އެކި ކަންކަން ކުރިއަށްދާކަން އަޅުގަނޑު ފާހަގަކޮށް، އެ ފުރުސަތުތައް އިތުރަށް ތަނަވަސްކޮށްދިނުމަށް އަޅުގަނޑުމެންނަށް ކުރެވެން ހުރި ކަންކަން ކުރާނަން.”


ލިވަޕޫލްގެ އުއްމީދުތައް ވަޅުލައި ސިޓީ އިން ލީގު ޗެމްޕިއަންކަން ދިފާއުކޮށްފި\nރަށުން ބޭރުގައި މިރޭ 4-1 އިން ބްރައިޓަން ބަލިކޮށް އިނގިރޭސި ޕްރިމިއާ ލީގުގެ ޗެމްޕިއަންކަން މެންޗެސްޓަރ ސިޓީ ހޯދައިފި އެވެ. މިރޭގެ މޮޅާއެކު ސިޓީން ލީގު ޗެމްޕިއަންކަން ކަށަވަރު ކުރީ 98 ޕޮއިންޓާއެކު އެވެ. އެޓީމާ ގާތުން ފަހު މެޗާ ހަމައަށް ޗެމްޕިއަންކަން ހޯދަން ވާދަކުރި ލިވަޕޫލުން މިރޭ ވުލްސް ބަލިކުރި ނަމަވެސް އެޓީމަށް ލީގު ނިމުނުއިރު ލިބުނީ 97 ޕޮއިންޓެވެ.\nމިއީ 2009 ވަނަ އަހަރުގެ ފަހުން ޓީމަކުން ލީގު ޗެމްޕިއަންކަން ޖެހިޖެހިގެން ހޯދި ފުރަތަމަ ފަހަރެވެ. އެ އަހަރު، ކާމިޔާބު ކޯޗު ސަރ އެލެކްސް ފާގަސަން ވަނީ މެންޗެސްޓަރ ޔުނައިޓެޑަށް ޖެހިޖެހިގެން ލީގު ހޯދައިދީފައެވެ. މިރޭ ސިޓީން ޗެމްޕިއަންކަން 98 ޕޮއިންޓާއެކު ހޯދިއިރު މިދިޔަ ސީޒަނުގެ ޗެމްޕިއަންކަން އެޓީމު ހޯދީ 100 ޕޮއިންޓާއެކު އެވެ. މިއީ ސިޓީން ޕްރިމިއާ ލީގުގެ ޗެމްޕިއަންކަން ހޯދި ހަ ވަނަ ފަހަރެވެ. އަދި، މިއީ މިދިޔަ އަށް އަހަރުތެރޭ ސިޓީން ލީގު ޗެމްޕިއަންކަން ހޯދި ހަތަރު ވަނަ ފަހަރެވެ.\nމި ސިޒަނުގައި ކުޅުނު 38 މެޗު ތެރެއިން ސިޓީއަށް މޮޅު ނުވެވުނީ ހަ މެޗުންނެވެ. ހަތަރު މެޗުން ބަލިވިއިރު ދެ މެޗުން އެޓީމު ވަނީ އެއްވަރުވެފައެވެ. ލީގުގައި މި ސީޒަނުގައި ސިޓީން ވަނީ 95 ގޯލު ޖަހައިފައެވެ.\nމެޗު ފެށިގެން ސިޓީން ގޯލެއް ޖަހަން މަސައްކަތް ކުރަނިކޮށް ބްރައިޓަން އަށް ލިބުނު ކޯނަރެއްގައި އެޓީމު ވަނީ ގޯލެއް ޖަހައި ސިޓީ ހާސްކޮށްލައިފައެވެ. މެޗުގެ 27 ވަނަ މިނެޓުގައި މި ގޯލު އެޓީމަށް ޖަހައިދިނީ ގްލެން މަރީ އެވެ. އެކަމަކު ސިޓީން ވަނީ ޖެހިގެން އައި މިނެޓުގައި އުފެއްދި ހަމަލާގައި ގޯލެއް ޖަހައި މެޗުގެ ނަތީޖާ ހަމަހަމަ ކޮށްފައެވެ. ޑޭވިޑް ސިލްވާ ދިން ޕާހަކުން މި ގޯލު ޖަހައިދިނީ ސާޖިއޯ އަގުއޭރޯ އެވެ. ފުރަތަމަ ހާފު ނިމުމުގެ ކުރިން ސިޓީން ވަނީ އިތުރު ގޯލެއް ޖަހައި މެޗުގައި ފުރަތަމަ ފަހަރަށް ލީޑު ނަގައިފައެވެ. މި ގޯލު 38 ވަނަ މިނެޓުގައި ކޯނަރަކުން ޖަހައިދިނީ ޑިފެންޑަރު އައިމެރިކް ލަޕޯޓް އެވެ.\nދެ ވަނަ ހާފު ފެށިގެންވެސް މޮޅަށް ކުޅެ ސިޓީން ވަނީ އިތުރު ދެ ގޯލު ޖަހައިފައެވެ. އެޓީމުގެ ތިން ވަނަ ގޯލު ޖަހައިދިނީ މިރޭ ފުރަތަމަ އެގާރައިގައި ހިމެނިގެން ކުޅުނު ރިޔާދް މާރޭޒް އެވެ. 63 ވަނަ މިނެޓުގައި ޖެހި މާރޭޒްގެ ގޯލަށްފަހު ސިޓީގެ ހަތަރު ވަނަ ގޯލު 72 ވަނަ މިނެޓުގައި ޖެހީ އިލްކާއީ ގުންޑޮގާން އެވެ. މިއީ ލިބުނު ހިލޭ ޖެހުމަކުން ގުންޑޮގާން ވައްދާލި ލަނޑެކެވެ.\nފަހު މެޗާ ހަމައަށް ލީގު ހޯދުމުގެ ރޭހުގައި ސިޓީއަށް ޕްރެޝަރު ކުރި ލިވަޕޫލް ވަނީ މިރޭ 2-0 އިން ވުލްވްސް ބަލިކޮށްފައެވެ. މިރޭގެ މެޗުގައި ލިވަޕޫލްގެ ދެ ގޯލު ވެސް ޖަހައިދިނީ ސަޑިއޯ މާނޭ އެވެ. މި ސީޒަނުގެ ލީގުގައި ލިވަޕޫލުން ބަލިވީ އެންމެ މެޗަކުންނެވެ. އެއީ ލީގުގެ ދެ ވަނަ ބުރުގައި ރަށުން ބޭރުގައި މެންޗެސްޓަރ ސިޓީއާ ވާދަކުރި މެޗުންނެވެ.\nލިވަޕޫލަށް ލީގު ގެއްލުނުއިރު އެޓީމުން ވަނީ ދެ ވަނަ ބުރުގެ މެދަކާ ހަމައަށްވެސް ލީގުގައި ބޮޑު ލީޑެއް ނަގައިފައެވެ. ހަތް ޕޮއިންޓުގެ ލީޑެއްގައި އޮއްވައި އެޓީމަށް ލީގު ހޯދުމުގެ ހުރަސްތަކެއް ކުރިމަތިވީ ސިޓީ އަތުން ބަލިވުމުންނެވެ. އޭގެފަހުން އެޓީމަށް ޕޮއިންޓް ގެއްލުނީ މެންޗެސްޓަރ ޔުނައިޓެޑާ ދެކޮޅަށް ކުޅުނު މެޗާއި، ލެސްޓާ ސިޓީ އަދި ރަށުން ބޭރުގައި އަވައްޓެރި އެވަޓަންއާ ދެކޮޅަށް ކުޅުނު މެޗުގައެވެ.\nލީގު ޗެމްޕިއަންކަން ސިޓީ ހޯދިއިރު އެޓީމު ވަނީ ލީގު ކަޕްގެ ޗެމްޕިއަންކަން ވެސް ހޯދައިފައެވެ. އަދި، މި މަހުގެ 18 ވަނަ ދުވަހު އެފްއޭ ކަޕްގެ ފައިނަލުގައި އެޓީމު ވެޓްފޯޑާ ދެކޮޅަށް ނުކުންނާނެ އެވެ.\nސިޓީ އާއި ޗެލްސީ ބަލިވެއްޖެ، އުފާވެރިކަން ލިވަޕޫލަށް ލިވަޕޫލާ ޓޮޓެންހަމް އުދުހޭއިރު ސިޓީ އޮޔާދަނީ ބޮޑު ތަފާތަކުން މޮޅުވެ ލިވަޕޫލުން ސިޓީއަށް ބާރު ބޮޑުކޮށްފި


Thyroid Bayyah Faruvaa Kuraa Faraai Thakuge Dhafuthareh Ekulavaalanee — Ihavandhoo.com\nތައިރޮއިޑު ބައްޔަށް ފަރުވާކުރާ ފަރާތްތަކުގެ ދަފުތަރެއް އެކުލަވާލަނީ\n3 ޑިސެމްބަރު 20200އިބްރާހިމް ނަޝީދު\nހއ. އިހަވަންދޫގައި ތިބި ތައިރޮއިޑު ބައްޔަށް ފަރުވާ ކުރާ ފަރާތްތަކުގެ ދަފުތަރެއް އެކުލަވާލުމުގެ މަސައްކަތް އާމިނާދިޔޯ ސިއްހީމަރުކަޒުން ފަށައިފިއެވެ.\nއާމިނާދިޔޯ ސިއްހީމަރުކަޒުން ބުނީ އިހަވަންދޫގައި ތިބި ތައިރޮއިޑު ބައްޔަށް ފަރުވާ ކުރާ ފަރާތްތަކުގެ ދަފުތަރެއް އެމަރުކަޒުން އެކުލަވާލަން ބޭނުންވާތީ، އެބައްޔަށް ފަރުވާހޯއްދަވާ ފަރާތްތަކުން އެމަރުކަޒުގައި ނަންނޯޓު ކުރުމަށް އެދޭ ކަމަށެވެ.\nމިގޮތުން އަންނަ އާދިއްތަ ދުވަހުން ފެށިގެން ބުރާސްފަތި ދުވަހުގެ ނިޔަލަށް ކޮންމެ ދުވަހަކު މެންދުރުފަހު 2:00 އިން 4:00 އަށް ނަންނޯޓު ކުރުމުގެ ފުރުސަތު ވަނީ ހުޅުވާލާފައެވެ.\nނަންނޯޓު ކުރުމަށްޓަކައި އެގަޑިތަކުގައި މަރުކަޒުގެ ނަންބަރ 6500501 އަށް ގުޅުމަށް އެމަރުކަޒުން އެދިލައްވައެވެ.\nއާބާދީގައި 3400 އަށް ވުރެ ގިނަ ރައްޔިތުން ދިރިއުޅޭ އިހަވަންދޫގެ ގިނަ ބަޔަކު އެކިއެކި ބަލިތަކަށް ފަރުވާ ހޯދުމާއި ލެބޯޓަރީ ޓެސްޓުތައް ހެދުމަށްޓަކައި ހއ. އަތޮޅު ހޮސްޕިޓަލް އަދި ހދ. ރީޖަނަލް ހޮސްޕިޓަލް އަށް ދަތުރުކުރާކަން ފާހަގަ ކުރެވެއެވެ.\nތައިރޮއިޑު ބަލި ދެނެގަތުމަށްޓަކައި ނުވަތަ ތައިރޮއިޑު ބައްޔަށް ފަރުވާ ކުރާ ފަރާތްތަކުން، ތައިރޮއިޑު ހޯމޯން ހަށިގަނޑުގައި ހުރިމިންވަރު ދެނެގަތުމަށްޓަކައި ހަދާ ލެބޯޓަރީ ޓެސްޓު އާމިނާދިޔޯ ސިއްހީމަރުކަޒުން ހެދެން ނެތްކަން ފާހަގަ ކުރެވެއެވެ.\nމިނޫހަށް މައުލޫމާތު ދެއްވަމުން އާމިނާދިޔޯ ސިއްހީމަރުކަޒުގެ ސީނިއަރ އެޑްމިނިސްޓަރ އަލްފާޟިލް މުޙައްމަދު އަކުރަމް ވިދާޅުވީ، އިހަވަންދޫގައި ތައިރޮއިޑު ބައްޔަށް ފަރުވާކުރާ ފަރާތްތައް ގިނަކަމަށް ފާހަގަ ކުރެވިފައިވާ ކަމަށެވެ. މިއެއްކުރެވޭ މައުލޫމާތަކީ އެފަދަ ފަރާތްތަކުން ރަށުގައި ތިއްބަވައިގެން ހިދުމަތް ހޯދޭނެ އިންތިޒާމު ހަމަޖެއްސުމަށްޓަކައި އެއްކުރަމުންދާ މައުލޫމާތެއްކަން ފާހަގަ ކުރައްވާ، އަކުރަމް ވަނީ މިބައްޔަށް ފަރުވާ ހޯއްދަވާ ބޭފުޅުން މިދަފުތަރު އެކުލަވާލުމުގައި އެއްބާރުލުން ދެއްވުމަށް އެދިވަޑައިގެންފައެވެ.\nއަކުރަމް ވިދާޅުވީ އަންނައަހަރު ޖަނަވަރީގައި މަރުކަޒުން ތައިރޮއިޑު ޓެސްޓު ހެދޭނެ އިންތިޒާމު ހަމަޖެއްސުމަށް މަސައްކަތް ކުރަމުންދާ ކަމަށެވެ.


Dhe muvazzafaku vazeefaa in vakikurumun councilah faadukiyanee - Ihavan Online\nApr 18, 2021 20:30\nޕީޕީއެމް އަށް ނިސްބަތްވާ ދެ މުވައްޒަފަކު ވަޒީފާއިން ވަކިކުރުމުން ކައުންސިލަށް ފާޑުކިޔަނީ\nހއ. އިހަވަންދޫ ކައުންސިލްގެ އިދާރާގެ މުނިސިޕަލް މަސައްކަތަށް ނަގާފައިވާ ދެމުވައްޒަފަކު ވަޒީފާއިން ވަކިކުރުމުން މީސްމީޑިއާގައި އިހަވަންދޫކައުންސިލަށް ވަރަށްބޮޑަށް ފާޑުކިޔުންތައް އިތުރުވެއްޖެއެވެ.\nމީސްމީޑިއާގައި ދައުރުވަމުންދާ ލިޔެކިޔުންތަކުން އެނގޭ ގޮތުގައި ކައުންސިލުން ވަޒީފާއިން ވަކިކޮށްފައި ވަނީ އެކައުންސިލްގެ މުނިސިޕަލް ސަރވިސް ސެކްޝަންގައި މަސައްކަތް ކުރައްވާ ހއ. އިހަވަންދޫ ބިޖިލީގެ، މުޙައްމަދު ރިޝްފާން، އަދި ހއ. އިހަވަންދޫ މީނާޒް، މުޙައްމަދު އަމީން އެވެ.\nމުޙައްމަދު އަމީން، އެބޭފުޅާގެ ފޭސްބުކު އެކައުންޓުން މިއަދު ކޮށްފައިވާ ޕޯސްޓެއްގައި ބުނެފައި ވަނީ ” ވަޒީފާއިން ވަކިކުރުމުގެ ކުރިން ނަސޭހަތްތެރިވުން ލިއުމުން ނަސޭހަތްތެރިވުން، މީގެން އެއްވެސްކަމެއް ފުރިހަމަނުކޮއް ވަޒީފާއިން ވަކިކުރިކަމުގެ ލިއުން ދިނުމަކީ އެއްގޮތަކައްވެސް ބަލާގަނެވޭނެކަމެއްނޫން” ކަމަށެވެ. އަދި އެބޭފުޅާ ވަޒީފާން ވަކިކުރިކަމުގެ ލިޔުން ފޭސްބުކުގައި ހިއްސާކުރައްވަމުން އަމީން ބުނެފައިވަނީ ވަޒީފާން ވަކިކުރިކަމުގެ ޗިޓުގައި މިހުރީ ކަނޑައެޅިގެން ދޮގުވާހަކަތަކެއް ކަމަށެވެ. އެބޭފުޅާގެ އިހުމާލުން ގެއްލުމެއް ލިބިފައިވާނަމަ ޖެހޭނީ ބަދަލު ނަގަން ކަން ފާހަގަކޮށް،އިތުރަށް ބުނެފައި ވަނީ މީހުންގެ ބޮލުގައި މިވަރުގެ ބޮޑެތި ތުހުމަތު އެޅުވުމުގެ ކުރިން ދުވަހެއް އެބައޮތްކަން ވިސްނަން ވާނެ ކަމަށެވެ.\nމުނިސިޕަލް މަސައްކަތުގެ ކުނިއުކުމުގެ ވަޒީފާގައި ހަރަކާތްތެރިވާ ޑުރައިވަރުކަން ކުރައްވާ އަމީން ވަޒީފާއިން ވަކިކުރި ކަމުގެ ލިޔުމުގައި ވަޒީފާއިން ވަކިކުރި ސަބަބެއްގެ ގޮތުގައި ލިޔެފައި ވަނީ ކުނިނެގުމުގެ ހިދުމަތް ލަސްވެ ކަސްޓަމަރުންގެ ޝަކުވާލިބުމާ، ކުނި ނުނެގުމުގެ ސަބަބުން ހިދުމަތަށް ރެޖިސްޓުރީވެފައިވާ ބައެއް ގެތަކުން ރެޖިސްޓުރޭޝަން އުވާލުމާއި ޑުރައިވަރުގެ އިހުމާލުން ޕިކަޕަށް ގެއްލުން ލިބުމާއި ދެވިފައިވާ އިރުޝާދާ އެއްގޮތަށް މަސައްކަތުގެ މާހައުލުގައި އަމަލުކުރަމުން ނުދިޔުން ކަމުގައެވެ.\nދެވަނައަށް ވަޒީފާއިން ވަކިކޮށްފައިވާ މުޙައްމަދު ރިޝްފާން އަކީ މުނިސިޕަލް މަސައްކަތުގެ ކުނިނެގުމުގައި މަސައްކަތު މީހެއްގެ ވަޒީފާގައި ހުންނެވި ފަރާތެކެވެ. އެބޭފުޅާ ވަޒީފާއިން ވަކިކޮށް ދީފައިވާ ޗިޓުގައިވެސް ވަނީ މަސައްކަތަށް ފަރުވާކުޑަކުރުމާއި މަސައްކަތަށް ހާޒިރު ނުވުމުގެ އިތުރުން ކުނިނެގުމުގެ ހިދުމަތް ލަސްވެ ކަސްޓަމަރުންގެ ޝަކުވާލިބުމާ، ކުނި ނުނެގުމުގެ ސަބަބުން ހިދުމަތަށް ރެޖިސްޓުރީވެފައިވާ ބައެއް ގެތަކުން ރެޖިސްޓުރޭޝަން އުވާލުން ފަދަ ކަންކަމެވެ.\nމުޙައްމަދު ރިޝްފާނަކީ ނިމިދިޔަ ލޯކަލް ކައުންސިލްތަކގެ އިންތިހާބުގައި އިހަވަންދޫގެ ކައުންސިލްގެ ގޮނޑިއެއް ކަށަވަރުކުރައްވާފައިވާ ފާތިމަތު ޝަނީޒާގެ ފިރިކަލުންނެވެ. މުޙައްމަދު އަމީން އަކީ ޕީޕީއެމް އިހަވަންދޫ ސްޓިއަރިންގ ކޮމެޓީގެ ޒުވާން މެމްބަރގެ މަގާމަށް ވާދަކުރައްވާފައިވާ އަދި ނިމިދިޔަ ކައުންސިލް އިންތިހާބުގައި ޕީޕީއެމް އަށް ތާއިދު ހޯދުމަށް ބޭއްވި ހަރަކާތްތަކުން ފެނިގެން ގޮސްފައިވާ ބޭފުޅެކެވެ.\nސިޔާސީގޮތުން ހިޔާލުތަފާތުވެގެން ވަޒީފާއިން ވަކިނުކުރާނެ ކަމަށް ބުނި ސަރުކާރުން ރައްޔިތުމީހާ ވަޒީފާއިން ކަނޑާލާ ބިކަކުރާ މަންޒަރު ފެންނަ ކަމަށްބުނެ ކައުންސިލަށް ފާޑުކިޔުންތައް އިތުރުވެފައިވާ މިދަނޑިވަޅުގައި މިކަމާގުޅިގެން ސުވާލުކުރެއްވުމުން އިހަވަންދޫ ކައުންސިލްގެ ރައީސް މުޙައްމަދު ރަޝީދު ވިދާޅުވީ، ކައުންސިލުގެ ވަޒީފާއިން ވަކިކުރި ދެމުވައްޒަފުން ވަޒީފާއިން ވަކިކުރި ސަބަބު، މައިގަނޑު ގޮތެއްގައި ޗިޓުގައި ބަޔާންކޮށްފައި އެވަނީ ކަމަށެވެ. ވަޒީފާއިން ވަކިކުރުމުގައި ސިޔާސީ ގޮތުން ވަކިމީހަކަށް ވާތީ އެކަން ކޮށްފައިނުވާނެކަމަށް ވިދާޅުވެ، ކައުންސިލްގެ މުނިސިޕަލް މަސައްކަތުގައި ސިޔާސީގޮތުން ފިކުރު ތަފާތު މުވައްޒަފުން މިހާރުވެސް އެބަތިބިކަމަށް ރަޝީދު ފާހަގަ ކުރެއްވިއެވެ. ކައުންސިލުން މިފަދަ ކަމެއް ނިންމާއިރު ވަޒީފާގެ ގާނޫނު ތަކަށް ރިއާޔަތްކުރާނެކަން ފާހަގަކުރައްވާ ރަޝީދު ވަނީ މިއީ އިންތިހާބާ ގުޅިގެން ނުވަތަ ވަކިމީހަކަށް އެޅިފިޔަވަޅެއް ނޫންކަމަށް ވިދާޅުވެފައެވެ. ރައްޔިތުންގެ ފަރާތުން ތަކުރާރުކޮށް މިމުވައްޒަފުންނާމެދު ލިބެމުން އަންނަ ޝަކުވާތަށް ކައުންސިލްގެ މެމްބަރުންގެ މެދުގައި ވާހަކަދެކެވި މަޝްވަރާ ކުރެވިފައި ވާނެކަމަށް ރަޝީދު ވިދާޅުވިއެވެ. އަދި މިނިންމުމަކީ ކުރެވުނު މަޝްވަރާގެ މަތިން ނިންމިފައިވާ ނިންމުމެއް ކަމަށް ރަޝީދު ފާހަގަ ކުރެއްވިއެވެ. އެ މުވައްޒަފުންނާމެދު އެކިއެކި މައްސަލަތައް ތަކުރާރުކޮށް ލިބެމުންދިއުމާ ގުޅިގެން މުވައްޒަފުންނަށް ތަކުރާރުކޮށް ނަސޭހަތްދީފައި ވާނޭކަމަށްވެސް ރަޝީދު ވިދާޅުވިއެވެ.\n“ވަޒީފާ ދިނުމާ ވަޒީފާއިން ވަކިކުރުމަކީ ކައުންސިލްގެ ބައްދަލުވުމަކުން، ޖަލްސާއަކުން، ވޯޓަށް އަހައިގެން ކުރާ ޒާތުގެ ކަންކަން” ނޫންކަމަށް ފާހަގަ ކުރައްވާ ރަޝީދު ވިދާޅުވީ ވަޒީފާއިން ވަކިކުރުމުގެ ކުރިން ދޭންޖެހޭ ނަސޭހަތްތަކާ އަންގަންޖެހޭ އެންގުންތަށް ފަދަ އިޖުރާތްތައް ފުރިހަމަކޮށްފަ ވާނެ ކަމަށެވެ.\nހއ. އިހަވަންދޫ އިހަވަންދޫ ކައުންސިލް ޕީޕީއެމް\nކަމަށް ކަމޭނުހިތާ ފަރުވާކުޑަ މުވައްަފުން ރައްޔިތުންގެ ޓެކްސް ފައިސާ އިން މުސާރަ ދީފަ ބޭތިއްބުމަކީ ގޯހެއް. އިހަވަންދޫގަ ތިފަދަ މަގާމު ތަކަށް އެކަށީގެންވާ މަގާމުތައް ބޭނުންވެފަ އެތައް ބަޔަކު ތިއްބާ ފަރުވާކުޑަކުރާ ބަޔަކަށް މުސާރަ ދީފަ ބޭތިއްބިގެން ނުވާނެ. ސަރުކާރު މުވައްސަސާތަކުގަވެސް ގޮނޑި ފުރަން މުސާރަ ދީފަ މީހުން ބާތިއްބާފަ ތިބޭތީ ފެނޭ. އޮފީހަށް އައިސް ސޮއިކޮށްލާފަ އަބަދު ކޮފީމޭޒުތަކުގަ އުޅޭ މީހުން ފެނޭ. ރައްޔިތުންގެ ޓެކްސް ފާސާއިން މުސާރަ ނަގާގެން ރައްޔިތުންނަށް ހަރާންކޯރުވުން ނޫން ކޮން ކަމެއްތޯ އެއީ؟\nކައުންސިލުން ބުނީ ހަފުތާއަކު ތިންދުވަހު ކުނި އުކާދޭނަމޭ.\nއެކަމަކު ކުނި އުކާދެވޭ ކަމަށް ވަނީ ހަފުތާއަކު 1 ދުވަހު.\nޝަކުވާ ކުރީމަ ބުނަނީ ކުނި އުކާ ކުދިން ސަލާމުގައޭ.\nމަ ބުނާނެ ވާހަކެއް ނެތް. ދެންވެސް ވަޒީފާ ދޭއިރު، އެކަން ކުރާހިތުން ކުރާނޭ ބަޔަކަށް ވަޒީފާދޭތި.\nކުނިއަޅާ ބާލިދީ ފަޅަމުން ގޯނި ވަގަށް ނަގަމުން…. ގޭގޭގަ ސިހުރުވަޅުލަމުން ދުވާ އިރު ވަޒީފާއިން ވަކިކުރަން ލަސްވެއްޖެ…\nއެއްވެސް ނަސޭހަތެއް އަދި އެއްވެސް އެންގުމެއްނާންގަ ތީ ކަޑައެޅިގެން ރޯބުހުތާނު ދޮގު


މަހަކު -/10020 ރ.\nމަހަކު -/3600 ރ.\nއެގްރީމަންޓް ރިވިއުކުރުން (ލީޒް، ސަބްލީޒް، މެނޭޖްމަންޓް، މޯގޭޖް އަދި އެހެނިހެން އެގްރީމަންޓްތައް)\nއެގްރީމަންޓްތަކާގުޅޭ އެޑެންޑަމް އަދި ޑީޑް އޮފް އެސައިންމަންޓް ފަދަ ލިޔެކިޔުން ޑްރާފްޓްކޮށް ތައްޔާރުކުރުން.\nމިނިސްޓްރީގެ މަސައްކަތްތަކާގުޅޭ ދާއިރާތަކުން ޤަވާޢިދުތައް ޑްރާފްޓްކޮށް ތައްޔާރުކުރުން.\nޤާނޫނީ މައްސަލަތަކުގައި ޤާނޫނީ ލަފާ ދިނުން.\nޓޫރިސްޓް ރިސޯޓްތަކުގެ ލީޒް ޓްރާންސްފަރ ކުރުމުގެ މަސައްކަތް ބެލެހެއްޓުން.\nއެގްރީމަންޓްތަކާ ޚިލާފުވާ ފަރާތްތަކާމެދު ފިޔަވަޅު އެޅުން.\nމިނިސްޓްރީގެ މައްޗަށް އުފުލޭ ދައުވާތަކުގައި އަދި ދަޢުލަތުގެ ފަރާތުން ކުރާ ދައުވާތަކުގައި ކޯޓުގައި މިނިސްޓްރީ ތަމްސީލުކުރުން.\nމިނިސްޓްރީއަށް ހުށަހެޅޭ ޤާނޫނީ އެކިއެކި މައްސަލަތަކާބެހޭ ސިޓީތަކަށް ޖަވާބުދިނުން.\nޤާނޫނީ އެކިއެކި މައްސަލަތަކާ ގުޅިގެން މިމިނިސްޓްރީގެ ފަރާތުން ސަރުކާރުގެ އިދާރާތަކަށާއި އެހެނިހެން މުއައްސަސާތަކަށް އަދި އަމިއްލަ ފަރާތްތަކަށް ފޮނުވަންޖެހޭ ސިޓީއާއި އެހެނިހެން ލިޔެކިޔުން ތައްޔާރުކުރުން\nޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީ.އެސް9-2 ގްރޭޑުގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީ.އެސް9-3 ގްރޭޑުގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން.\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީއެސް9-4 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތީ މާކްސް ހޯދާފައިވުން.\nގާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއަކުން މަސައްކަތު ތަޖުރިބާ ލިބިފައިވުން.


REPORT: mi testun guesthouse viyafaari fail vedhaane!\nމި ޓެސްޓުން ގެސްޓްހައުސް ވިޔަފާރި ފެއިލް ވެދާނެ!\nއއ. ރަސްދޫގެ ޓޫރިޒަމް ހުޅުވާލުމާއެކު އައި ފުރަތަމަ ޓޫރިސްޓުންނަށް މަރުހަބާ ކިޔަނީ -- ފޮޓޯ: ރަސްދޫ ކައުންސިލް\nދުނިޔެ އިން ކޮވިޑް-19 ގެ ބަލި ފެނުމާއެކު އެންމެ ފުރަތަމަ ބަންދު ކުރީ ރާއްޖޭގެ ގެސްޓްހައުސް ވިޔަފާރި އެވެ. ގެސްޓުން ގެނައުން އެންމެ ފުރަތަމަ ހުއްޓާލީ ގެސްޓްހައުސް ތަކަށެވެ. ސަބަބަކީ ކޮވިޑް-19 ގެ ބަލި ރާއްޖޭގެ ހަފޮޅުން އެެތެރެވެ، ރާއްޖޭގައި ފެތުރިދާނެކަމުގެ ބިރު ބޮޑުވަމުން ދިއުމެވެ. އެ ދުވަހުން ފެށިގެން ހުއްޓުނު އިކޮނޮމީގައި އެންމެ ބޮޑު ވޭނެއް ތަހައްމަލް ކުރަން ޖެހުނު އެއް ވިޔަފާރިއަކީ ގެސްޓްހައުސް ވިޔަފާރި ތަކެވެ. ދިވެހި އާއިލާ ތަކަށް ޑޮލަރު ލިބޭ މައިދޮރޯށީގެ ގޮތުގައި ސިފަ ކުރާ މި ވިޔަފާރިތައް ބަންދުކޮށްފައި ބެހެއްޓި ފަސް މަހެއްހާ ދުވަހުގެ ތެރޭގައި ލިބުނު ގެއްލުން 30 މިލިއަން ޑޮލަރަށް ވުރެ މަތިވާނެ ކަމަށް އަންދާޒާ ކުރެވެ އެވެ. ނަމަވެސް އޮގަސްޓް 15 ގައި ގެސްޓްހައުސްތައް ހުޅުވަން އަލުން ހުއްދަ ލިބުމާއެކު، މި ވިޔަފާރި ރަނގަޅުވެ ދާނެ ކަމުގެ އުންމީދު ބޮޑުވި އެވެ.\nއާއިލާ ތަކަށް ދިރުން ލިބޭނެ ކަމުގެ ފޮނި ހުވަފެންތައް އެ މީހުން ދެކުނެވެ. ނަމަވެސް އަލުން ގެސްޓްހައުސްތައް ހުޅުވުނު ނަމަވެސް މިހާރު މި ވިޔަފާރި އަށް އޮތް އެންމެ ބޮޑު ނުތަނަވަސް ކަމަކީ ރާއްޖެ އަންނަ ޓޫރިސްޓުން އެ މީހުންގެ ގައުމަަށް އެނބުރި ދިއުމުގެ ސަބަބުން ޕީސީއާރު ޓެސްޓެއް ހަދަން މަޖުބޫރުކޮށްފައި އޮތުމެވެ. މި ކަމުގެ ސަބަބުން ބަޖެޓް ޓޫރިޒަމްގެ މި މާކެޓަށް ލިބޭ ގިނަ ބުކިންތައް ދަނީ ކެންސަލް ކުރަމުންނެވެ. މި ޓެސްޓް މަޖުބޫރުކޮށްފައި އޮތުމުން މި ވިޔަފާރި އަށް ދަނީ ބޮޑު ގެއްލުމެއް ލިބެމުންނެވެ. މި ޓެސްޓުގެ ސަބަބުން ގެސްޓްހައުސްތައް ފެއިލްވުމުގެ ބިރު އެބައޮތެވެ.\n"އަޅުގަނޑުމެން ގެންނަ ގެސްޓުން ރާއްޖޭން ފުރޭނީ ޕީސީއާރު ޓެސްޓެއް ހަދައިގެން. މިއީ މަޖުބޫރުކަމެއް. މިހެން އޮތީމަ އަޅުގަނޑުމެން ގެސްޓްހައުސް އަށް އަންނަ ބުކިން ހައްދަން ވާހަކަ ދައްކާ މީހުންގެ 80 ޕަސެންޓް މީހުންގެ ބުކިންތައް ދަނީ ކެންސަލް ވަމުން. މިއީ ވަރަށް ދަތި ޓެސްޓެއް. މިކަން އެބަޖެހޭ އެހެން އުސޫލަކަށް ބަދަލު ކުރަން. ނޫނީ މިކަމެއް ނުވާނެ،" ގުރައިދޫގައި ފުޅާ ދާއިރާއެއްގައި ގެސްޓްހައުސް ވިޔަފާރި ކުރާ ގެސްޓްހައުސްއެއްގެ ވެރިއަކު ޝަރުތުކޮށް ބުންޏެވެ.\nރާއްޖޭގެ ބޯޑަރު ޖުލައި މަހުގެ 15 ގައި ހުޅުވާލިއިރު ފުރަތަމަ ހުޅުވީ ރިސޯޓު ތަކެވެ. ރިސޯޓުތައް ހުޅުވާލި ނަމަވެސް ރާއްޖެ އައިސް ފުރާ ޓޫރިސްޓުން ޕީސީއާރު ޓެސްޓް ހެދުމަކީ މަޖުބޫރު ކަމެއް ނޫނެވެ. ފުރުމުގެ ކުރިން ޕީސީއާރު ޓެސްޓެއް ހަދަން މަޖުބޫރު ވަނީ ހަމައެކަނި ބައެއް އެއާލައިންތަކާއި އެ މީހުންދާ ގައުމުން އެގޮތަށް ލާޒިމްކޮށްފައިވާ މީހުންނަށް އެކަންޏަށެވެ. ނަމަވެސް، ގެސްޓްހައުސް ތަކަށް އަންނަ ޓޫރިސްޓުން ފުރުމުގެ 96 ގަޑިއިރު ކުރިން ކޮވިޑް-19 ގެ ޕީސީއާރު ޓެސްޓެއް ހަދަން އޮތުމީ މި ވިޔަފާރިއަށް މިހާރު އޮތް އެންމެ ބޮޑު ހުރަހެވެ. މި ވިޔަފާރި ކުރާ ގިނަ ފަރާތްތަކުން ބުނާ ގޮތުގައި މި ޓެސްޓުން ގެސްޓްހައުސް ވިޔަފާރި ފެއިލްވުން ގާތެވެ. ކުރިމަތީގައި ޓޫރިޒަމްގެ މައި މޫސުން އޮތްއިރު މީހުންގެ ސަމާލުކަން އަގުހެޔޮ ޓޫރިޒަމަށް އޮތް ނަމަވެސް، މި ޓެސްޓު ހަދަން ޖެހޭތީ ގެސްޓުންގެ ބަޖެޓަށް އަންނަ ބޮޑުކަމާއެކު ދަނީ ބުކިންތައް ކެންސަލް ވަމުންނެވެ.\nތޮއްޑޫއަށް ދިޔަ ޓޫރިސްޓުން ތަކެއް މަޑުކޮށްލައިގެން -- ފޮޓޯ: ތޮއްޑޫ\nގާތްގަނޑަކަށް 12،00 އެއްހާ ކޮޓަރި ހުރި ކ. މާފުށީ ގެސްޓްހައުސްއެއްގެ އިސްވެރިއަކު ބުނި ގޮތުގައި އެ ރަށުގެ ގެސްޓްހައުސް ތަކަށް ވެސް މިހާރު ކުރިމަތިވެފައިވާ އެންމެ ބޮޑު ގޮންޖެހުމަކީ ރާއްޖޭން ގެސްޓުން ފުރާއިރު ޓެސްޓު ހަދަން މަޖުބޫރުކޮށްފައި އޮތުން ކަމަށެވެ.\n"ގެސްޓްހައުސްތަކަށް އާއްމުކޮށް މި އަންނަނީ އާއިލާއެއްކޮށް. އެ މީހުން އައިސް ފުރުމުގެ ކުރިން ކޮންމެ މީހަކު އަތުން 100 ޑޮލަރު ޓެސްޓަށް އިތުރަށް ޗާޖު ކުރަން ޖެހޭތީ މިހާރު ގިނަ މީހުން ނާދެ. ބުކިން ހައްދަން ކޮންފޮމޭޝަން ދޭ ހިސާބަށް ގޮސްފަ ވެސް ގިނަ ބުކިންތައް ދަނީ ކެންސަލް ކުރަމުން. މިއީ ވަރަށް ބޮޑު ގެއްލުމެއް،" ނަން ނުޖެހުމަށް އެދި ބުންޏެވެ.\nލެބުތަކަށް މިލިއަނުން ބޮޑު ފައިދާއެއް\nރާއްޖޭގައި ކޮވިޑް-19 ބައްޔަަށް މިހާރު ޓެސްޓް ކުރެވެން ހުރީ އައިޖީއެމްއެޗް އާއި ބ. އޭދަފުށީގައި ހުންނަ ބ. އަތޮޅު ހޮސްޕިޓަލް އަދި ލ. ގަން ރީޖަނަލް ހޮސްޕިޓަލުގެ އިތުރުން ގއ. ތިނަދޫގައި ހުންނަ އަބްދުއްސަމަދު ރީޖަނަލް ހޮސްޕިޓަލް އާއި އޭޑީކޭ ހޮސްޕިޓަލް ޓްރީޓޮޕް އަދި ދާދިފަހުން ހުޅުމާލޭގައި ހުޅުވި އާރުއެމްއެލްސް ލެބް އިން އެކަންޏެވެ\nމި ލެބޯޓަރީތަކާ ހަމައަށް ގެސްޓުންގެ ކޮވިޑް ސާމްޕަލް ގެންދަން ގެސްޓްހައުސް ތަކުން މިހާރު އޮތް ގޮތުން ބޮޑު ހަރަދެއް ކުރަން ޖެހެ އެވެ. ކޮވިޑް ޓެސްޓް ހެދުމަކީ ލެބުތަކަށް މިލިއަން ރުފިޔާގެ ވިޔަފާރިއެއްގެ ގޮތުގައި އޮތް ނަމަވެސް ގެސްޓްހައުސްތަކަށް މިއީ ޖީބު ހުސްވާނެ ކަމެކެވެ. މިކަމުން ވަންނަ އެއްޗަކަށްވުރެ ޖީބުން ބޭރުވާ އަދަދު މަތިވުމުގެ ފުރުސަތު އެބައޮތެވެ. ގެސްޓްހައުސް ވިޔަފާރި ހުޅުވިފަހުން މާފުށީގެ ގެސްޓްހައުސްތަކުން އެކަނި ގެންދިޔަ ސާމްޕަލުން ބައެއް ލެބު ތަކަށް މިލިއަނުން އާމްދަނީ ހޯދައިފި އެވެ. އެ މީހުން މިކަމަށް ކުރި އިންވެސްޓްމަންޓް މިހާރު ވަނީ ގާތްގަނޑަކަށް ކަވަރު ވެފައިވާނެ ކަމަށް އަންދާޒާ ކުރެވެ އެވެ.\nގުރައިދޫގައި ހިންގާ ގެސްޓްހައުސް އަކުން ވާހަކަ ދެއްކި ވެރިއަކު ބުނި ގޮތުގައި ފުރުމުގެ 96 ގަޑިއިރު ކުރިން ޓެސްޓް ހަދަން ޖެހޭއިރު، ގެސްޓުންގެ ސާމްޕަލް ގެންދިއުމުގައި ހުރި ދަތިތަކާއެކު ބޮޑު ތަކުލީފެއް އުފުލަން ޖެހޭ ކަމަށެވެ.\nގެސްޓު ހައުސް އަކުން ގެސްޓަކު ނުކުންނަނީ -- އަވަސް ފޮޓޯ\n"ކުރިން ވިޔަފާރި ރަނގަޅުއިރު ދަތުރުފަތުރުތައް ބަރާބަރަށް އޮތް. އެކަމަކު މިހާރު ރެގިއުލާކޮށް ޓްރާސްޕޯޓެއް ނެތް. އެހެންވެ ސިއްހީ މަރުކަޒުގެ މީހުން ނަގާ ޓެސްޓް ސާޕްޕަލް ހިފައިގެން އެބަޖެހޭ ބޮޑު ހޭދައެއް ކޮށްފަ ސާމްޕަލް ބޮކްސް ފޮނުވާލަން. މީގެ ސަބަބުން ބޮޑު ގެއްލުމެއް ވަމުންދޭ. މީހަކަށް 120 ޑޮލަރު ވަރު ހޭދަކޮށްފަ ވެސް މި ފޮނުވާލައިގެން އެ މީހުން ފުރަންވާއިރަށް ޓެސްޓް ނަތީޖާ ހޯދަން މަޖުބޫރު،" ނަން ނުޖެހުމަށް އެދި ބުންޏެވެ.\nބޯޑަރު ބަންދު ކުރުމުގެ ކުރިން ރާއްޖޭގައި 600 ގެސްޓްހައުސް ހިންގި އެވެ. ނަމަވެސް ކޮވިޑް-19 އަށްފަހު އަލުން ހުޅުވާލުމުން ރައްކާތެރިކަމުގެ ފިޔަވަޅުތަކާއެކު މިހާތަނަށް ހުޅުވާފައިވަނީ 87 ގެސްޓްހައުސް އެވެ. އަދި އިތުރު ތަންތަން ހުޅުވަމުންދާ ވަރަކަށް އެޗްޕީއޭގެ މި އުސޫލުގެ ސަބަބުން މި ވިޔަފާރި ތަކަށް ލިބޭ ގެއްލުން ދާނީ ބޮޑުވަމުންނެވެ. މިއީ މި ވިޔަފާރިތަކުން ބޮޑު ޝަކުވާ އެކެވެ.\nއއ. ތޮއްޑޫ ގެސްޓްހައުސްއެއްގެ ވެރިއަކު ބުނި ގޮތުގައި އެޗްޕީއޭ އިން ޓެސްޓް ހަދަން މަޖުބޫރުކޮށްފައިވަނީ ކޮމިއުނިޓީގައި ބަލި އޮތް ތޯ ބަލަން ކަމަށާ، އެ އުސޫލުން ބަލާއިރު އެއީ އެއްގޮ ތަކުން ރަނގަޅު ނިންމުމެއް ކަމަށެވެ. ނަމަވެސް ވިޔަފާރީގެ އޭންގަލުން ބަލާނަމަ ގެސްޓްހައުސް ވިޔަފާރި އަށް މީގެ ސަބަބުން ބޮޑު ގެއްލުމެއް ވަމުންދާ ކަމަށް އޭނާ ބުންޏެވެ\n"ތޮއްޑޫ އަށް މި އަންނަނީ ގިނަ އިން އާއިލާތައް އެއްކޮށް. ރަޝިއާގެ އާއިލާތަކުގައި އާއްމުކޮށް އެބަތިބޭ ދެ ތިން ކުދިން. މީގެ ކޮންމެ އާއިލާ އަކުން ރާއްޖެން ފުރުމުގެ ކުރިން އިތުރު 500 ޑޮލަރު ހޭދަ ކުރަން ޖެހޭ ޓެސްޓަށް. އެ މީހުން މިކޮޅަށް އަންނަނީ ވެސް އެ ގައުމުން ޓެސްޓް ހަދައިގެން. އެވެސް ފައިސާ. އަދި ދާއިއިރު ވެސް ޓެސްޓް ހަދަން މަޖުބޫރު. މިކަމުގެ ބޮޑު ގެއްލުމެއް ވޭ،" ނަން ނުޖެހުމަށް އެދި ބުންޏެވެ.\nލޯންޗެއް ހިފާފަ ހަމައެކަނި ސާމްޕަލް ފޮނުވުން\nމި އުސޫލުގެ ގެއްލުން އެންމެ ބޮޑަށް ކުރިމަތިވަނީ ބަރާބަރަށް ޓްރާންސްޕޯޓް ހިދުމަތް ނެތް ރަށްރަށުގެ މި ވިޔަފާރި ތަކަށެވެ. އެފަދަ އެއް ރަށަކީ މިދިޔަ ހަފުތާގައި ގެސްޓުން ގެންނަން ފެށި ވ. ކެޔޮދޫ އެވެ. އެ ރަށަށް އަންނަ ގެސްޓުން ފުރާނަމަ އަތޮޅު ތެރެއިން އެހެން އުޅަނދެއް މާލެ ދާދުވަހަށް ގެސްޓްހައުސް ވެރިން އިންތިޒާރު ކުރަން ޖެހެ އެވެ. ނޫނީ ލޯންޗު ހިފައިގެން ސާމްޕަލް ފޮނުވަން މަޖުބޫރުވެ އެވެ.\nސާމްޕަލް ނެގުމަށް އަތޮޅުތެރޭގެ ރަށަކަށް ދިޔަ ސިއްހީ ހިދުމަތްތެރިން --\n"މި ރަށުގަ އަދި މި ހުޅުވީ ދެ ތަން. އެހެންވީމަ ޓްރާންސްޕޯޓު އަދި ވަރަށް ދަށްކޮށް މި އޮތީ. މިހާރު ގެސްޓުން ފުރަން ޕީސީއާރު ސާމްޕަލް މާލެ ފޮނުވޭނީ 8،000ރ ނޫނީ 10،000ރ. އަށް ލޯންޗެއް ނަަގައިގެން. އެހެންވީމަ ޓޫރިސްޓު މީހާގެ އަތުން ދާ 100 ޑޮލަރުގެ އިތުރުން ގެސްޓްހައުސް މީހާގެ އަތުން ފުރާ ކޮންމެ މީހެއްގެ ސާމްޕަލް މާލެ ގެންނަން އެބަ ދޭ ބޮޑު އަދަދެއް،" ކެޔޮދޫގައި އެންމެ ފުޅާކޮށް މި ވިޔަފާރި ކުރާ އެއް ކުންފުނީގެ ޑިރެކްޓަރަކު ބުންޏެވެ،\nގެސްޓްހައުސް ތަކަށް އޮތް މި ބުރަ އެހެން ގޮތަކަށް ބަދަލު ކުރެވޭ ތޯ އެޗްޕީއާއެކު ޓޫރިޒަމް މިނިސްޓްރީން ދަނީ މަޝްވަރާތަކެއް ވެސް ކުރަމުންނެވެ.\nއުސޫލު ބަދަލު ކުރެވޭތޯ މަޝްވަރާ ކުރަނީ\nފިޔަވަޅު މޯލްޑިވްސް ހުޅުއްވައި ދެއްވުމަށްފަހު، ޓޫރިޒަމް މިނިސްޓަރު އަބްދުﷲ މައުސޫމް ހުޅުވައި ދެއްވަން އެ ރިސޯޓަށް ވަޑައި ގެންނެވުމުން މަރުހަބާ ކިޔަނީ -- ފޮޓޯ: ފިޔަވަޅު މޯލްޑިވްސް\nޓޫރިޒަމް މިނިސްޓްރީގެ ސީނިޔަ އެގްޒެކެޓިވް ޑިރެކްޓަރު އަލީ ރައްޒާން ވިދާޅުވި ގޮތުގައި ގެސްޓްހައުސްތަކަށް ދާ ގެސްޓުން ފުރުމުގެ ކުރިން ޓެސްޓް ކުރަން މަޖުބޫރުކޮށްފައި އޮތުމުން ޝަކުވާ އަންނަ ކަމަށާ، ނަމަވެސް އެކަން ކޮށްފައިވަނީ އެޗްޕީއޭ އިން މެޑިކަލީ ބަލާ ބެލުން ތަކަށްފަހު ކަމަށެވެ. ނަމަވެސް މި އުސޫލު އެހެން ގޮތަކަށް ބަދަލު ކުރެވޭނެ ގޮތެއް އޮތްތޯ މަޝްވަރާ ތަކެއް ކުރަމުންދާ ކަމަށެވެ.\n"ގެސްޓްހައުސްތަކުން ވަރަށް ޝަކުވާ އަންނަ ކަމެއް މިއީ. އެހެންވެ މަޝްވަރާ ކުރެވެމުން ދޭ އެޗްޕީއޭއާ. މިގޮތަށް ހަދާފަ އޮތީ ކޮމިއުނިޓީގައި ބަލި ފެތުރުން ހުއްޓުވަން. މަޝްވަރާ ކުރެވޭ ކޮމިއުނީޓީގައި ބަލި އޮތް ތޯ ބަލަން ރަށްރަށުގައި ރެންޑަމް ސާމްޕަލިން ނެގުން ފަދަ ކަމެއް ކުރުމާމެދު ވެސް،" ރައްޒާން ވިދާޅުވި އެވެ.\nރަށު ޓޫރިޒަމް ހުޅުވައި ހަމަ ފައިމައްޗަށް ފެތުވަމުންދާއިރު، މި އުސޫލުގެ ސަބަބުން ފޫބައްދަން ބޮޑު ގެއްލުމެއްވެ އެވެ. އެހެންވެ ގެސްޓްހައުސްތަކުގެ ވެރިންގެ އެދުމަކީ މި އުސޫލު ބަދަލު ކުރުމެވެ. މިކަން ކޮންމެވެސް އެހެން ގޮތަކަށް ބަދަލުކޮށް ފަސޭހަ އެހެން ނަމަވެސް ރައްކާތެރިކަން ޔަގީން ކުރެވޭނެ ގޮތެއް ހަމަ ޖެއްސުމެވެ.\nގެސްޓް ހައުސް ވިޔަފާރި އިގްތިސޯދު ގެސްޓް ހައުސްތައް + ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް ކޮވިޑް-19 ކޮވިޑާ ގުޅޭ ހިޔާނާތްތައް


ޤުރުއާނާމެދު ބުހުތާނުހެދި މައްސަލައިގައި ދެ ޝައިޚުން ވަރުގަދަ ރައްދުތަކެއް ދެއްވައިފި! - DhiDaily\nޤުރުއާނާމެދު ބުހުތާނުހެދި މައްސަލައިގައި ދެ ޝައިޚުން ވަރުގަދަ ރައްދުތަކެއް ދެއްވައިފި!\nރައްޔިތުން މަޖިލީހުގެ އިއްޔެގެ ޖަލްސާގައި ކާށިދޫ ދާއިރާގެ މެންބަރު ކީރިތި ޤުރުއާނަށް ނިސްބަތްކޮށް ބުހުތާނުދޮގެއް ހެއްދެވިއިރު ވެސް، ރިޔާސަތުގައި އިންނެވި މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދު އެކަން ނުހުއްޓުވި މައްސަލައިގައި، އައްޝައިޚް ޢަލީ ޒައިދާއި، އައްޝައިޚް ޒަމްޒަމް ފާރިޝް، ރައީސް ނަޝީދާއި، މެންބަރު ޖާބިރަށް ވަރުގަދަ ރައްދުތަކެއް ދެއްވައިފިއެވެ.\nރައްޔިތުން މަޖިލީހުގެ އިއްޔެގެ ޖަލްސާގައި ޖާބިރު ވަނީ، ކީރިތި ޤުރުއާނަށް ނިސްބަތްކޮށް ކަނޑައެޅިގެން ދޮގުހައްދަވައި ވާހަކަދައްކަވާފައެވެ.\nޖާބިރު ވިދާޅުވީ ކީރިތި ޤުރުއާނުގައި އަންގަނީ އާދަމްގެފާނު މި ވަގުތު ހުންނެވީ ހައްވާގެފާނުގެ ފައިންޕުޅު މޮޑެންކަމަށެވެ. އަދި އެއީ ރައްބުގެ ޢަމުރުފުޅަށް ކުރައްވާ ކަމެއް ކަމަށެވެ.\nޤުރުއާނުގައި ނެތް މިފަދަ ބުހުތާނު ދޮގެއް ހެއްދެވެމުން ރިޔާސަތުގައި އިންނެވި ރައީސް ނަޝީދު އެކަން ހުއްޓުވައިފައެއް ނުވެއެވެ.\nމި ގޮތުން ޝައިޚް ޒައިދު ވިދާޅުވީ މެންބަރު ޖާބިރު ތައުބާވެ ވަޑައިގަންނަވާންޖެހޭ ކަމަށެވެ.\n”ރައްޔިތުން މަޖިލިސްގައިވާ މި ހައްދުންނެއްޓިފައިވާ މެންބަރު ތައުބާވާންޖެހޭ. ޤުރުއާނަށް ކުޑައިމީސް ކުރުމަކީ އެއްވެސް ހާލެއްގައި ޓޮލަރޭޓް ކުރެވޭނެކަމެއް ނޫން. ހިތަށްއައިހައި އެއްޗެއް ޤުރުއާނޭ ކިޔައިގެން ނުކިޔޭނެ. މިކަހަލަ ކަންކަން މަޖިލިސްތެރޭގައި ހިންގާއިރު، މަޖިލިސް ހެޑް އަޅާނުލައި ހުރުން ވަރަށް ހުތުރު.“\nމި މައްސަލައިގައި އައްޝައިޚް ޒަމްޒަމް ފާރިޝް ވެސް ވާހަކަދައްކަވައިފައިވެއެވެ.\n”ޤުރުއާނާބެހޭ ގޮތުން ނުބައިކޮށް އެއްޗެއް ކިޔޭނެކަމަށް ބުނެ ޤުރުއާނާއި މާނަ ރަނގަޅަށްކިޔާ މީހުންގެ ވާހަކަ ހުއްޓުވާއިރު، ރޯމާ ބުހުތާނު ހަދައިގެން ކުފުރުގެ ބަސްތައް ކިޔާއިރު އެކަން ނުހުއްޓުވާ މީހާގެ މުނާފިޤުކަމާާމެދު ޝައްކު ކުރާނެ ޖާގައެއް މި އުޑުދަށަކު ނޯންނާނެ.“\nޤުރުއާނާބެހޭ ގޮތުން ނުބައިކޮށް އެއްޗެއް ކިޔޭނެކަމަށް ބުނެ ޤުރުއާނާއި މާނަ ރަނގަޅަށްކިޔާ މީހުންގެ ވާހަކަ ހުއްޓުވާކަމަށް ޒަމްޒަމް ފާރިޝް އެ ވިދާޅުވަނީ، މަޖިލީހުގައި ބޭއްވި ޖަލްސާއެއްގައި ވާހަކަދައްކަވަމުން އޭދަފުށީ ދާއިރާގެ މެންބަރު ސަލީމް ޤުރުއާނުގެ އާޔަތަކާއި މާނަ ވިދާޅުވުމުން، އެ އާޔަތް ފުރިހަމަނުކުރެއްވެނީސް ރައީސް ނަޝީދު އެކަން ހުއްޓުވި ހުއްޓުވުމަށް ޢިޝާރަތްކުރައްވައެވެ.\nބިރަކާއިނުލައި ޖާބިރުގެ ބުހުތާނުދޮގު ޤުރްއާނަށް ނިސްބަތްކޮށްދެއްކީ އެފުރުޞަތުދިނީމަ މަނާކުރަންބޭނުންވާ ފަހަރުތަކުގައި މަނާކޮށް މިފަދަބުހުތާނު މަނާނުކުރުމީ އިއްތިފާގެއްނޫން ކަނޑައެޅިގެންކުރުވާކަމެއްކަން ވަރަށްސާފު…\nރައީސް ނަޝީދައް ޖާބިރު ހެއްދެވީ ކަނދައެޅިގެން ދޮގެއްކަން ނޭނގޭކަމައްވަންޔާ ނަޝީދަކައް އެކަން ނުހުއްޓުވޭނެނޫންތޯ.\nAhun ge suvaqala kee jaabiraa anni akee kanda elhi gen islaam dheenaa dhekolhu meehun kan engey nama ves jalsaa ga thibi ehen meehun dheena huru maiy theri koh hithaa nama keevve hey ekan nuhuttu vee adu gadha koh meyzu ga thalhai gen namaves huttu van jehey\nތިމައްސަލާގައި ޝޭޚުހުސައިންރަޝީދު ބަސްފުޅަކީ ކޮބައިތޯ ބަލާލަންޖެހޭ